text:
༡། འགོ་འཛུགས།
ཕྱི་ལོ་༡༩༥༩ ལོར་རྒྱ་ནག་གི་བཙན་དབང་རྐྱེན་གྱིས་ྋསྤྱི་ནོར་ྋགོང་ས་སྐྱབས་མགོན་ཆེན་པོ་མཆོག་དང་ཁོང་གི་རྗེས་འཇུག་བོད་མི་སེར་སྐྱ་ཆིག་འབུམ་ཉེ་བ་རྒྱ་གར་ནང་སྐྱབས་བཅོལ་དུ་འབྱོར་ཏེ། བོད་མི་རིགས་ཀྱི་ལོ་རྒྱུས་ཁྲོད་བཙན་བྱོལ་གྱི་ལེའུ་གསར་པ་ཞིག་ཞལ་འབྱེད་གནང༌། སྐྱབས་བཅོལ་དུ་འབྱོར་བའི་ཐོག་མའི་དུས་སྐབས་དེར་བོད་མི་རྣམས་ས་བབ་དང་གནམ་གཤིས་ཁོར་ཡུག སྐད་དང་ཡུལ་གོམས་གཤིས་ལུགས། ལྷག་པར་དེང་རབས་ཀྱི་ཉེར་མཁོའི་ཤེས་ཡོན་བཅས་རྒྱུན་གཏན་ལས་དོན་དང་འཚོ་ཐབས་ཐད་དཀའ་ངལ་ཤུགས་ཆེར་འཕྲད། སྐབས་དེར་རྒྱལ་སྤྱིའི་ཚོགས་སྒེར་མང་པོ་ཞིག་ནས་ལྷག་བསམ་ཆེན་པོས་རོགས་སྐྱོར་གནང་བ་དང༌། ཁྱད་པར་གནས་ཡུལ་རྒྱ་གར་གཞུང་གིས་འཕགས་བོད་གཉིས་ཀྱི་རྒྱུན་རིང་ལོ་རྒྱུས་ཀྱི་མཛའ་བརྩེ་དང༌། ཆོས་རིག་གི་འབྲེལ་བ། མི་ཆོས་ཀྱི་གཞི་རྩ་བཅས་ལ་དགོངས་བཞེས་ཀྱིས་སྐྱབས་བཅོལ་བོད་མི་རྣམས་ལ་ཁ་ཚ་དགོས་གཏུགས་སུ་གྱུར་པའི་འཕྲལ་སེལ་འཚོ་ཐབས་དང༌། གནས་ཡུལ་གཞི་སྒར་དང་ཐོན་སྐྱེད་རྒྱུ་ཆ་སོགས་ཕྱོགས་གང་ཐད་ནས་རོགས་སྐྱོར་རྒྱ་ཆེར་གནང་ཡོད། ཕྱི་ལོ་༡༩༥༩ ཟླ་༡༠ པར་རྒྱ་གར་དབུས་གཞུང་གིས་དབུས་བོད་མིའི་ངལ་སེལ་ལྷན་ཚོགས་(Central Relief Committee)གསར་འཛུགས་གནང་སྟེ། ལྷན་ཚོགས་ཀྱི་ཚོགས་གཙོར་ཨ་ཙརྱ་ཀི་རི་པ་ལ་ནི་(Acharya J.B. Kripalani)དང༌། དྲུང་ཆེར་སྐུ་ཞབས་ཀཱལ་ཡན་སིདྷ་གུབ་ཏ་(Shri Kalyan Singh Gupta)བཅས་བསྐོ་བཞག་གནང༌། ལྷན་ཚོགས་དེ་ནི་སྲིད་དོན་དང་སྲིད་དོན་ཚོགས་པ་མ་ཞུགས་པའི་རོགས་སྐྱོར་ཚོགས་པ་ཞིག་ཡིན་ཞིང༌། སྐབས་དེར་ཕྱི་རྒྱལ་གྱི་རོགས་ཚོགས་ཚང་མས་ཚོགས་པ་འདི་བརྒྱུད་ནས་བོད་མིར་རོགས་སྐྱོར་གནང་ཡོད། ལྷན་ཚོགས་འདིའི་གཟིགས་རྟོག་འོག་ཐོག་མའི་ཆར་ཨ་སམ་མངའ་སྡེའི་མི་ས་མ་རི་(Missamari)དང༌། ནུབ་བྷང་གལ་མངའ་སྡེའི་སྦག་ས།(Buxa) འབྲས་མོ་ལྗོངས་སྒང་ཏོག་(Gangtok)བཅས་ས་གནས་གསུམ་དུ་བོད་མིའི་འཕྲལ་སེལ་སྡོད་སྒར་གསར་འཛུགས་གནང་ཡོད།
༢། བོད་མིའི་སློབ་གྲྭའི་ཚོགས་སྡེ།
རོབ་རྩིས་ལྟར་ན་ཐོག་མའི་ཆར་བོད་ཕྲུག་སློབ་ལོ་རན་པ་༧༠༠༠ ལྷག་ཡོད་ཅིང༌། དེ་དག་ཁྲོད་དྭ་ཕྲུག་དང༌། ནད་མནར། ཉམ་ཐག་སོགས་སློབ་ཕྲུག་དང་ཁྱིམ་ཚང་ཁོར་ཡུག་བཅས་ཀྱི་གནས་སྟངས་འདྲ་མིན་ཡོད་པར་སྤྱི་སྙོམས་ཤེས་ཡོན་གྱི་མཐུན་རྐྱེན་སྦྱོར་སྤྲོད་བྱ་སླད། ྋསྤྱི་ནོར་ྋགོང་ས་སྐྱབས་མགོན་ཆེན་པོ་མཆོག་བཙན་བྱོལ་དུ་འབྱོར་བའི་དུས་ཐོག་མ་ཉིད་ནས། བོད་ཀྱི་འཕྲལ་ཕུགས་དཀའ་རྙོག་སེལ་དགོས་ན་བོད་མི་གཞོན་སྐྱེས་རྣམས་ལ་དེང་དུས་ཀྱི་གནས་སྟངས་དང་འཚམས་པའི་ཤེས་ཡོན་སློབ་སྦྱོང་ཚད་ལྡན་ཞིག་སྦྱོར་སྤྲོད་གནང་གལ་ཆེ་ཞིང༌། དེང་དུས་ཀྱི་ཤེས་ཡོན་དེ་ཡང་ཡུལ་དུས་གནས་སྐབས་ཀུན་ཏུ་ཕན་བདེའི་རང་བཞིན་ཅན་གྱི་བོད་མི་རང་གི་རྩ་ཆེའི་རིག་གཞུང་གི་ཉིང་བཅུད་མ་ཡལ་བའི་ཐོག་འཛུགས་སྐྱོང་གནང་གལ་ཆེ་བར་དགོངས་གཟིགས་ཀྱིས། ཕྱི་ལོ་༡༩༦༡ ཟླ་༩ ཚེས་༥ ཉིན་རྒྱ་གར་གྱི་སྲིད་བློན་པཏ་ཇཱ་ཝ་ཧ་ལལ་ནེ་རུ་(Jawaharlal Nehru) མཆོག་ལ་བཀའ་མོལ་གྱིས་བོད་མི་འདུས་སྡོད་ཆེ་བའི་ས་གནས་ཁག་ཏུ་བོད་མིའི་སློབ་གྲྭ་ཟུར་འཛུགས་གནང་སླད། རྒྱ་གར་དབུས་གཞུང་གི་ཁྱབ་ཁོངས་འོག་བོད་མིའི་སློབ་གྲྭའི་ཚོགས་སྡེ་(Tibetan Schools Society)ཞེས་པའི་ཚོགས་པ་ཟུར་འཛུགས་གནང༌། ཚོགས་པ་འདི་ནི་ >པའི་དགོངས་དོན་འོག་དེབ་སྐྱེལ་བྱས་ཡོད་ཅིང༌། ཚོགས་པའི་འགྲོ་གྲོན་ཆ་ཚང་རྒྱ་གར་དབུས་གཞུང་གིས་ནར་གཏོང་གནང་ཡོད། ཚོགས་པའི་ལས་འགན་ནི། བོད་མི་སྐྱབས་བཅོལ་བའི་དངོས་ཡོད་དགོས་མཁོ་དང་ཆ་རྐྱེན་ལ་གཞིགས་ཏེ་ཉིན་སློབ་དང་གཏན་སློབ་གང་རུང་གསར་འཛུགས་དང་འཛིན་སྐྱོང༌། རྒྱ་གར་གཞུང་དང་ཕྱི་རྒྱལ་རོགས་ཚོགས། མི་སྒེར་བཅས་ཀྱི་ཞལ་འདེབས་དང་རོགས་སྐྱོར་སྤྲོད་ལེན་གྱིས་སློབ་ཁག་དང་ཁུངས་སོ་སོར་བགོད་འགྲེམས་གནང་རྒྱུ་བཅས་རེད། ཚོགས་སྡེ་དེར་འགན་འཁུར་བྱེད་པོ་འགན་འཛིན་ལྷན་ཚོགས་ཤིག་ཡོད་པའི་ནང་ཚོགས་མི་དྲུག་ཡོད། དེ་དག་ནི་ྋགོང་ས་མཆོག་གི་སྐུ་ཚབ་གསུམ་དང༌། རྒྱ་གར་དབུས་ཤེས་རིག་བློན་ཆེན་དང༌། དཔལ་འབྱོར་བློན་ཆེན། ནང་སྲིད་བློན་ཆེན་བཅས་ཡིན། ཚོགས་པའི་ཚོགས་གཙོ་རྒྱ་གར་གྱི་ཤེས་རིག་བློན་ཆེན་ཡིན་ལ། དབུས་ཤེས་རིག་ལས་ཁུངས་ཀྱི་ལས་བྱེད་གཅིག་དྲུང་ཡིག་ཏུ་བསྐོ་འཛུགས་གནང་ཡོད།
༣། ཤེས་ཡོན་ལམ་ལུགས་དང་བསླབ་གཞི།
ཐོག་མའི་སྐབས་སུ་བོད་མི་ཕལ་ཆེ་བ་དེང་དུས་ཀྱི་སློབ་གྲྭའི་ལམ་སྲོལ་ལ་ཆ་རྒྱུས་མེད་ཅིང༌། བོད་སྐད་ལས་གཞན་པའི་སྐད་ཡིག་ཙམ་ཤེས་མཁན་ཡང་ཧ་ཅང་དཀོན་སྟབས། ཕྱིའི་སྐད་ཡིག་དང་དེང་དུས་ཀྱི་རིག་གནས་ཐོག་དམིགས་བསལ་ཤུགས་སྣོན་བསྐྱོན་པ་དང་ཆབས་ཅིག བོད་ཀྱི་སྐད་ཡིག་དང་རྒྱལ་རབས་ཆོས་འབྱུང༌། རིགས་ལམ་ནང་ཆོས་སོགས་སྲོལ་རྒྱུན་རིག་གནས་ཀྱི་བསླབ་གཞི་ཁག་ལོ་རིམ་བཞིན་གཏན་འབེབས་དང་བསྐྱར་ཞིབ་གནང་ཡོད། གཞི་རིམ་གྱི་སློབ་ཚན་རྣམས་བོད་ཡིག་ཐོག་སློབ་ཁྲིད་ལམ་སྲོལ་མེད་སྟབས་འཛིན་རིམ་དང་པོ་ནས་བཅུ་གཉིས་བར་སློབ་ཁྲིད་ཀྱི་བརྒྱུད་ལམ་དབྱིན་ཇིའི་ཐོག་བསྐྱོད་པ་དང༌། འཛིན་རིམ་གསུམ་པ་ནས་བཟུང་ཧིན་དི་སྐད་ཡིག་འགོ་འཛུགས་ཞུ་རྒྱུ་བཅས་གཏན་འབེབས་གནང༌། གཞི་རིམ་འོག་མ་ནས་བར་མ་བར་དབུས་ཤེས་ཡོན་ཉམས་ཞིབ་དང་སྦྱོང་བརྡར་ཁང་གིས་གཏན་འབེབས་བྱས་པའི་བསླབ་གཞི་བཀོལ་སྤྱོད་བྱེད་མུས་ཡིན། བསླབ་གཞི་དེའི་ནང་བོད་ཡིག་དང༌། རྩིས་རིག སྤྱི་ཚོགས་ཚན་རིག སྤྱིར་བཏང་ཚན་རིག་བཅས་ཀྱི་ཐོག་ལག་ཤེས་དང་སྒྱུ་རྩལ། ལུས་སྦྱོང༌། རང་བྱུང་སློབ་སྦྱོང་བཅས་ཀྱི་སློབ་ཚན་ཡོད། གཞི་རིམ་གོང་མའི་སྐབས་རྒྱ་གར་དབུས་འབྲིང་སློབ་ཤེས་ཡོན་ལྷན་ཚོགས་ཀྱིས་གཏན་འབེབས་བྱས་པའི་བསླབ་གཞི་དང་ལེན་བྱེད་དགོས་ཤིང༌། སློབ་ཕྲུག་རྣམས་གཞི་རིམ་གོང་མ་སློབ་མཐར་ཕྱིན་རྗེས་རྒྱ་གར་གྱི་མཐོ་སློབ་ཁག་ནང་མུ་མཐུད་སློབ་གཉེར་བྱ་ཐུབ་སླད། འཛིན་རིམ་བཅུ་པ་དང་བཅུ་གཉིས་པའི་སྐབས་སུ་རྒྱ་གར་དབུས་གཞུང་གི་རྒྱལ་ཡོངས་ཡིག་རྒྱུགས་ཁྲོད་འཛུལ་ཞུགས་བྱེད། འཛིན་རིམ་བཅུ་པའི་རྗེས་སུ་ཆེད་ལས་སློབ་སྦྱོང་ལ་ཞུགས་སྐབས། ཚན་རིག་དང༌། ཚོང་རིག སྒྱུ་རྩལ་བཅས་ཀྱི་སྡེ་ཚན་གསུམ་ཡོད་པའི་ཐོག ལས་རིགས་སློབ་སྦྱོང་འདྲ་མིན་ལ་ཞུགས་པའི་གོ་སྐབས་བསྐྲུན་ཡོད། གཞི་རིམ་འོག་མ་ནས་གོང་མ་བར་བོད་ཡིག་ནི་ངེས་སྦྱོང་སློབ་ཚན་ཡིན་ལ། ཡིག་རྒྱུགས་སྐབས་ཀྱང་སློབ་ཚན་གཙོ་བོའི་ཁོངས་སུ་བཞག་ཡོད། སྔོན་འགྲོ་ནས་གཞི་རིམ་འོག་མ་འཛིན་རིམ་ལྔ་པ་བར་ཚན་རིག་དང༌། སྤྱི་ཚན། རྩིས་རིག་སོགས་བོད་ཡིག་བརྒྱུད་ལམ་ཐོག་སློབ་ཁྲིད་བྱེད་བཞིན་ཡོད་པ་དང༌། གཞི་རིམ་གོང་མ་འཛིན་རིམ་བཅུ་གཉིས་ཀྱི་མཐར་ཕྱིན་ཡིག་རྒྱུགས་གནས་ཡུལ་རྒྱལ་ཁབ་ཀྱི་ལམ་སྲོལ་འོག་ཞུགས་དགོས་སྟབས། གཞི་རིམ་བར་མ་དང་གོང་མའི་སྐབས་སུ་དབྱིན་ཇི་བརྒྱུད་ལམ་ཐོག་སློབ་ཁྲིད་བྱེད་པ་བཅས། ཕྱི་ལོ་༡༩༨༦ ལོ་ནས་བཟུང༌། དྷ་ས་བོད་ཁྱིམ་གྱིས་སྣེ་འཁྲིད་དེ་སྔོན་འགྲོ་ནས་བཟུང་བསླབ་གཞི་བོད་ཡིག་ཐོག་རིམ་གྱིས་བསྒྱུར་ཏེ། ཕྱི་ལོ་༢༠༠༠ ལོར་སྔོན་འགྲོ་ནས་གཞི་རིམ་འོག་མ་བར་གྱི་བསླབ་གཞི་ཡོངས་རྫོགས་བོད་ཡིག་ཐོག་ཕབ་སྒྱུར་གྱིས་སློབ་ཁྲིད་བྱེད་པའི་མ་ལག་འཐུས་ཚང་དུ་གྱུར། སྔོན་འགྲོ་ནས་གཞི་རིམ་བར་མ་འཛིན་རིམ་བརྒྱད་པ་བར་གྱི་བོད་ཡིག་སློབ་དེབ་བོད་གཞུང་ཤེས་རིག་ལས་ཁུངས་ཀྱིས་རྩོམ་སྒྲིག་དང་བསྐྱར་ཞིབ་གནང་མུས་དང༌། གཞི་རིམ་གོང་མ་འཛིན་རིམ་དགུ་པ་ནས་བཅུ་གཉིས་བར་ཀྱི་བསླབ་གཞི་བྱིངས་དབུས་འབྲིང་རིམ་སློབ་གྲྭའི་ཤེས་ཡོན་ལྷན་ཚོགས་ཀྱི་གཏན་འབེབས་བཞིན་བཀོལ་སྤྱོད་བྱེད་མུས་ཡིན། ཕྱི་ལོ་༢༠༠༨ ནས་བཟུང༌། དབུས་འབྲིང་སློབ་ཤེས་ཡོན་ལྷན་ཚོགས་ནས་གཞི་རིམ་གོང་མའི་བོད་ཡིག་སློབ་དེབ་བསྐྱར་ཞིབ་ཚོགས་ཆུང་དང་བོད་ཡིག་ཡིག་རྒྱུགས་ཚོགས་ཆུང་གི་ཚོགས་མི་བསྐོ་འཛུགས་སྐབས་བོད་གཞུང་ཤེས་རིག་ལས་ཁུངས་ཀྱི་གྲོས་འདོན་དང་རྒྱབ་གཉེར་ཡོད་པའི་མི་འགྲོ་ཚོགས་ཆུང་གི་ཆ་ཤས་སུ་བཙུགས་ཏེ་ལག་བསྟར་ཞུ་བཞིན་ཡོད། ཕྱི་ལོ་༢༠༡༠ ནས་བཟུང་བོད་གཞུང་ཤེས་རིག་ལས་ཁུངས་ནས་འཛིན་རིམ་དྲུག་པ་ནས་བཅུ་གཉིས་བར་རིགས་ལམ་སློབ་ཚན་གཏན་འབེབས་ཀྱིས་སློབ་ཁག་སོ་སོའི་ཆོས་དགེ་བརྒྱུད་སློབ་ཁྲིད་ལག་བསྟར་གནང་བཞིན་ཡོད། རྒྱུན་ལྡན་ཚོགས་ཐུན་རིགས་ཕུད་སློབ་གྲྭའི་སློབ་གསེང་ལས་རིམ་ཁྲོད་བོད་ཀྱི་སྲོལ་རྒྱུན་གླུ་གར་དང༌། ཟློས་གར། རོལ་དབྱངས། སྲོལ་རྒྱུན་དང་དེང་རབས་བཟོ་རིག་ལག་ཤེས་སོགས་ཀྱི་བྱེད་སྒོ་དམ་འཛིན་གནང་ཡོད། ཐོག་མའི་ཆར་གནས་ཡུལ་རྒྱལ་ཁབ་ཀྱི་སྐད་ཡིག་ཧིན་དི་སློབ་གཉེར་བྱ་རྒྱུ་དགོས་གལ་ཆེན་པོ་ཡོད་ཀྱང༌། ཕྱིས་སུ་བོད་མི་རྣམས་ཁོར་ཡུག་གི་ཤུགས་རྐྱེན་འོག་ཧིན་དི་སྐད་ཤེས་རྒྱུར་དཀའ་ངལ་ཆེན་པོ་མེད་སྟབས། འཛིན་རིམ་དྲུག་པ་ནས་བརྒྱད་པ་བར་སྐད་ཡིག་གསུམ་པའི་ངོ་བོར་བཞག་སྟེ་སློབ་ཁྲིད་བྱེད་བཞིན་ཡོད།
༤། དབུས་བོད་སློབ་འཛིན་ཚོགས།
ཀ འགན་འཛིན་ལྷན་ཚོགས།(Governing Body) དབུས་བོད་སློབ་འཛིན་ཚོགས་ཀྱི་འགན་འཛིན་ལྷན་ཚོགས་ནི། རྒྱ་གར་དབུས་ཤེས་རིག་(མིའི་ནུས་ཁུངས་ཡར་རྒྱས་)ལས་ཁུངས་ཀྱི་ཟུང་འབྲེལ་དྲུང་ཆེ་ཚོགས་གཙོར་བཞུགས་འོག་ཚོགས་མི་གཞན་བརྒྱད་ཀྱིས་གྲུབ་ཡོད། ཚོགས་མི་བརྒྱད་ཀྱི་ཁོངས་སུ་རྒྱ་གར་བ་བཞི་དང་བོད་མི་བཞི་བཅས་ཡོད། རྒྱ་གར་བ་བཞི་ནི། དབུས་ཤེས་རིག་ལས་ཁུངས་ཀྱི་སྐུ་ཚབ་དཔལ་འབྱོར་སློབ་སྟོན་པ་གཅིག དབུས་ཕྱི་སྲིད་ལས་ཁུངས་ཀྱི་སྐུ་ཚབ་གཅིག ནང་སྲིད་ལས་ཁུངས་ཀྱི་སྐུ་ཚབ་གཅིག དབུས་བོད་སློབ་འཛིན་ཚོགས་ཀྱི་དྲུང་ཆེ་བཅས་ཡིན། བོད་མི་བཞི་ནི། བོད་གཞུང་ཤེས་རིག་བཀའ་བློན་དང༌། ཤེས་རིག་དྲུང་ཆེ། ལྡི་ལི་སྐུ་ཚབ་དོན་གཅོད། ཝ་ནཱ་བོད་ཀྱི་ཆེས་མཐོའི་གཙུག་ལག་སློབ་གྲྭ་ཆེན་མོའི་ངེས་སྟོན་པ་བཅས་ཡིན། ཕྱི་ལོ་༢༠༠༩ ལོར་དབུས་བོད་སློབ་འཛིན་སྐྱོང་ཚོགས་པའི་འགན་འཛིན་ལྷན་ཚོགས་ཀྱི་ཚོགས་མི་གཤམ་གསལ། ༡། རྒྱ་གར་དབུས་མིའི་ནུས་ཤུགས་ཡར་རྒྱས་དང་སློབ་གྲྭའི་ཤེས་ཡོན་དང་རྩོམ་རིག་ལས་ཁུངས་ཀྱི་ཟུང་འབྲེལ་དྲུང་ཆེ་ཨེས་སི་ཁོན་ཊི་ཡ།(Sh. S. C. Khuntia, Ministry of Human Development Department of School Education and Literacy.) ཚོགས་གཙོ། ༢། རྒྱ་གར་དབུས་མིའི་ནུས་ཤུགས་ཡར་རྒྱས་དང་སློབ་གྲྭའི་ཤེས་ཡོན་དང་རྩོམ་རིག་ལས་ཁུངས་ཀྱི་དྲུང་འཕར་དང་དཔལ་འབྱོར་སློབ་སྟོན་པ་ཨེས་ཀེ་རའེ།(Sh. S. K. Ray, Additional Secretary and Financial Advisor, Ministry of Human Development Department of School Education and Literacy.)ཚོགས་མི། ༣། རྒྱ་གར་དབུས་ཕྱི་སྲིད་ལས་ཁུངས་རྒྱ་ནག་སྡེ་ཚན་གྱི་འགན་འཛིན་སན་ཇེ་པན་ཌ།(Sh. Sanjay Panda, Director China, Govt of India Ministry of External Affairs.) ཚོགས་མི། ༤། རྒྱ་གར་དབུས་ནང་སྲིད་ལས་ཁུངས་རྒྱལ་ནང་སྲུང་སྐྱོབ་སྡེ་ཚན་གྱི་འགན་འཛིན་ཨཤོཀ་ཀུ་མར།(Sh. Ashok Kumar, Govt of India Ministry of Home Affairs (Rehabilitation) Department of Internal Security.)ཚོགས་མི། ༥། བཙན་བྱོལ་བོད་གཞུང་གི་བཀའ་བློན་ཁྲི་པ་ཟམ་གདོང་རིན་པོ་ཆེ་བློ་བཟང་བསྟན་འཛིན། ཚོགས་མི། ༦། བཙན་བྱོལ་བོད་གཞུང་ཤེས་རིག་ལས་ཁུངས་ཀྱི་བཀའ་བློན་ཐུབ་བསྟན་ལུང་རིགས། ཚོགས་མི། ༧། བཙན་བྱོལ་བོད་གཞུང་ཤེས་རིག་ལས་ཁུངས་ཀྱི་དྲུང་ཆེ་གཡུ་ཐོག་ཀརྨ་དགེ་ལེགས། ཚོགས་མི། ༨། བཙན་བྱོལ་བོད་གཞུང་ཕྱི་འབྲེལ་བཀའ་བློན་ལྡི་ལི་སྐུ་ཚབ་དོན་གཅོད་བསྟན་པ་ཚེ་རིང༌། ཚོགས་མི། ༩། དབུས་བོད་སློབ་འཛིན་ཚོགས་འགན་འཛིན་པྲ་སཏ་རའོ།(Sh. M.V. V. Prasada Rao, Director CTSA.)ཚོགས་དྲུང༌། དབུས་བོད་སློབ་འཛིན་ཚོགས་ཀྱི་འགན་འཛིན་ནི་འགན་འཛིན་ལྷན་ཚོགས་དེའི་ཚོགས་དྲུང་ཡིན་ལ། དབུས་བོད་སློབ་འཛིན་ཚོགས་ཀྱི་འཛིན་སྐྱོང་དང་དངུལ་རྩིས་དོ་དམ་འགན་འཛིན་ཡང་ཡིན་པས། ཚོགས་པ་འདི་དང་ཁྱབ་ཁོངས་སློབ་གྲྭ་ཡོངས་ཀྱི་འཛིན་སྐྱོང་ལ་འགན་འཁུར་གནང་བཞིན་ཡོད། ཁ དཔལ་འབྱོར་ཚོགས་ཆུང༌།(Finance Committee) འགན་འཛིན་ལྷན་ཚོགས་ཀྱི་ཚོགས་མི་དབུས་ཤེས་རིག་ལས་ཁུངས་ཀྱི་སྐུ་ཚབ་དཔལ་འབྱོར་སློབ་སྟོན་པ་ཚོགས་གཙོ་བྱས་པའི་འོག ཚོགས་མི་བཞིས་གྲུབ་པའི་དངུལ་རྩིས་ཚོགས་ཆུང་ཞིག་ཡིན། ཚོགས་ཆུང་དེའི་ཚོགས་མི་ནི། དབུས་ཤེས་རིག་ལས་ཁུངས་ཀྱི་སྐུ་ཚབ་དང༌། ནང་སྲིད་ལས་ཁུངས་ཀྱི་སྐུ་ཚབ། ྋགོང་ས་མཆོག་གི་སྐུ་ཚབ། དབུས་བོད་སློབ་འཛིན་ཚོགས་ཀྱི་འགན་འཛིན་བཅས་ཡིན། ཚོགས་ཆུང་དེའི་ལས་འགན་ནི། དབུས་བོད་སློབ་འཛིན་ཚོགས་ཀྱི་དངུལ་རྩིས་དཔལ་འབྱོར་དང་འབྲེལ་བའི་རྩིས་ཁྲ་དང་སྔོན་རྩིས་ལ་ཚོད་དཔག་དང༌། བསྐྱར་ཞིབ། འཆར་འདོན་བྱ་རྒྱུ་བཅས་ཡིན། ཕྱི་ལོ་༢༠༠༩ ལོར་དབུས་བོད་སློབ་འཛིན་སྐྱོང་ཚོགས་པའི་འགན་འཛིན་ལྷན་ཚོགས་ཀྱི་ཚོགས་མི་གཤམ་གསལ། ༡། རྒྱ་གར་དབུས་མིའི་ནུས་ཤུགས་ཡར་རྒྱས་དང་སློབ་གྲྭའི་ཤེས་ཡོན་དང་རྩོམ་རིག་ལས་ཁུངས་ཀྱི་དྲུང་འཕར་དང་དཔལ་འབྱོར་སློབ་སྟོན་པ་སྐུ་ཞབས་ཨེས་ཀེ་རའེ།(SH. S. K. Ray, Additional Secretary and Financial Advisor, Ministry of Human Development Department of School Education and Literacy.) ཚོགས་གཙོ། ༢། རྒྱ་གར་དབུས་ནང་སྲིད་ལས་ཁུངས་རྒྱལ་ནང་སྲུང་སྐྱོབ་སྡེ་ཚན་གྱི་འགན་འཛིན་ཨ་ཤོཀ་ཀུ་མར།(Sh. Ashok Kumar, Govt of India Ministry of Home Affairs (Rehabilitation) Department of Internal Security.)ཚོགས་མི། ༣། རྒྱ་གར་དབུས་ཤེས་རིག་ལས་ཁུངས་ཀྱི་ཤེས་ཡོན་སློབ་སྟོན་པ་གཞོན་པ་སྐུ་ཞབས་ཇི་ཨེལ་ཇམ་བྷུལ་ཀར།(Sh. G. L Jambhulkar, Deputy Educational Adviser(Sch-3), MInistry of Human Resource Development Department of School Education and Literacy.) ཚོགས་མི། ༤། བཙན་བྱོལ་བོད་གཞུང་ཤེས་རིག་ལས་ཁུངས་ཀྱི་དྲུང་ཆེ་གཡུ་ཐོག་ཀརྨ་དགེ་ལེགས། གསར་འཇུག་ཚོགས་མི། ༥། བཙན་བྱོལ་བོད་གཞུང་ཕྱི་འབྲེལ་བཀའ་བློན་ལྡི་ལི་སྐུ་ཚབ་དོན་གཅོད་སྐུ་ཞབས་བསྟན་པ་ཚེ་རིང༌། ཚོགས་མི། ༦། དབུས་བོད་སློབ་འཛིན་སྐྱོང་ཚོགས་པའི་འགན་འཛིན་ཨེམ་ཝི་ཝི་པྲ་སཏ་རའོ།(Sh. M.V.V Prasada Rao)ཚོགས་མི། ག ཤེས་ཡོན་སློབ་སྟོན་ཚོགས་ཆུང༌།(Academic Advisory Committeeistry) འགྱུར་འགྲོས་མྱུར་བའི་དེང་རབས་ཤེས་ཡོན་གྱི་འཕེལ་རིམ་ཁྲོད་བོད་མིའི་སློབ་ཕྲུག་རྣམས་ལ་ཤེས་ཡོན་གྱི་ལྟ་བ་དང་དགོས་མཁོ་ངོ་སྤྲོད། དགོས་ངེས་ཀྱི་འཕོ་འགྱུར་དང་ཐབས་རྩལ། མཐུན་རྐྱེན་བཅས་མཁོ་འདོན་བྱ་ཆེད་ཕྱི་ལོ་༢༠༠༣།༡།༡༥ ཉིན་འགན་འཛིན་ལྷན་ཚོགས་ཐེངས་༦༦ པའི་ཐོག་ཐག་གཅོད་བཞིན་ཚོགས་མི་༩ ཡིས་གྲུབ་པའི་ཤེས་ཡོན་སློབ་སྟོན་ཚོགས་ཆུང་ཞིག་བསྐོ་འཛུགས་བྱས་ཡོད། ཚོགས་མི་འདི་དག་གི་ཡོང་ཁུངས་ནི། དབུས་ཤེས་ཡོན་ཉམས་ཞིབ་དང་སྦྱོང་བརྡར་ལྷན་ཚོགས།(NCERT) དབུས་སློབ་གྲྭའི་སྒྲིག་འཛུགས།(Kendriya Vidyalaya Sangathan) ནཝོ་ད་ཡ་སློབ་གྲྭའི་ལྷན་ཚོགས།(Navodaya Vidyalaya Samiti) དབུས་འབྲིང་སློབ་ཤེས་ཡོན་ལྷན་ཚོགས་(CBSE) བོད་གཞུང་ཤེས་རིག་ལས་ཁུངས་དང་དྷ་ས་བོད་ཁྱིམ་བཅས་ཀྱི་སྐུ་ཚབ་ཐོག་དབུས་བོད་སློབ་འཛིན་ཚོགས་ཀྱི་འགན་འཛིན་གྱིས་ཚོགས་གཙོའི་ཐུགས་འགན་བཞེས་ཡོད། ཕྱི་ལོ་༢༠༠༨ ལོར་དབུས་བོད་སློབ་འཛིན་ཚོགས་ཀྱི་ཤེས་ཡོན་སློབ་སྟོན་ལྷན་ཆུང་གི་ཚོགས་མི་གཤམ་གསལ། ༡། དབུས་བོད་སློབ་འཛིན་ཚོགས་ཀྱི་འགན་འཛིན། ཚོགས་གཙོ། ༢། དབུས་ཤེས་ཡོན་སྦྱོང་བརྡར་དང་ཞིབ་འཇུག་ལྷན་ཚོགས་(NCERT)ཀྱི་སྐུ་ཚབ། ཚོགས་མི། ༣། དབུས་སློབ་གྲྭའི་སྒྲིག་འཛུགས་ཀྱི་ཤེས་ཡོན་དབུ་འཛིན་གཞོན་པ།(Deputy Commissioner(Acad) Kendriya Vidhyalaya Sangathan) ཚོགས་མི། ༤། ནཝོ་ད་ཡ་སློབ་གྲྭའི་ལྷན་ཚོགས་ཀྱི་སྤྱི་ཁྱབ་ཤེས་ཡོན་འགན་འཛིན་གཞོན་པ།(Deputy Director (Acad) Navodaya Vidhyalaya Samiti) ཚོགས་མི། ༥། དབུས་འབྲིང་སློབ་ཤེས་ཡོན་ལྷན་ཚོགས་འགན་འཛིན་གྱི་སྐུ་ཚབ་ཤེས་ཡོན་ལས་འཛིན་པ།(The Education Officer, CBSE, Delhi) ཚོགས་མི། ༦། བོད་གཞུང་ཤེས་རིག་ལས་ཁུངས་ཀྱི་ཤེས་ཡོན་འགན་འཛིན། ཚོགས་མི། ༧། དྷ་ས་བོད་ཕྲུག་ཁྱིམ་སྡེའི་ཤེས་ཡོན་ངེས་སྟོན་པ། ཚོགས་མི། ༨། བོད་གཞུང་ལྡི་ལི་སྐུ་ཚབ་དོན་གཅོད་ཀྱི་ཤེས་ཡོན་ལས་འཛིན་པ། ཚོགས་མི། ༧། དབུས་བོད་སློབ་འཛིན་ཚོགས་ཀྱི་ཤེས་ཡོན་ལས་འཛིན་རྒན་ཤོས། ཚོགས་དྲུང༌། ཚོགས་ཆུང་འདིའི་ལས་འགན་གཙོ་བོ་ནི། འགན་འཛིན་ལྷན་ཚོགས་ལ་དབུས་བོད་སློབ་ཁག་ཏུ་ཤེས་ཡོན་དང་གཞོགས་འདེགས་བསླབ་གཞི་དང་ལམ་ལུགས་གསར་པ་གྲོས་འདོན་བྱ་རྒྱུ་དང༌། ད་ལྟའི་ལམ་ལུགས་དང་ལས་རིམ་ཁག་ལག་བསྟར་སླད་ལམ་སྟོན་འབུལ་རྒྱུ་དང༌། བསྐྱར་ཞིབ་དང་ཞིབ་འཇུག་གི་དགོངས་འཆར་འབུལ་རྒྱུ། ལྷག་པར་དེང་རབས་དང་བོད་ཀྱི་སྲོལ་རྒྱུན་རིག་གནས་སློབ་སྦྱོང་དང་རྒྱུན་འཛིན་ཐད་ཡར་རྒྱས་དང་ཞིབ་འཇུག་གི་དགོངས་འཆར་འབུལ་རྒྱུ་བཅས་ཡིན། ང) ལས་དོན་ཚོགས་ཆུང༌།(Works Committee) སྒྲིག་འཛུགས་འདིའི་ཁྱབ་ཁོངས་སློབ་གྲྭ་ཁག་གི་འཛུགས་སྐྲུན་དང་ཞིག་གསོའི་ལས་གཞིར་རྟོག་ཞིབ་དང་སྟངས་འཛིན་བྱ་སླད། དབུས་བོད་སློབ་འཛིན་ཚོགས་དྲུང་ཆེའི་འོག་འཛུགས་སྐྲུན་ལས་དོན་ཚོགས་ཆུང་ཞིག་བཙུགས་ཡོད། ཚོགས་ཆུང་དེར་ཚོགས་མི་གཤམ་གསལ། ༡། དབུས་བོད་སློབ་འཛིན་ཚོགས་ཀྱི་འགན་འཛིན། ཚོགས་གཙོ། ༢། རྒྱ་གར་དབུས་ཤེས་རིག་ལས་ཁུངས་ཀྱི་སློབ་གྲྭའི་ཤེས་ཡོན་དང་རྩོམ་རིག་སྡེ་ཚན་གྱི་འགན་འཛིན་དྲུང་གཞོན། ཚོགས་མི། ༣། རྒྱ་གར་དབུས་ཤེས་རིག་ལས་ཁུངས་ཀྱི་དཔལ་འབྱོར་སློབ་སྟོན་ལས་རོགས། ཚོགས་མི། ༤། རྒྱ་གར་དབུས་སློབ་གྲྭའི་སྒྲིག་འཛུགས་སམ་ནཝོ་ད་ཡ་སློབ་གྲྭའི་ལྷན་ཚོགས་ཀྱི་ལག་བསྟར་འཛུགས་སྐྲུན་པ། ༥། བོད་གཞུང་ལྡི་ལི་སྐུ་ཚབ་དོན་གཅོད་ཀྱི་ཤེས་ཡོན་ལས་འཛིན་པ། ཚོགས་མི། ༦། དབུས་བོད་སློབ་འཛིན་ཚོགས་ཀྱི་ཚན་རིག་ཤེས་ཡོན་ལས་འཛིན་པ། ཚོགས་མི། ༧། དབུས་བོད་སློབ་འཛིན་ཚོགས་ཀྱི་སྤྱི་ཚོགས་ཚན་རིག་ཤེས་ཡོན་ལས་འཛིན་པ། ཚོགས་མི། ༨། དབུས་བོད་སློབ་འཛིན་ཚོགས་ཀྱི་སྦྱོང་བརྡར་ཤེས་ཡོན་ལས་འཛིན་པ། ཚོགས་མི། ༩། དབུས་བོད་སློབ་འཛིན་ཚོགས་ཀྱི་དབྱིན་ཇི་ཤེས་ཡོན་ལས་འཛིན་པ། ཚོགས་མི། ༡༠། བོད་མིའི་གཞིས་སྒར་གྱི་ས་གནས་འགོ་འཛིན། ཚོགས་མི། ༡༡། དབུས་བོད་སློབ་འཛིན་ཚོགས་ཀྱི་ལག་རྩལ་ལས་འཛིན་པ། ཚོགས་དྲུང༌། ཚོགས་ཆུང་འདིའི་ལས་འགན་ནི། འཛིན་སྐྱོང་ལ་འཛུགས་སྐྲུན་ལས་རིམ་དང་ལས་འཆར་ཁག་ལ་ཞིབ་ཕྲའི་སློབ་སྟོན་བྱ་རྒྱུ་དང༌། ལག་རྩལ་ལྡན་པའི་ཁྱད་ལས་པ་དུས་ནས་དུས་སུ་མཁོ་འདོན་བྱ་རྒྱུ་བཅས་ཡིན། ཅ) ས་གནས་སློབ་སྟོན་ཚོགས་ཆུང༌།(Local Advisory Committee) ཁྱབ་ཁོངས་སློབ་གྲྭ་ཡོངས་ལ་ས་གནས་རིམ་པའི་ཤེས་ཡོན་སློབ་སྟོན་ཚོགས་ཆུང་རེ་བཙུགས་ཏེ། སློབ་གྲྭའི་ཤེས་ཡོན་ལས་རིམ་བདེ་བླག་ངང་འགྲུབ་པར་རོགས་འདེགས་བྱེད་མུས་ཡིན། ཚོགས་ཆུང་དེའི་ཚོགས་གཙོ་ནི། སྤྱིར་བཏང་ལྟར་ན་རྫོང་དཔོན་(SDO/ADM/DM)ཁག་ཡིན་ལ། ཚོགས་གཞོན་ནི་བོད་མིའི་གཞིས་ཆགས་ཀྱི་ས་གནས་འགོ་འཛིན་ཡིན། ཚོགས་མི་གཞན་ནི་མི་མང་འཛུགས་སྐྲུན་ལས་ཁུངས་(PWD)དང་དབུས་མི་མང་འཛུགས་སྐྲུན་ལས་ཁུངས་(CPWD)བཅས་ཀྱི་སྐུ་ཚབ་དང༌། ཕ་མའི་འཐུས་ཚབ་བཅས་འདུས་ཡོད། ཚོགས་ཆུང་གི་ཚོགས་མི་ཡོངས་ཀྱི་ལས་རྒྱུན་ལོ་ཚད་ལོ་༣ ཡིན་ནའང༌། འཛིན་སྐྱོང་གིས་བསྐྱར་བསྐོ་བྱ་རྒྱུར་དགག་བྱ་མེད། ལོ་རེར་ལྷན་ཚོགས་ཐེངས་བཞི་སྐོང་མུས་ཡིན།
༥། ཁྱབ་ཁོངས་སློབ་གྲྭ།
ཕྱི་ལོ་༡༩༦༠ ལོར་ྋགོང་ས་མཆོག་གི་བཀའ་དགོངས་འོག་བཞུགས་སྒར་དྷ་སར་བུ་གསོ་ཁང་གཅིག་དང༌། སིམ་ལ་དང༌། མ་སུ་རི། རྡོ་རྗེ་གླིང་བཅས་སུ་གཏན་སྡོད་སློབ་གྲྭ་གསར་འཛུགས་གནང་བར་རྒྱ་གར་གཞུང་ནས་རོགས་རམ་ཤུགས་ཆེར་གནང་ཡོད། ཕྱི་ལོ་༡༩༦༡ ལོར་སློབ་གྲྭ་དེ་དག་ནང་ཁྱོན་བསྡོམས་སློབ་ཕྲུག་༥༧༠ ལས་བྱུང་མེད་ཀྱང༌། ཕྱི་ལོ་༡༩༧༡ ལོར་སློབ་གྲྭ་༡༣ གསར་འཛུགས་བྱས་པའི་ནང་ཁྱོན་བསྡོམས་སློབ་ཕྲུག་ཕོ་མོ་༤༣༣༠ ཡོད། ཕྱི་ལོ་༡༩༨༡ ལོར་སློབ་གྲྭའི་གྲངས་འབོར་འཕར་ཏེ་༢༢ སླེབས་པ་དང༌། དེར་ཞུགས་སློབ་ཕྲུག་གི་གྲངས་འབོར་༩༦༢༠ ལོངས་ཡོད། ཕྱི་ལོ་༡༩༩༡ ལོར་སློབ་གྲྭ་༣༠ ཡོད་པའི་ཐོག་སྔོན་འགྲོའི་སློབ་གྲྭ་༤༩ དང༌། རོགས་སྐྱོར་སློབ་གྲྭ་༡༣ བཅས་བྱུང་ཡོད། དེང་སྐབས་ཕྱི་ལོ་༢༠༠༨དབུས་བོད་སློབ་འཛིན་ཚོགས་ཀྱི་ཁྱབ་ཁོངས་སུ་གཞི་རིམ་གོང་མའི་སློབ་གྲྭ་༨ ཞག་སྡོད་སློབ་གྲྭ་༦ཡོད་ལ། གཞི་རིམ་བར་མའི་སློབ་གྲྭ་༦ སློབ་འབྲིང་༧ གཞི་རིམ་འོག་མའི་སློབ་གྲྭ་༧ བཅས་ཁྱོན་བསྡོམས་དངོས་གཞིའི་སློབ་གྲྭ་༢༨ ནང་སློབ་ཕྲུག་༨༢༢༥ དང་དགེ་རྒན་༦༢༨ ལས་བྱེད་༥༣༥ བཅས་ཡོད་པའི་ཐོག བོད་མིའི་གཞིས་ཆགས་ཁག་མི་འདྲ་བར་སྔོན་འགྲོའི་སློབ་གྲྭ་༣༥ ཡོད་ལ། ཁྱབ་ཁོངས་སློབ་གྲྭ་མ་ཡིན་པའི་བོད་སློབ་༨ ལ་རོགས་སྐྱོར་བྱེད་ཀྱིན་ཡོད།
(863)


c: text/html

text:
དང་བོ་ཞི་བ་བསླང་བའི་ཕྲིན་ལས་ཀྱི་དོན་བསྟན་པ་ལ། ཏིང་ངེ་འཛིན་གྱིས་བསླང་བ་དང་། སྙིང་བོས་བསླང་བ་དང་། ཕྱག་རྒྱས་བསླང་བ་དང་། ཚིག་བཤད་ཀྱིས་བསླང་བ་དང་། ཡོད་བྱད་རྫས་ཀྱིས་བསླང་བ་དང་ལྔ། ༡ ཏིང་ངེ་འཛིན་གྱིས་བསླང་བ་ནི། སྟོང་གསུམ་འཇིག་རྟེན་མཉམ་ཆགས་མཉམ་འཇིག་རྣམས། ཇི་ལྟར་ཡིན་པ་སལེ་གསལ་བར་བསྒོམ་པ་ཏིང་ངེ་འཛིན་གྱིས་བཟུང་ངོ་། སྟོང་གསུམ་ནང་ན་གནས་པའི་རིགས་དྲུག་སེམས་ཅན་མཐའ་ཡས་ཀུན། ལུས་སེམས་འབྲེལ་ནས་སྡུག་བསྔལ་ཅི་ཡོད་དང་། ཅི་ལྟར་གནས་པ་སལེ་གསལ་བར་བསྒོམ་པ་ཏིང་ངེ་འཛིན་གྱིས་བཟུང་ངོ་། ༢ སྙིང་བོས་བསླང་བ་ནི། ཨ་དཀར་་་་་་བདལ་བདལ་ཞེས་པའི་བར་གྱི་སྙིང་བོ་དེ་ཚར་བཞི་བཟླ་བའོ། ། ༣ ཕྱག་རྒྱས་བསླང་བ་ནི། འབྱུང་བ་ཁ་གནོན་གྱི་ཕྱག་རྒྱ་ཞེས་བྱ་བ་བཅའ་སྟེ། ལག་པ་གཉིས་མདུན་དུ་སྙིང་གི་ཐད་ཀར་ཕར་བརྐྱང་། མཐེ་བོང་གཉིས་ཀྱི་སེན་མོ་སྦྲེལ། ཕྱི་མའི་སོར་མོ་བཞི་བཞི་གཤིབས་ནས་ཐལ་མོ་ས་ལ་བསྟན་པས་འབྱུང་བ་རྣམས་ཀྱང་མཛེས་ཤིང་སྙོམས་པ་གྱུར་ཏོ། །༤ ཚིགས་བཤད་ཀྱིས་བསླང་སྟེ། ཚིགས་སུ་བཅད་དེ་བརྗོད་པ། སྟོན་པ་གཤེན་རབ་ཐུགས་རྗེ་ཡིས། །་་་་ཞེས་པ་ནས། བརྟེན་པའི་གཞི་བྱིན་མཆོད་པའི་ཡོ་བྱད་གསོག་ཞེས་པའི་བར་དུའོ། །༥ རྫས་ཀྱིས་བསླང་སྟེ། བསྐྱེད་པ་རྩིའི་འོ་མ་དང་། གསོ་བ་རྒྱུན་གྱི་ཆུ་སྦྱར་ནས་ནང་དུ་འབྲུ་དང་སྨན་དང་རིན་པོ་ཆེ་བླུགས་པའོ། །
གཉིས་པ་བྱིན་གྱིས་བརླབས་པའི་ཕྲིན་ལས་ཀྱི་དོན་བསྟན་པ་ལ། ཕྱག་རྒྱས་བྱིན་གྱིས་བརླབ་པ་དང་། སྙིང་བོས་བྱིན་གྱིས་བརླབ་པ་དང་། རྫས་ཀྱིས་བྱིན་གྱིས་བརླབ་པ་དང་། ཚིགས་བཤད་ཀྱིས་བྱིན་གྱིས་བརླབ་པ་དང་། ཏིང་ངེ་འཛིན་གྱིས་བྱིན་གྱིས་བརླབ་པ་དང་ལྔ། ༡ ཕྱག་རྒྱས་བྱིན་གྱིས་བརླབ་པ་ནི། བཀྲ་ཤིས་བཟེད་ལུགས་ཀྱི་ཕྱག་རྒྱ་བྱ་སྟེ། གཡོན་པ་ཁྱོར་བ་གྱེན་ལ་བཟེད། གཡས་པའི་སྤར་མོ་སྟེང་དུ་སྦུབས་པའོ། །༢ སྙིང་བོས་བྱིན་གྱིས་བརླབ་པ་ནི། ཀློང་དྲུང་་་ཡོངས་ཁྱབ་བྲུང་ཞེས་པའི་སྙིང་བོ་ལན་བཞིར་བརྗོད། ། ༣ རྫས་ཀྱིས་བྱིན་གྱིས་བརླབ་པ་ནི། ཆང་ཕུད་དུ་གསེར་བདར། རིན་པོ་ཆེའི་ཞལ་བུར་བླུགས་ནས་ཀུན་ཏུ་གཏོར་རོ། ། ༤ ཚིགས་བཤད་ཀྱིས་བྱིན་གྱིས་བརླབ་པ་ནི། འགྲོ་བའི་དོན་མཛད་དུས་གསུམ་བདེར་གཤེགས་ཐུགས་རྗེ་དང་། །ཞེས་པ་ནས་ཡོངས་སུ་བཀྲ་ཤིས་བྱིན་གྱིས་རློབས་ཞེས་པའི་བར་དུའོ། །༥ ཏིང་ངེ་འཛིན་གྱིས་བྱིན་གྱིས་བརླབ་པ་ནི། ཐམས་ཅད་མ་ལུས་དཀྱིལ་འཁོར་གསུམ་དུ་བསྒོམས་ཏེ། རང་བཞིན་དཀྱིལ་འཁོར་དབྱིངས་ནས་ལྷུན་གྱིས་གྲུབ་པས་ཕྱོགས་བཅུའི་འཇིག་རྟེན་མཐའ་ཡས་ཐམས་ཅད་ཀུན་དག་པ་རྣམ་པ་དྲུག་གི་ཏིང་ངེ་འཛིན་དུ་བྱིན་གྱིས་བརླབས། ཏིང་ངེ་འཛིན་གྱི་དཀྱིལ་འཁོར་མཁའ་ལ་ཡིད་ཀྱིས་བསྒོམ་པར་གཤེན་རབ་ཀྱིས་འདུལ་བའི་མི་འཇེད་པའི་སྟོང་གསུམ་གྱི་འཇིག་རྟེན་སེམས་ཅན་གྱི་ལས་ཀྱིས་མཉམ་དུ་ཆགས་ཀྱིན་མཉམ་དུ་འཇིག་པ་འདི་ཉིད་ཀྱང་། དག་པ་རྣམ་པ་དྲུག་གི་ཏིང་ངེ་འཛིན་དུ་བྱིན་གྱིས་རློབས། རྡུལ་ཚོན་གྱི་དཀྱིལ་འཁོར་ས་ལ་ལག་གིས་བྲིས་པ་ནི། གང་ཟག་བློ་དམན་པ་རྣམས་ལ། དངོས་པོས་དངོས་མེད་བཙལ་བ་དང་། མཚན་མས་དོན་ལ་མཚོན་ཕྱིར་དུ་ཏིང་ངེ་འཛིན་གྱིས་བཟུང་ངོ་། །
གསུམ་པ་ཕྱོགས་བཅུར་མཚམས་བཅད་པའི་ཕྲིན་ལས་ཀྱི་དོན་ལ། ཕྱག་རྒྱས་མཚམས་གཅོད་པ་དང་། སྙིང་བོས་མཚམས་གཅོད་པ་དང་། རྫས་ཀྱིས་མཚམས་བཅད་པ་དང་། ཚིགས་བཤད་ཀྱིས་མཚམས་གཅོད་པ་དང་། ཏིང་ངེ་འཛིན་གྱིས་མཚམས་གཅོད་པ་དང་ལྔ། ༡ ཕྱག་རྒྱས་མཚམས་གཅོད་པ་ནི། ཕྱག་རྒྱ་དབལ་ཟེར་སྤར་ཤད་ཀྱི་ཕྱག་རྒྱ་བཅའ་སྟེ། ལག་པ་གཡས་གཡོན་གཉིས་ཀའི་སྤར་མོ་ཡུད་ཙམ་བཀུག་ནས། གཡས་པ་གནམ་ལ་བསྐྲད། གཡོན་པ་ས་ལ་བཅུམ་མོ། ༢ སྙིང་བོས་མཚམས་བཅད་པ་ནི། ཁྲི་དུར་་་བྷྱོ་བྷྱོ་ཞེས་པའི་སྔགས་ལན་ལྔ་བརྗོད། ༣ རྫས་ཀྱིས་མཚམས་གཅོད་པ་ནི། རལ་གྲི་བཞི་ཕྱོགས་བཞིར་གདེངས། མདའ་བཞི་མཚམས་བཞིར་བཀང་། རྒྱལ་མཚན་གཉིས་སྟེང་འོག་གཉིས་སུ་ཕྱར་རོ། ། ༤ ཚིགས་བཤད་ཀྱིས་མཚམས་བཅད་པ་ནི། སེམས་ཅན་ཉོན་མོངས་སྒྲིབ་སྦྱོང་ཕྱིར།་་་དྲག་མ་རག་ཤ་གཞོབ་ཏུ་གཏོང་། ཞེས་པའི་བར་དུའོ། ། ༥ ཏིང་ངེ་འཛིན་གྱིས་མཚམས་བཅད་པ་ནི། རྫས་ཀྱིས་མཚམས་བཅད་པ་སྐབས་ཀྱི་རྫས་བཅུ་དེ་སྒོ་སྲུང་གི་ཁྲོ་བོ་བཅུར་བསམ་ལ། རྔ་བརྡུང་གཤང་དཀྲོལ་སྒྲ་ཕྱུང་མཚེ་ཉུངས་འཕངས། སྟག་སེང་གི་ཚོམ་ཚོམ་བྱས་ནས་སྔགས་བརྗོད་པས་འདིའི་མཚམས་སུ་ཀ་ཡ་ཀ་པར་་་་ཞེས་པའི་སྔགས་བརྗོད་པ་བྱའོ། །
བཞི་བ་ཕོ་བྲང་དཀྱིལ་འཁོར་བརྩིག་པའི་ཕྲིན་ལས་ཀྱི་དོན་བསྟན་པ་ལ། ཕྱག་རྒྱས་བརྩིག་པ་དང་། སྙིང་བོས་བརྩིག་པ་དང་། རྫས་ཀྱིས་བརྩིག་པ་དང་། ཚིགས་བཤད་ཀྱིས་བརྩིག་པ་དང་། ཏིང་ངེ་འཛིན་གྱིས་བརྩིག་པ་དང་ལྔའོ། ། ༡ ཕྱག་རྒྱས་བརྩིག་པ་ནི། ཕྱག་རྒྱ་མྱུར་མགྱོགས་བར་སྣང་གློག་གི་ཕྱག་རྒྱ་བྱ་སྟེ། ལག་པ་གཉིས་ཀ་མདུན་དུ་ཕྱེད་བརྐྱང་ཙམ་བྱས་ནས། སོར་མོ་གཟིངས་ཀྱིན་ཡར་མར་མགྱོགས་པར་བསྐོར་རོ། ། ༢ སྙིང་བོས་བརྩིག་པ་ནི། མུ་རྒྱས་་་བྲུང་བྲུང་ཞེས་པའི་སྔགས་ལན་བཞི་བརྗོད་དོ། ། ༣ རྫས་ཀྱིས་བརྩིག་པ་ནི། གསེར་གྱི་ཆག་ཤིང་དང་། ཐུགས་རྗེའི་ཐིག་ཐག་དང་། གནམ་ལྕགས་ངར་སོ་དང་། ས་ཕག་ཟུར་གསུམ་དང་། གནམ་ལྕགས་ཀྱི་འཇོར་ཆེན་དང་། བསེའི་ཡག་པ་དང་། དུང་གི་བྲེ་བ་དང་། གཙང་མའི་མཛེས་ཆབ་དང་། པད་ཟངས་ཀྱི་ཆབ་སྣོད་དང་། དངུལ་དཀར་གྱི་ཆབ་སྐྱོགས་དང་། རས་དཀར་གྱི་ཞལ་ཕྱིས་སོགས་བསག་གོ ། ༤ ཚིགས་བཤད་ཀྱིས་བརྩིག་པ། རྒྱུ་སྦྱོར་ཡོན་བདག་གཤེན་མཆེད་དང་།་་་ཞེས་པ་ནས་དགའ་བདེ་བསོད་ནམས་འཕེལ་བར་འགྱུར། ཞེས་པའི་བར་དུའོ། ། ༥ ཏིང་ངེ་འཛིན་གྱིས་བརྩིག་པ་ནི། ཆག་ཤིང་དབུས་སུ་བཙུགས་པ་དེ། ཉི་མ་དང་འདྲ་སྟེ་སྟོན་པའི་སྐུ་ཉིད་ལྷང་ངེར་གསལ། དེ་ལས་ཐིག་ཐག་དྲངས་པ་ནི། འོད་ཟེར་གསལ་ནས་སྟོང་གསུམ་དྭངས། ལྷ་དང་ཀླུ་དང་མི་ལ་སོགས་མཐའ་ཡས་སེམས་ཅན་མང་བོ་རྣམས། ངར་སོས་བསྐོར་བའི་དཀྱིལ་འཁོར་ལ་དཔངས་སུ་བསྟོད་ཀྱིན་ཆག་ཆག་འདེབས་པར་བསམ།
ལྔ་བ་ཐིག་གདབ་པའི་ཕྲིན་ལས་ཀྱི་དོན་བསྟན་པ་ལ། ཕྱག་རྒྱས་ཐིག་གདབ་པ་དང་། སྙིང་བོས་ཐིག་གདབ་པ་དང་། ཡོ་བྱད་ཀྱིས་ཐིག་གདབ་པ། ཚིགས་བཤད་ཀྱིས་ཐིག་གདབ་པ་དང་། ཏིང་ངེ་འཛིན་གྱིས་ཐིག་གདབ་པ་དང་ལྔ། ༡ ཕྱག་རྒྱས་ཐིག་གདབ་པ་ལ། རྫུ་འཕྲུལ་བརྟན་འཛུགས་ཀྱི་ཕྱག་རྒྱ་བྱ་སྟེ། གཡོན་པས་ཐིག་ཐག་བཅངས་ནས་ཐུགས་ཀར་གཏད། གཡས་པས་ཐིག་ཐག་བཅང་ནས་མདུན་གྱི་ཐད་ཀར་བརྐྱངས། ༢ སྙིང་བོས་ཐིག་གདབ་པ་ནི། མུ་སྤྲོས་ཟེར་སྤར་་་་་་་་་་རྩེ་འབར་གསལ་ཅེས་པའི་བར་གྱི་སྔགས་ལན་བཞི་བརྗོད་དོ། །༣ རྫས་ཀྱིས་ཐིག་གདབ་པ་ནི། ཐིག་ཆལ་དམར་པོ་ཡུམ་གྱི་དབྱིངས། ཐིག་ཆལ་དཀར་པོ་ཡབ་ཀྱི་མཁའ། རིན་ཆེན་ཕོར་པར་བྱང་བར་སྦྱངས། པད་ཤུན་ཐིག་སྐུད་གྲིམས་དང་སྦྱར། ༤ ཚིགས་བཤད་ཀྱིས་ཐིག་གདབ་པ་ནི། ཐིག་འདི་དབྱིངས་ཀྱི་ཡུམ་གྱི་ཐིག་་་་ཞེས་པ་ནས་ཡུན་དུ་རྟག་ཅིང་བརྟན་གྱུར་ཅིག་ཞེས་པའི་བར་དེ་ས་ཏྲིག་ཨེར་སངས་བྱིན་བརླབས་ཐིག་དང་གཤེན་ལྷ་འོད་ཟེར་ཐུགས་རྗེའི་ཐིག་དང་སངས་པོ་འབུམ་ཁྲི་སྤྲུལ་པའི་ཐིག་དང་སྟོན་པ་གཤེན་རབ་འོད་ཟེར་ཐིག་ཞེས་པའི་ཐིག་གདབ་བཞི་བོའི་ཚིགས་བཤད་བརྗོད་པ་བྱའོ། ། ༥ ཏིང་ངེ་འཛིན་གྱིས་ཐིག་གདབ་པ་ནི། དབྱིངས་ནས་ཁྱབ་གདལ་པ་ནི་ནམ་མཁའ་སྟོང་བའི་ངོགས། མཁའ་ལས་ཟེར་འཕྲོས་པས་ནི་མ་རིག་མུན་པ་བཅོམ། དཀར་དམར་འོད་ཟེར་ཐིག་གིས་སྟོང་གསུམ་ཁྱབ་པར་བསྒོམ།
དྲུག་པ་སྟ་གོན་ལ་གནས་པའི་ཕྲིན་ལས་ཀྱི་དོན་བསྟན་པ་ལ། ཕྱག་རྒྱས་སྟ་གོན་ལ་གནས་པ་དང་། སྙིང་བོས་སྟན་གོན་ལ་གནས་པ་དང་། རྫས་ཀྱིས་སྟ་གོན་ལ་གནས་པ་དང་། ཚིགས་བཤད་ཀྱིས་སྟ་གོན་ལ་གནས་པ་དང་། ཏིང་ངེ་འཛིན་གྱིས་སྟ་གོན་ལ་གནས་པ་དང་ལྔའོ། ། ༡ ཕྱག་རྒྱས་སྟ་གོན་ལ་གནས་པ་ནི། དབྱིངས་བདལ་མཁའ་ཁྱབ་ཀྱི་ཕྱག་རྒྱ་བྱ་སྟེ། གཡས་པའི་ཐལ་མོ་དཔྲལ་བར་གཏད། གཡོན་པའི་ཐལ་མོ་སྙིང་ཀར་གཏད། ༢ སྙིང་བོས་སྟ་གོན་ལ་གནས་པ་ནི། ཨ་ཧེ་ཧོ་་་་གདལ་ཁྱབ་གསལ་ཅེས་པའི་སྔགས་ལན་བཞི་བརྗོད། ༣ རྫས་ཀྱིས་སྟ་གོན་ལ་གནས་པ་ནི། སྤོས་ཀྱི་དུད་པ་སྤྲིན་བཞིན་དུ་གཏིབས། མཛེས་པའི་ཕོར་པ་གཙང་མ་རུ་གཙང་ཆུ་བླུགས་ནས་གཡས་སུ་བཟུང་། མཚེ་ཉུངས་བླུགས་ནས་གཡོན་དུ་བཟུང་། རིན་ཆེན་བུམ་པ་དབང་དུ་བཞག ༤ ཚིགས་བཤད་ཀྱིས་སྟ་གོན་ལ་གནས་པ་ནི། མི་འགྱུར་དབྱིངས་ཆེན་འབྱམས་ཡས་བོན་གྱི་དབྱིངས་དཀྱིལ་ཏེ།་་་་འཁོར་བཅས་སྟ་གོན་ལ་ནི་གདལ་ཁྱབ་བཞུགས་སུ་གསོལ། ཞེས་པའི་བར་དང་། དེ་ནས་བུམ་པའི་འཛབ་བགྲང་སྟེ་ཨ་ཨ་ཨད་་་་ནས་་་་མཉམ་སྟེ་གདལ་གདལ་ཞེས་པའི་སྔགས་ལན་གྲངས་བཅུ་བསྒྲངས་ནས་བུམ་པར་བླུགས་སོ། །ཡང་ཚིགས་སུ་བཅད་དེ་སྙིང་རྗེའི་མགྲོན་སྟ་གོན་ལ་གནས་པ་སྟེ། ལྷ་དང་ལྷ་མིན་མི་དང་མཐོ་རིས་གསུམ།་་་་་སྟ་གོན་ལ་ནི་གནས་པར་བགྱིའོ། །ཞེས་པའི་བར་དང་། ངན་སོང་གི་དོང་སྤྲུག་གི་སྙིང་བོ་སྟེ། ཨ་དཀར་ཨ་རྨད་དུ་ཏྲི་སུ་་་་་ལན་བདུན་གྲངས་ཏེ་མཚེ་ཉུངས་དང་གཙང་ཆུ་ལ་སྔགས་ཏེ་བུམ་པར་བླུགས། དེ་ནས་དཔོན་གསས་ཉིད་སྟ་གོན་ལ་གནས་པ་ལ། ཚིགས་སུ་བཅད་དེ། གཙང་གོས་གཟི་བརྗིད་གཞའ་ཚོན་འོད།་་་་་་སྟ་གོན་ལ་ནི་གནས་པར་བགྱི། ཞེས་པའི་བར་དང་། དེ་ནས་ཡང་དུག་ལྔས་དབང་བྱས་ཕུང་བོ་ལྔ།་་་་ཉམས་དགའ་རྨི་ལྟས་བཟང་བར་ཤོག་་་ཞེས་པའི་བར་དུའོ། ། ༥ ཏིང་ངེ་འཛིན་གྱིས་སྟ་གོན་ལ་གནས་པ་ནི། གསེར་རྟ་གཡུ་ཡི་མཛེས་པ་བསམ་དུ་མེད་པ་ཡིས། མཆོད་སྦྱིན་མགྲོན་རྣམས་སྤྱན་འདྲེན་སྙན་གསན་འབེབས་པར་ཏིང་ངེ་འཛིན་གྱིས་བཟུང་ངོ་། །
བདུན་པ་རྒྱན་དགོད་པའི་ཕྲིན་ལས་ཀྱི་དོན་བསྟན་པ་ལ། ཕྱག་རྒྱས་རྒྱན་དགོད་པ་དང་། སྙིང་བོས་རྒྱན་དགོད་པ་དང་། རྫས་ཀྱིས་རྒྱན་དགོད་པ་དང་། ཚིགས་བཤད་ཀྱིས་རྒྱན་དགོད་པ་དང་། ཏིང་ངེ་འཛིན་གྱིས་རྒྱན་དགོད་པ་དང་ལྔ། ༡ ཕྱག་རྒྱས་རྒྱན་དགོད་པ་ནི། རྫུ་འཕྲུལ་འོད་ཟེར་གྱི་ཕྱག་རྒྱ་བྱ་སྟེ། སོར་མོ་གདེངས་ནས་གཡས་པ་གནམ་དུ་བསྟན། གཡོན་པ་ས་ལ་བསྟན། ༢ སྙིང་བོས་རྒྱན་དགོད་པ་ནི། ཨ་པར་མུ་རྒྱན་་་་་་་་འོད་རུམ་ཐིམ། ཞེས་པའི་སྔགས་ལན་བཞི་བརྗོད་དོ། ། ༣ རྫས་ཀྱིས་རྒྱན་དགོད་པ་ནི། མདའ་དར་བཞི་དང་རལ་གྲི་བཞི། མེ་ལོང་བཞི་དང་རྒྱལ་མཚན་གཉིས་རིམས་པས་མ་ནོར་བར་དགོད་པའོ། ། ༤ ཚིགས་བཤད་ཀྱིས་རྒྱན་དགོད་པ་ནི། བུམ་པ་ལྷ་ཡི་གཞལ་ཡས་ཁང་།་་་་བདེར་གཤེགས་མཆོད་པའི་རྟེན་དུ་དུས་མཐར་བཞུགས་སུ་གསོལ། ༥ ཏིང་ངེ་འཛིན་གྱིས་རྒྱན་དགོད་པ་ནི། སྟོང་གསུམ་གྱི་སྟོང་ཡིད་འོང་ལྷའི་གཞལ་ཡས་ཁང་དུ་གྱུར་པ་དང་། རྒྱན་སྣ་ཚོགས་མེ་ཏོག་གི་གླིང་ངམ། རིན་པོ་ཆེའི་གཡུང་དྲུང་དང་། གཞའ་ཚོན་གྱི་འོད་དུ་ལམ་གྱིས་སོང་བར་བསམ་པ་ཏིང་ངེ་འཛིན་གྱིས་བཟུང་ངོ་། །
བརྒྱད་པ་སྤྱན་དྲངས་རྟེན་ལ་བསྟིམ་གྱིན་གདན་ལ་བཞུགས་པའི་ཕྲིན་ལས་ཀྱི་དོན་བསྟན་པ་ལ། ཕྱག་རྒྱས་སྤྱན་དྲངས་པ་དང་། སྙིང་བོས་སྤྱན་དྲངས་པ་དང་། རྫས་ཀྱིས་སྤྱན་དྲངས་པ་དང་། ཚིགས་བཤད་ཀྱིས་སྤྱན་དྲངས་པ། ཏིང་ངེ་འཛིན་གྱིས་སྤྱན་དྲངས་པ་དང་ལྔ། ༡ ཕྱག་རྒྱས་སྤྱན་དྲངས་པ་ནི། བརྡ་སྤྲོད་དག་པའི་ཕྱག་རྒྱ་བྱ་སྟེ། གཡས་གཡོན་གཉིས་ཀ་ནམ་མཁའ་ལ་རེ་མོས་འདེགས་ཀྱིན། གར་ཐབས་སུ་སྔུན་ཀ་ལོག་ཏུ་བཏེག་གོ ། ༢ སྙིང་བོས་སྤྱན་དྲངས་པ་ནི། ཨ་སྤྲོ་མུ་དག་་་་་འོད་དཔག་གདལ་གདལ་ཞེས་པའི་སྙིང་བོ་ལན་བཞི་བརྗོད། ༣ རྫས་ཀྱིས་སྤྱན་དྲངས་པ་ནི། དཔོན་གསས་འཁོར་དང་ཡོན་བདག་རྣམས་གཙང་ཞིང་མཛེས་པའི་ཆས་སུ་ཞུགས། རྔ་དང་དུང་དང་གཤང་དང་དར་འཕན་ལ་སོགས་རྣམས། སྙན་པར་བསྒྲགས་ཤིང་མཛེས་པར་འཕྱར། སྨན་དང་སྤོས་དང་མཁན་གྱི་དུད་པ་སྤྲིན་བཞིན་གཏིབས། ༤ ཚིགས་བཤད་ཀྱིས་སྤྱན་དྲངས་པ་ནི། མི་འགྱུར་དབྱིངས་ཆེན་འབྱམས་ཡས་བོན་གྱི་དབྱིངས་དཀྱིལ་ཏེ།་་་་རྟེན་ལ་ཐིམ་གྱིན་གདན་ལ་བཞུགས་སུ་གསོལ། ཞེས་པའི་བར་གྱིའོ། །༥ ཏིང་ངེ་འཛིན་གྱིས་སྤྱན་དྲངས་བཞུགས་སུ་གསོལ་བ་ནི། ཚིགས་བཤད་ལྟར་བདེ་བར་གཤེགས་པའི་སྐུ་མདོག་དང་རྒྱན་ཆ་མ་ནོར་བར། ནམ་མཁའི་ཁམས་ནས་བསམ་གྱིས་མི་ཁྱབ་པར་བྱོན་ནས་སྐུ་གདུང་སྐུ་གཟུགས་གསུང་རབ་དང་། དཀྱིལ་འཁོར་བུམ་པ་དག་ལ་ཐིམ་གྱིན་གདན་ལ་བཞུགས་པར་བསམ་པ་ཏིང་ངེ་འཛིན་གྱིས་བཟུང་ངོ་། །
དགུ་བ་གཙང་ཆུས་ཁྲུས་གསོལ་བ་དང་རྡུལ་ཕྱི་བའི་འཕྲིན་ལས་ཀྱི་དོན་བསྟན་པ་ལ། ཕྱག་རྒྱས་གཙང་བ་དང་། སྙིང་བོས་གཙང་བ་དང་། རྫས་ཀྱིས་གཙང་བ། ཚིགས་བཤད་ཀྱིས་གཙང་བ། ཏིང་ངེ་འཛིན་གྱིས་གཙང་བ་དང་ལྔ། ༡ ཕྱག་རྒྱས་གཙང་བར་བྱ་བ་ནི། གུས་པ་དད་ལྡན་གྱི་ཕྱག་རྒྱ་བྱ་སྟེ། གཡོན་པ་འཁྱོར་བ་གནམ་ལ་བསྟན་ནས་ཕར་ལ་བསྟབ། གཡས་པས་སྤར་མོ་ས་ལ་བཀུག་ནས་ཚུར་ལ་དྲངས་པའོ། ། ༢ སྙིང་བོས་གཙང་བར་མཛད་པ་ནི། མཁའ་ཀློང་འགྱུར་ཨ་འོད་་་་ཁྱབ་པར་གདང་། ཞེས་ལན་བཞི་བརྗོད་དོ། །༣ རྫས་ཀྱིས་གཙང་བར་མཛད་པ་ནི། དངུལ་གྱི་ཕོ་སྙུངས་དང་། དུང་གི་སོ་མངས་དང་། གསེར་གྱི་སྦུར་ལེན་དང་། རིན་པོ་ཆེའི་གཙག་པད་དང་། གཡུའི་པད་ལོ་དང་། ལྕགས་ཀྱི་སྤུ་གྲི་ཆན་གྲི་དང་། པད་ཤུན་གྱི་རས་དཀར་དང་། གཙང་མའི་ཆབ་ལྔ་དང་། རིན་པོ་ཆེའི་སྐྱོགས་ལྔ་དང་། ཟངས་ཁུགས་ཀྱི་འཁོར་ལོ་དང་། ཙྡན་གྱི་སྨན་སྣ་དང་། རིན་པོ་ཆེ་ཡིད་བཞིན་གྱི་གསལ་སྒོང་དང་། དེ་རྣམས་ཚངས་པར་བསགས་སོ། ། ༤ ཚིགས་བཤད་ཀྱིས་གཙང་བར་བྱ་བ་ནི། རིན་ཆེན་གསལ་སྒོང་ཕྱི་བལྟས་ནང་གསལ་ནང་བལྟས་ཕྱི་གསལ་འདི།་་་་་སྐྱེ་བ་སྔ་ཕྱི་ད་ལྟ་གསུམ་ཀའི་རྒྱུ་འགྱུར་རྒྱུ་འབྲས་སོ་སོར་ཕྱེད། ཞེས་པའི་བར་གྱིའོ། ། ༥ ཏིང་ངེ་འཛིན་གྱིས་གཙང་བར་མཛད་པ་ནི། སྐུ་གདུང་སྐུ་གཟུགས་གསུང་རབ་དང་། བུམ་པ་དཔོན་གསས་དཀྱིལ་འཁོར་དང་། མཐའ་ཡས་སེམས་ཅན་མང་བོ་རྣམས། གཉིས་སུ་མེད་པར་རྣམ་པར་དག་གིན་བདེ་བར་གཤེགས་པའི་འོད་ཀྱིས་ཁེབས་པར་གཡོགས་ནས། དེའི་ནང་ན་བསྐོར་བ་དང་ལྷ་ཕྱག་གིས་མཚོན་ནས། སྐུ་གཟུགས་སྐུ་གདུང་གསུང་རབ་དཀྱིལ་འཁོར་བུམ་པ་རྣམས་ཀྱང་། མངའ་ཐོབ་འོད་གསལ་འགྲོ་བའི་དོན་རྒྱ་ལག་ཕྱད་པར་ནུས་པར་ཏིང་ངེ་འཛིན་གྱིས་བཟུང་ངོ་། །
བཅུ་བ་ཕྱག་འཚལ་མཚན་བསྟོད་མཆོད་པ་འབུལ་བའི་ཕྲིན་ལས་ཀྱི་དོན་བསྟན་པ་ལ། ཕྱག་རྒྱ་དང་། སྙིང་བོ། རྫས། ཚིགས་བཤད་དང་། ཏིང་ངེ་འཛིན་གྱིས་ཕྱག་རྒྱས་ཕྱག་འཚལ་མཚན་བསྟོད་མཆོད་པ་འབུལ་བ་དང་ལྔ། ༡ ཕྱག་རྒྱས་ཕྱག་འཚལ་མཚན་བསྟོད་མཆོད་པ་འབུལ་བ་ནི། བདུད་རྩི་རྒྱུན་སྦྲིང་གི་ཕྱག་རྒྱ་བྱ་སྟེ། གཡོན་པའི་ཁྱོར་བ་གནམ་ལ་བཟེད་ནས་མདུན་གྱི་ཐད་ཀར་ཕར་བརྐྱང་། གཡས་པའི་ལག་མགོ་བཀུགས། སོར་མོ་ཕྲ་ལེ་ཕྱེད་བརྐྱང་ཙམ་མདུན་དུ་མཛད་དོ། ། ༢ སྙིང་བོས་ཕྱག་འཚལ་མཚན་བསྟོད་མཆོད་པ་འབུལ་བ་ནི། མུ་རྒྱས་མུ་གདལ་་་་ཨ་ཧེ་ཧོ། ཞེས་ལན་བཞི་བརྗོད་དོ། ། ༣ རྫས་ཀྱིས་ཕྱག་འཚལ་མཚན་བསྟོད་མཆོད་པ་འབུལ་བ་ནི། མངའ་བདག་གིས་ཤར་ཕྱོགས་ནས་ལས་རྣམ་པ་གསུམ་གྱི་སྒོར་ཞུགས་ཏེ། སྐུ་ཡི་ལས་སུ་ཕྱག་རྒྱ་དང་། གསུང་གི་ལས་སུ་སྙིང་བོ། ཐུགས་ཀྱི་ལས་སུ་ཏིང་ངེ་འཛིན་བསྒོམ། འཁོར་ཡིད་ཀྱི་ཁྱེའུ་ཆུང་ལ་སོགས་པ་རྣམས་ཀྱིས། ལྷོ་ཕྱོགས་ནས་ཡོན་ཏན་གྱི་ལས་སུ་ཡོ་བྱད་བསྔོ། ལྡན་པ་ལྔ་དང་འདོད་པ་ལྔ་ཡང་མཆོད་པ་དང་། མར་སྦྱིན་རྒྱས་པར་བཤམས་སོ། །བྱང་ཕྱོགས་ནས་ཀོང་ཙེ་ལ་སོགས་པའི་ཡོན་བདག་རྣམས། པུས་བཙུགས་ཐལ་སྦྱོར་གུས་པའི་ཚུལ་ཕྱུང་ངོ་། །གསེར་གྱི་གཞོང་བ་མདུན་གྱི་དཀྱིལ་འཁོར་རྩར་བཟེད་དོ། །བ་དཀར་འོ་མ་ལ་སོགས་ཏེ་ཆས་གཙང་རྣམ་པ་ལྔ་དང་། སྨན་དང་། འབྲུ་དང་། མེ་ཏོག་དང་། རིན་པོ་ཆེ་དང་། ལྡན་པ་ལྔ་སྣ་ལྔ་ནས་བསྲེས་ཏེ། ཟངས་ཀྱི་གཞོང་བར་བླུག་གོ །ཡིད་ཀྱི་ཁྱེའུ་ཆུང་གིས་ཟངས་ཀྱི་གཞོང་བ་ནས་དངུལ་གྱི་གཟར་བུས་བཅུས་ཀྱིན་གསེར་གྱི་གཞོང་བར་བླུས། ཕྱག་འཚལ་མཚན་བསྟོད་མཆོད་པ་འབུལ་ཞེས་བརྗོད་ཙམ་ན། བྱང་ཕྱོགས་ནས་ཡོན་བདག་རྣམས་ཀྱིས་ཀྱང་བདེར་གཤེགས་མཚན་དེ་ལ་མཚན་ཕྱག་རེ་འཚལ་གྱིན། མེ་ཏོག་གཏོར་ཞིང་མཆོད་པ་ཕུལ་ཏོ། །༤ ཚིགས་བཤད་ཀྱིས་ཕྱག་འཚལ་མཚན་བསྟོད་མཆོད་པ་འབུལ་བར་མཛད་པ་ནི། བདེར་གཤེགས་སྟོང་རྩ་བརྒྱད་ལ་ཚིགས་བཞི་ཚིགས་སུ་བཅད་དེ་ཕུལ་བའོ། །ཚིགས་སུ་བཅད་དེ་སྐུ་བསྟོད་པ་ནི། སྣོད་བཅུད་འཇིག་རྟེན་མཐའ་ཡས་ལ།་་ནས་་་་ཕྱག་འཚལ་སྐུ་བསྟོད་མཆོད་པ་འབུལ། ཞེས་པའི་བར་དེ་ལྷ་མོ་དང་ལྷ་ཆེན་སྲིད་པ་གཤེན་རབ་བཅས་ལ་སྐུ་བསྟོད་དོ། །དེ་ནས་བདེ་བར་གཤེགས་པ་གཙོ་བོ་བཞིའི་འཁོར་བདེར་གཤེགས་སྟོང་ལ་ཕྱོགས་བཅུར་ཕྱག་འཚལ་མཚན་བསྟོད་མཆོད་པ་འབུལ་བ་ནི། སྟོང་གསུམ་འཇིག་རྟེན་་་་་་ནས་་་་་ཕྱག་འཚལ་མཚན་བསྟོད་མཆོད་པ་འབུལ། ཞེས་པའི་བར་དེ་ཕྱོགས་བཅུའི་ལྷ་མོ་ཉིས་བརྒྱ་ལྔ་བཅུ་དང་། ཕྱོགས་བཅུའི་ལྷ་ཆེན་ཉིས་བརྒྱ་ལྔ་བཅུ་དང་། ཕྱོགས་བཅུའི་སྲིད་པ་ཉིས་བརྒྱ་ལྔ་བཅུ། ཕྱོགས་བཅུའི་གཤེན་རབ་ཉིས་བརྒྱ་ལྔ་བཅུ་དང་བཅས་ཏེ་བདེར་གཤེགས་སྟོང་ལ་ཕྱག་འཚལ་མཚན་བསྟོད་པ་བྱའོ། །དེ་ནས་ཡང་ཡར་བདེ་བར་གཤེགས་པ་ལ་མཆོད་པ་འབུལ་བ་སྟེ། ཕྱོགས་བཅུ་སྟོང་གསུམ་འཇིག་རྟེན་དང་།་་་ནས་་་་ཕྱག་མཚལ་མཚན་བསྟོད་མཆོད་པ་འབུལ། ཞེས་པའི་བར་དུའོ། །དེ་ནས་མར་སེམས་ཅན་ལ་སྦྱིན་པའི་བསྔོ་བ་ལ། ཕྱག་རྒྱ་ཐལ་སྦྱོར་ཐུགས་ཀར་གཏད་དེ། ངན་སོང་དོང་སྤྲུག་གི་སྙིང་བོ་བརྗོད། ཨ་དཀར་ཨ་རྨད་དུ་ཏྲི་སུ་ནག་པོ་ཞི་ཞི་མལ་མལ། ཡར་སྟགས་རྫས་ཀྱི་གཏོར་མ་བཏེགས་ལ། ཚིགས་བཤད་ཚིགས་སུ་བཅད་དེ་བརྗོད་པ། ཨཱོྃ་བདག་གི་ཏིང་འཛིན་སྟོབས་མཆོག་དང་།་་་་ནས་་་བླ་མེད་གོ་འཕང་ཐོབ་པར་ཤོག །ཞེས་པའི་བར་དུའོ། ། ༥ཏིང་ངེ་འཛིན་གྱིས་ཕྱག་འཚལ་མཚན་བསྟོད་མཆོད་པ་འབུལ་བ་ནི། བདེ་གཤེགས་སེམས་ཅན་གཉིས་ཀ་མཆོད་པས་མཉེས་ཤིང་སྦྱིན་པས་ཚིམ་པར་གྱུར་ནས། གཉིས་མེད་གཅིག་ལ་མཉམ་པར་ཏིང་ངེ་འཛིན་གྱིས་བཟུང་ངོ་། །
བཅུ་གཅིག་པ་ལྷ་ཕྱག་འཚལ་ནས་སྡིག་པ་བཤགས་པར་མཛད་པའི་ཕྲིན་ལས་ཀྱི་དོན་བསྟན་པ་ལ། ཕྱག་རྒྱས་སྡིག་པ་བཤགས་པ་དང་། སྙིང་བོས་སྡིག་པ་བཤགས་པ་དང་། རྫས་ཀྱིས་སྡིག་པ་བཤགས་པ། ཚིགས་བཤད་ཀྱིས་སྡིག་པ་བཤགས་པ། ཏིང་ངེ་འཛིན་གྱིས་སྡིག་པ་བཤགས་པ་ལྔ། ༡ ཕྱག་རྒྱས་སྡིག་པ་བཤགས་པ་ནི། གུས་པས་མོས་བཏུད་ཀྱི་ཕྱག་རྒྱ་བྱ་སྟེ། ཐལ་མོ་སྦྱར་ནས་དཔྲལ་བར་གཏོད་དོ། ། ༢ སྙིང་བོས་སྡིག་པ་བཤགས་པར་མཛད་པ་ནི། ཨ་དཀར་ཨ་རྨད་དུ་ཏྲི་སུ་ནག་པོ་ཞི་ཞི་མལ་མལ། ཞེས་ངན་སོང་དོང་སྤྲུག་གི་སྙིང་བོ་ལན་བཞི་བརྗོད། ༣ རྫས་ཀྱི་སྡིག་པ་བཤགས་པ་ནི། ལུས་ངག་ཡིད་གསུམ་གུས་པས་ཕྱག་འཚལ་ལོ། ། ༤ ཚིགས་བཤད་ཀྱིས་ཚིགས་སུ་བཅད་དེ་སྡིག་པ་བཤགས་པ་ནི། སྐྱེ་བ་དང་བོ་དཔག་ཏུ་མེད་པ་ནས།་་་་་་མཁའ་འགྱིང་དཀར་པོའི་དབྱིངས་སུ་ཐིམ་གྱུར་ཅིག །ཞེས་པའི་བར་དུའོ། ། ༥ ཏིང་ངེ་འཛིན་གྱིས་སྡིག་པ་བཤགས་པར་མཛད་པ་ནི། བདག་དང་མཐའ་ཡས་པའི་སེམས་ཅན་ཐམས་ཅད་སྤྲུལ་པའི་སྐུ་ལྟར་གཟུགས་ཀྱི་ཕུང་བོ་རྡུལ་ཕྲ་རབ་ཀྱི་ཆར་བྱེ་བ་ཙམ་དུ་གྱེས་ནས། ཕྱོགས་བཅུའི་བདེ་བར་གཤེགས་པ་རྣམས་ཀྱི་སྤྱན་ལམ་ན། ལྷ་ཕྱག་འཚལ་ཞིང་སྡིག་པ་བཤགས་པར་ཏིང་ངེ་འཛིན་གྱིས་བཟུང་ངོ་། །
བཅུ་གཉིས་པ་དཀྱིལ་འཁོར་གྱི་སྒོ་དབྱེ་བའི་ཕྲིན་ལས་ཀྱི་དོན་བསྟན་པ་ལ། ཕྱག་རྒྱས་སྒོ་དབྱེ་བ་དང་། སྙིང་བོས་སྒོ་དབྱེ་བ། རྫས་ཀྱིས་སྒོ་དབྱེ་བ། ཚིགས་བཤད་ཀྱིས་སྒོ་དབྱེ་བ། ཏིང་ངེ་འཛིན་གྱིས་སྒོ་དབྱེ་བ་དང་ལྔ། ༡ ཕྱག་རྒྱས་སྒོ་དབྱེ་བ་ནི། སྒྲོན་མེ་འོད་ཟེར་གྱི་ཕྱག་རྒྱ་བྱ་སྟེ། གུང་མོ་གཉིས་མདུན་གྱི་རྩེ་མོ་སྤྲད་ནས་གནམ་དུ་བསྟན། ཕྱི་མ་རྣམས་ཐུར་དུ་ས་ལ་ཕྲ་ལེ་བསྟན་ནོ། ། ༢ སྙིང་བོས་སྒོ་དབྱེ་བ་ནི། ཨཱོྃ་ཨ་ལོ་སྤྲོ་་་་སྤྲོས་འབར་ལོ་གསལ། ཞེས་ལན་བཞི་གར་ཐབས་ཀྱིས་བརྗོད་དོ། ། ༣ རྫས་ཀྱིས་སྒོ་དབྱེ་བ་ནི། ཡོན་བདག་ཐམས་ཅད་ཐལ་མོ་སྦྱར་བའི་བར་དུ་མར་མེ་ཐོགས་ཏེ། མདངས་ཕྱུངས་འཛུམ་བསྟན་ནས་ཤར་ཕྱོགས་སུ་བསྒྲིགས། དཔོན་གསས་ཀྱིས་ནུབ་ཕྱོགས་ནས་བཞེངས་ལ་བར་དུ་དར་དཀར་ས་གཞི་ལ་གདན་དུ་བརྐྱང་ནས་ནམ་མཁའ་ལ་ཡང་གུར་དུ་བརྐྱང་ངོ་། ༤ ཚིགས་བཤད་ཀྱིས་སྒོ་དབྱེ་བ་ནི། ཤར་ཕྱོགས་ཀྱི་སྒོ་དབྱེ་བའི་ཚིགས་བཤད་དེ། འཁོར་བའི་སེམས་ཅན་མ་རིག་པ།་་་་ནས་་་་བྱང་ཕྱོགས་དང་ནུབ་ཕྱོགས་ལྷོ་ཕྱོགས་བཅས་ཀྱི་སྒོ་དབྱེ་བའི་ཚིགས་བཤད་བཅས་ཀྱི་བར་དུ་དེ་ལྷོ་ཕྱོགས་ཀྱི་སྒོ་དབྱེ་བའི་ཚིགས་བཤད་ཀྱི་གཞུག་སྟེ་སེམས་ལ་རིག་པ་ཤར་བར་འགྱུར། ཞེས་པའི་བར་དུའོ། ། ༥ ཏིང་ངེ་འཛིན་གྱིས་མར་མེ་བཏེགས་ནས་སྒོ་དབྱེ་བར་མཛད་པ་ནི། བདག་ལྟར་མཐའ་ཡས་པའི་སེམས་ཅན་གྱིས་ཀྱང་། མ་རིག་པའི་སྒོ་རིག་པའི་ལྡེ་མིག་གིས་དེ་ལྟར་བས་ས་ལེ་མ་རྨོངས་ཡོངས་སུ་གསལ་བར་ཏིང་ངེ་འཛིན་གྱིས་བཟུང་ངོ་། །
བཅུ་གསུམ་པ་མེ་ཏོག་གཏོར་ནས་སྨོན་ལམ་གདབ་པའི་ཕྲིན་ལས་ཀྱི་དོན་བསྟན་པ་ལ། ཕྱག་རྒྱས་སྨོན་ལམ་གདབ་པ་དང་། སྙིང་བོས་སྨོན་ལམ་གདབ་པ། རྫས་ཀྱིས་སྨོན་ལམ་གདབ་པ། ཚིགས་བཤད་ཀྱིས་སྨོན་ལམ་གདབ་པ། ཏིང་ངེ་འཛིན་གྱིས་སྨོན་ལམ་གདབ་པ་དང་ལྔ། ༡ ཕྱག་རྒྱས་སྨོན་ལམ་གདབ་པ་ནི། སེམས་དག་དད་ལྡན་གྱི་ཕྱག་རྒྱ་བྱ་སྟེ། ལུས་པོ་ཙོག་ཙོག་པོར་ཡོན་བདག་རྣམས་འདུག་ནས། ཐལ་མོ་སྦྱར་ནས་དཔྲལ་བར་གཏད་དོ། ། ༢ སྙིང་བོས་སྨོན་ལམ་གདབ་པ་ནི། ཨཱོྃ་མཁའ་དབྱིངས་དག་པར་་་་་ནས་་་་་ཨ་ཧེ་ཧོ་མུ་ལ་རྒྱས། ཞེས་པའི་སྔགས་ལན་བཞི་བརྗོད། ༣ རྫས་ཀྱིས་སྨོན་ལམ་གདབ་པ་ནི། མེ་ཏོག་སྣ་ཚོགས་བཅད་ཀྱིན་གཏོར་རོ། ། ༤ ཚིགས་བཤད་ཀྱིས་ཚིགས་སུ་བཅད་དེ་སྨོན་ལམ་གདབ་པ་ནི། འཇིག་རྟེན་གཟུགས་ནི་སྒྱུ་མ་སྟེ།་་་ནས་་་་བདག་གིས་བདེ་བར་འདྲོངས་པར་ཤོག །ཞེས་པའི་བར་དུའོ། ། ༥ ཏིང་ངེ་འཛིན་གྱིས་མེ་ཏོག་ཕུལ་ནས་སྨོན་ལམ་གདབ་པ་ནི། བདག་དང་མཐའ་ཡས་པའི་སེམས་ཅན་རྣམས། དུས་གཅིག་ལ་བདེ་བར་གཤེགས་པ་རྣམས་ཀྱི་སྤྱན་ལམ་ན་མེ་ཏོག་གཏོར་གྱིན་སྨོན་ལམ་འདེབས་པར་ཏིང་ངེ་འཛིན་གྱིས་བཟུང་ངོ་། །
བཅུ་བཞི་བ་བུམ་ཁྲུས་བྱས་ནས་དབང་བསྐུར་བའི་ཕྲིན་ལས་ཀྱི་དོན་བསྟན་པ་ལ། ཕྱག་རྒྱས་དབང་བསྐུར་བ། སྙིང་བོས་དབང་བསྐུར་བ། རྫས་ཀྱིས་དབང་བསྐུར་བ། ཚིགས་བཤད་ཀྱིས་དབང་བསྐུར་བ། ཏིང་ངེ་འཛིན་གྱིས་དབང་བསྐུར་བ་དང་ལྔ། ༡ ཕྱག་རྒྱས་དབང་བསྐུར་བ་ནི། མཉམ་གདལ་འོད་འགྱེད་ཀྱི་ཕྱག་རྒྱ་བྱ་སྟེ། གཡོན་པའི་ཐལ་མོ་ཐུགས་ཀར་གཏད། གཡས་པའི་ཐལ་མོ་གནམ་ལ་བཏེགས་གིན་ས་ལ་ཕབ་པའོ། ། ༢ སྙིང་བོས་དབང་བསྐུར་བ་ནི། བསྭོ་ལིང་མུ་ཟེར་་་་ནས་ཡོངས་སུ་ཡངས་ཡངས། ཞེས་པའི་སྔགས་ལན་བཞི་བརྗོད། ༣ རྫས་ཀྱིས་དབང་བསྐུར་བ་ནི། དབུས་ཀྱི་བུམ་པ་ཕྱག་ཏུ་བཞེས་ནས། རྩི་སྨན་གྱི་ཆུ་རྒྱུན་གྱིས་ཡོན་བདག་རྣམས་བཀྲུས་སོ། ། ༤ ཚིགས་བཤད་ཀྱིས་དབང་བསྐུར་བ་ནི། དབྱིངས་ལས་ཡེ་ཤེས་བསྐྱེད་པའི་བདུད་རྩིའི་ཆུ་རྒྱུན་འདིས།་་་ནས་་་་སྲིད་པའི་རྩེ་མོ་མན་ཆད་དུ་སྐྱེ་རྒ་ན་འཆི་བཞི་ལས་གཏན་དུ་ཐར་པར་གྱུར་ཅིག །ཞེས་པའི་བར་དུའོ། ། ༥ ཏིང་ངེ་འཛིན་གྱིས་དབང་བསྐུར་བ་ནི། དབང་བསྐུར་བ་མཐའ་དག་ལྷའི་སྐུ་ཕྱག་རྒྱ་ཆེན་པོ་གྲུབ་པར་ཏིང་ངེ་འཛིན་གྱིས་བཟུང་ངོ་། །
བཅོ་ལྔ་བ་དབང་རྫས་གཏད་ནས་དངོས་གྲུབ་སྦྱིན་པའི་འཕྲིན་ལས་ཀྱི་དོན་བསྟན་པ་ལ། ཕྱག་རྒྱས་དངོས་གྲུབ་སྦྱིན་པ་དང་། སྙིང་བོས་དངོས་གྲུབ་སྦྱིན་པ། རྫས་ཀྱིས་དངོས་གྲུབ་སྦྱིན་པ། ཚིགས་བཤད་ཀྱིས་དངོས་གྲུབ་སྦྱིན་པ། ཏིང་ངེ་འཛིན་གྱིས་དངོས་གྲུབ་སྦྱིན་པ་དང་ལྔ། ༡ ཕྱག་རྒྱས་དངོས་གྲུབ་སྦྱིན་པ་ནི། བདུད་རྩིའི་རྒྱུན་སྤྲོའི་ཕྱག་རྒྱ་བྱ་སྟེ། གཡོན་པའི་ཁྱོར་བ་གྱེན་ལ་བཟེད། དེ་ལ་གཡས་པས་བཅུས་ཀྱིན་གཏོར་རོ། ། ༢ སྙིང་བོས་དངོས་གྲུབ་སྦྱིན་པ་ནི། རྩེ་མུ་ཧ་ལིངས་པ་་་་ནས་་་་་་གསལ་འདེབས་སྤར། ཞེས་ལན་བཞི་བརྗོད། ༣ རྫས་ཀྱིས་དངོས་གྲུབ་སྦྱིན་པ་ནི། ཕྱག་རྒྱའི་དབང་རྫས། སྙིང་བོའི་དབང་རྫས། ཡི་གེའི་དབང་རྫས། ཚིགས་བཤད་བཀའ་བསྒྲགས་ཀྱི་དབང་རྫས། ནམ་མཁའི་བ་དན་གྱི་དབང་རྫས། ཁྱུང་གི་རུ་མཚོན་གྱི་དབང་རྫས། རྒོད་ཀྱི་འཕར་འདབ་ཀྱི་དབང་རྫས། རྨ་བྱའི་ལྡེམ་རྒྱང་གི་དབང་རྫས། ཟོ་བོ་སྤར་ཤད་ཀྱི་དབང་རྫས། དབལ་སོ་མདུང་རྩེའི་དབང་རྫས། གསས་མདའ་དུང་བྱུག་གི་དབང་རྫས། རྔ་སྟོང་རི་ཆེམ་པའི་དབང་རྫས། གཤང་ཁྲི་ལོ་གནམ་གྲགས་ཀྱི་དབང་རྫས། དུང་འཕར་པོ་འཕར་ཆུང་གི་དབང་རྫས། བདག་དང་དབྱིངས་དང་དབྱེར་མེད་པའི་དབང་རྫས།༼ཆེ་རྒྱལ་རྒོད་ཞུ་ཅན་གྱི་དབང་རྫས༽བདག་དང་མཁའ་དང་དབྱེར་མེད་པའི་དབང་རྫས།༼ཡང་རྒྱལ་འབྲུག་སླག་ཅན་གྱི་དབང་རྫས༽བདག་དང་ཀློང་དང་དབྱེར་མེད་པའི་དབང་རྫས།༼གཅོད་པའི་ཁྲ་སླག་ཅན་གྱི་དབང་རྫས༽བུམ་པ་འབྱུང་བའི་ཡུམ་དང་དབྱེར་མེད་པའི་དབང་རྫས། བུམ་པ་བསྐྱེད་པའི་ཡབ་དང་དབྱེར་མེད་པའི་དབང་རྫས། བུམ་པའི་འབྲུ་ལྔ་སྨན་ལྔ་ནི་ལྷ་ལྔ་དྲལ་ལྔ་ལྕམ་ལྔ་དང་དབྱེར་མེད་པའི་དབང་རྫས། བུམ་པའི་སྙིང་བོ་ལྔ་དང་ཡིག་འབྲུ་ལྔ་ནི་ལམ་ལྔ་ཡེ་ཤེས་ལྔ་དང་དབྱེར་མེད་པའི་དབང་རྫས། བུམ་པའི་རིན་ཆེན་ལྔ་དང་ཆབ་གཙང་ལྔ་ནི་སྒོ་བཞི་མཛོད་དང་ལྔའི་བོན་དང་དབྱེར་མེད་པའི་དབང་རྫས། བུམ་པའི་དབྱིབས་ཟླུམ་ཞིང་སྟོང་བར་འདུག་པ་ནི་བོན་ཉིད་དང་དབྱེར་མེད་པའི་དབང་རྫས་སོགས་བསགས་སོ། ། ༤ ཚིགས་བཤད་ཀྱིས་དངོས་གྲུབ་སྦྱིན་པ་ནི། ཕྱག་རྒྱའི་དབང་རྫས་ཀྱི་དངོས་གྲུབ་འདི། །ལུང་རྒྱུད་འདྲེན་པའི་དཔོན་གསས་བདག་གིས།་་་ནས་་་་ངང་ཉིད་ཀྱི་དོན་ལྷུན་གྱིས་གྲུབ་ནས་གདལ་བ་ཆེན་པོ་ཁོ་ནར་གྱུར་ཅིག །ཞེས་པའི་བར་དུའོ། ། ༥ ཏིང་ངེ་འཛིན་གྱིས་དབང་རྫས་གཏད་ནས་དངོས་གྲུབ་སྦྱིན་པ་ནི། ཀོང་ཙེ་ལ་སོགས་སེམས་ཅན་བསམ་དག་རྣམས། གཟུགས་ཀྱི་ཕུང་བོ་གདོས་པ་ཅན་རྡུལ་ཕྲ་རབ་ཏུ་ལྷགས་ནས། ནམ་མཁའ་ལ་གཞའ་ཚོན་གྱི་འོད་དུ་འཕྲོས་ཏེ། སྣང་ལ་རང་བཞིན་མེད་པར་སངས་རྒྱས་པར་ཏིང་ངེ་འཛིན་གྱིས་བཟུང་ངོ་། །
བཅུ་དྲུག་པ་མགྲོན་དབྱིངས་སུ་བསྐྱོད་པའི་འཕྲིན་ལས་ཀྱི་དོན་བསྟན་པ་ལ། ཕྱག་རྒྱས་མགྲོན་དབྱིངས་སུ་བསྐྱོད་པ་དང་། སྙིང་བོས་མགྲོན་དབྱིངས་སུ་བསྐྱོད་པ། རྫས་ཀྱིས་མགྲོན་དབྱིངས་སུ་བསྐྱོད་པ། ཚིགས་བཤད་ཀྱིས་མགྲོན་དབྱིངས་སུ་བསྐྱོད་པ། ཏིང་ངེ་འཛིན་གྱིས་མགྲོན་དབྱིངས་སུ་བསྐྱོད་པ་དང་ལྔ། ༡ ཕྱག་རྒྱས་མགྲོན་དབྱིངས་སུ་བསྐྱོད་པ་ནི། མཁའ་ལྡིང་འཕུར་ཐབས་ཀྱི་ཕྱག་རྒྱ་བྱ་སྟེ། ཕྱག་གཡས་གཡོན་གཉིས་བརྐྱང་ནས། སྤྲུགས་ཀྱིན་ལུས་ཀྱང་བཞེངས་ནས་ཕོག་གསུམ་སྤྲུག་གོ ། ༢ སྙིང་བོས་མགྲོན་དབྱིངས་སུ་བསྐྱོད་པ་ནི། མུ་སྤར་ཧ་ལིང་ཨ་འབར་་་་་་་ནས་་་་་་མཁའ་ལྡིང་ཕྱད་ཕྱོད། ལན་བཞི་བརྗོད། ༣ རྫས་ཀྱིས་མགྲོན་དབྱིངས་སུ་བསྐྱོད་པ་ནི། རྔ་གཤང་དུང་གླིང་ལ་སོགས་ཏེ། སྙན་པའི་སྒྲ་བསྒྲགས་ཀྱིན། རོལ་མོ་སྣ་ཚོགས་པས་བསྐྱལ་པའི་ཚུལ་ཕྱུང་ངོ་། ། ༤ ཚིགས་བཤད་ཀྱིས་ཚིགས་སུ་བཅད་པ་ནི། ཐུགས་རྗེ་ཐབས་ཀྱིས་འགྲོ་བའི་དོན་མཛད་པ།་་་་་ནས་་་་་་བདེར་གཤེགས་སྐུ་དང་གཉིས་མེད་ངང་ལ་བསྐྱོད། ཞེས་པའི་བར་དུའོ། ། ༥ ཏིང་ངེ་འཛིན་གྱིས་དབྱིངས་སུ་མགྲོན་བསྐྱོད་པ་ནི། མགྲོན་རིགས་རྣམ་པ་གཉིས་ཀྱང་། ཀུན་རྫོབ་ཏུ་དངོས་སུ་གྲུབ་པ་རྣམས་དོན་དམ་པར་སྟོང་ལ་དངོས་པོ་མ་གྲུབ་པར་ཏིང་ངེ་འཛིན་གྱིས་བཟུང་ངོ་། །
བཅུ་བདུན་པ་གཞལ་ཡས་ཁང་དང་གདན་བསྐྱོད་པའི་འཕྲིན་ལས་དོན་བསྟན་པ་ལ། ཕྱག་རྒྱས་གཞལ་ཡས་ཁང་དང་གདན་བསྐྱོད་པ་དང་། སྙིང་བོ་དང་། རྫས་དང་། ཚིགས་བཤད་དང་། ཏིང་ངེ་འཛིན་དང་ལྔའོ། ། ༡ ཕྱག་རྒྱས་གཞལ་ཡས་ཁང་དང་གདན་བསྐྱོད་པ་ནི། གདལ་འོད་འབར་བའི་ཕྱག་རྒྱ་བྱ་སྟེ། གཡོན་པའི་ཁུ་ཚུར་ལྟེ་བར་གཏད། གཡས་པའི་སྤར་མོ་གནམ་དུ་བཏེགས། ༢ སྙིང་བོས་གཞལ་ཡས་དང་གདན་བསྐྱོད་པ་ནི། ཨཱོྃ་མཁའ་ལྡིང་དབྱིངས་་་་ནས་་་་་་ཕྱོད་ལམ་གསལ། ལན་བཞི་བརྗོད། ༣ རྫས་ཀྱིས་གཞལ་ཡས་དང་གདན་བསྐྱོད་པ་ནི། གཡས་སུ་པད་ཤུན་གྱི་རས་དཀར་ཐོགས། གཡོན་དུ་དྲུང་ཤིང་གི་པད་ལོ་ཐོགས། ༤ ཚིགས་བཤད་ཀྱིས་གཞལ་ཡས་དང་གདན་བསྐྱོད་པ་ནི། ཕྱིའི་སྣོད་སྟོང་སྟེ་འབྱུང་བ་རྣམ་བཞི་ཡང་།་་་་་་ནས་་་་་་ནམ་མཁའི་མུ་ལ་གཅིག་པས་གཉིས་མེད་དོན་ལ་བསྟིམ། ཞེས་པའི་བར་དུའོ། ། ༥ ཏིང་ངེ་འཛིན་གྱིས་གཞལ་ཡས་དང་གདན་བསྐྱོད་པ་ནི། སྤྱིར་བསྡུས་པའི་སྣོད་བཅུད་ཀྱི་བོན་དང་། སྒོས་སུ་འབྲེལ་བ་ལུས་སེམས་ཀྱི་བོན་ནི། སྣང་ལ་རང་བཞིན་མེད་པར་ནམ་མཁའི་ངོགས་ལྟར་ཏིང་ངེ་འཛིན་གྱིས་བཟུང་ངོ་། །
བཅོ་བརྒྱད་པ་བརྟན་པའི་བཀྲ་ཤིས་གསོལ་བ་ལ། ཕྱག་རྒྱས་གཞི་བརྟན་པའི་བཀྲ་ཤིས་གསོལ་བ་དང་། སྙིང་བོས་གཞི་བརྟན་པའི་བཀྲ་ཤིས་གསོལ་བ། རྫས་ཀྱིས་གཞི་བརྟན་པའི་བཀྲ་ཤིས་གསོལ་བ། ཚིགས་བཤད། ཏིང་ངེ་འཛིན་དང་ལྔའོ། ། ༡ ཕྱག་རྒྱས་གཞི་བརྟན་པའི་བཀྲ་ཤིས་གསོལ་བ་ནི། ཡོངས་ཁྱབ་བརྟན་པའི་ཕྱག་རྒྱ་བྱ་སྟེ། གཡོན་གྱི་ཐལ་མོ་གཤིབས་ནས་ས་ལ་བསྟན་པའི་སྟེང་དུ། གཡས་ཀྱི་ཐལ་མོ་གཤིབས་ནས་སྟེང་དུ་སྦུབས་པའོ། ། ༢ སྙིང་བོས་གཞི་བརྟན་པའི་བཀྲ་ཤིས་གསོལ་བ་ནི། ཨཱོྃ་གསལ་ཟེར་འོད་དཔག་་་་ནས་་་་་མུ་རྒྱས་གདལ་ཁྱབ་གསལ། ལན་བཞི་བརྗོད། ༣ རྫས་ཀྱིས་གཞི་བརྟན་པའི་བཀྲ་ཤིས་གསོལ་བ་ནི། རིན་པོ་ཆེ་སྣ་ལྔའི་ས་བོན་བཏབ་བོ། ། ༤ ཚིགས་བཤད་ཀྱིས་གཞི་བརྟན་པའི་བཀྲ་ཤིས་གསོལ་བ་ནི། དཀར་ནག་བཀྲ་གསལ་སྐུ་གཟུགས་དང་།་་་་་ནས་་་་་སེམས་ཅན་དོན་དུ་རྒྱས་པར་ཤོག །ཞེས་པའི་བར་དུའོ། ། ༥ ཏིང་ངེ་འཛིན་གྱིས་གཞི་བརྟན་པའི་བཀྲ་ཤིས་གསོལ་བ་ནི། བསྟན་པ་རྣམ་གསུམ་རྗེས་བཞག་པ། ས་ཡི་རྡུལ་བཞིན་གྲངས་འཕེལ་ནས། འགྲོ་བའི་དོན་དུ་རྒྱ་ལག་ཕྱད་པར་ཏིང་ངེ་འཛིན་གྱིས་བཟུང་ངོ་། །ཞེས་པའི་ཀློང་རྒྱས་ཀྱི་འཕྲིན་ལས་བཅོ་བརྒྱད་ཀྱི་ངོ་སྤྲོད་འདི་ཉིད་ཕ་ཡུལ་གྱི་ཁྱིམ་མཚེས་ཀྱི་རྒན་པོ་ཞིག་འདས་གྲོངས་སུ་སོང་སྐབས་མདོ་གཡུང་དྲུང་ཀློང་རྒྱས་ཀྱི་མཆོད་གཞི་བཟུང་བའི་སྐབས་སུ་ཟུར་བཀོད་བྱས་པ་ཡིན། ཉེས་སྐྱོན་གང་མཆིས་ཀློང་རྒྱས་ལྷ་ཚོགས་རྣམས་ཀྱི་སྤྱན་སྔར་མཐོལ་ཞིང་བཤགས་སོ། །
༢༠༡༠ལོའི་གཡུང་དྲུང་བོན་དང་འབྲེལ་བའི་དཔྱད་གླེང་ལོ་དེབ་མུ་ཁྲི་བཙན་པོའི་སྤྱི་དེབ་བཞི་བ་ལས་བཤུས།

robotstxt: allowed

filter: keep


text:
ཉེ་ཆར་ཀྲུང་གོའི་བོད་རིག་པ་དཔེ་སྐྲུན་ཁང་གིས《དུས་སྐབས་གསར་པའི་མི་རིགས་ལས་དོན་གྱི་བསམ་གཞིགས》ཀྱི་བོད་འགྱུར་མ་དཔེ་སྐྲུན་འགྲེམ་སྤེལ་བྱས་ཡོད་པ་དང་། དཔེ་ཆ་དེ་ནི་རྒྱལ་ཁབ་མི་རིགས་ལས་དོན་ཨུ་ལྷན་གྱི་ཀྲུའུ་རེན་གཞོན་པ་ཟུར་པ་དོན་གྲུབ་དབང་འབུམ་མཆོག་གིས་བརྩམས་ཤིང་། ཀྲུང་གོའི་མི་རིགས་སྐད་ཡིག་ཡིག་སྒྱུར་ཅུས་ཀྱི་བོད་སྐད་ཡིག་གཞུང་ལས་ཁང་གི་ཀྲུའུ་རེན་ཟླ་བ་ཚེ་རིང་མཆོག་ནས་བོད་ཡིག་ཏུ་བསྒྱུར་གནང་མཛད་པ་ཡིན་འདུག རྒྱུས་ལོན་བྱུང་བར་གཞིགས་ན།《དུས་སྐབས་གསར་པའི་མི་རིགས་ལས་དོན་གྱི་བསམ་གཞིགས》ནི《དུས་སྐབས་གསར་པའི་མི་རིགས་རིག་གནས་ཀྱི་བསམ་གཞིགས》ཞེས་པའི་དཔེ་ཆ་དེ་ཉིད་དཔེ་སྐྲུན་བྱས་རྗེས་སླར་ཡང་ཟླ་བ་ཚེ་རིང་ཉིད་ནས་ཡིག་བསྒྱུར་མཛད་པའི་དཔེ་ཆ་གཞན་ཞིག་ཡིན་ཞིང་། དཔེ་ཆ་དེ་གཉིས“གཅེན་གཅུང”གི་ལུས་སུ་གྲུབ་ཡོད་ཅེས་བརྗོད་ཆོག དཔེ་ཆ་དེ་ནི《མི་རིགས་ལས་དོན་གྱི་བྱེད་ཐབས》དང་།《བློ་བརྟན་འགྱུར་མེད་ངང་ནས་ཀྲུང་གོའི་ཁྱད་ཆོས་ལྡན་པའི་མི་རིགས་ཀྱི་གནད་དོན་སེལ་བའི་ཡང་དག་གི་ལམ་བུར་བསྐྱོད》《བདེན་ཐུབ་ཀྱིས་ཀྲུང་ཧྭ་རིག་གནས་ཀྱི་ཐུན་མོང་འདུ་ཤེས་གོང་མཐོར་གཏོང་བ》《མི་རིགས་ཁག་གི་ཐུན་མོང་གི་བསམ་བློའི་ཁྱིམ་གཞིས་འཛུགས་སྐྱོང་བྱེད་པ》《ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་མི་རིགས་གནད་དོན་གྱི་ལམ་བུར་མདུན་སྐྱོད་བྱེད་པ》《“བློ་གདེང་གསུམ”ལེགས་འཛུགས་ཀྱིས་མི་རིགས་ལས་དོན་ལེགས་པོ་སྤེལ་བ》《ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་མི་རིགས་རིག་རྩལ་ལམ་བུར་བསྐྱོད་པ》སོགས་འབྲེལ་ཡོད་ནང་དོན་གྱིས་གྲུབ་པར་བྱས་པ་དང་། དེ་ནི་རྩོམ་པ་པོས་མི་རིགས་ལས་དོན་ལ་ཐུགས་ཁུར་ཟབ་བཞེས་དང་། ཁོང་ཉིད་ཀྱི་བསམ་གཞིགས་དང་མྱོང་བ་མཚོན་ཡོད།
དེབ་འདིའི་རྩོམ་པ་པོ་རྒྱལ་ཁབ་མི་རིགས་དོན་གཅོད་ཨུ་ཡོན་ལྷན་ཁང་གི་ཀྲུའུ་རེན་གཞོན་པ་ཟུར་པ་དོན་གྲུབ་དབང་འབུམ་མཆོག
དོན་གྲུབ་དབང་འབུམ་མཆོག་གི་བཞེད་ཚུལ་ལྟར་ན། མི་རིགས་ཀྱི་ལས་དོན་ལེགས་པོ་བསྒྲུབ་པར་ངེས་པར་དུ་སྔ་བར་ཕྱི་གསུམ་དུ་བསམ་བློའི་གཞུང་ལུགས་དང་ལས་ཀའི་བྱེད་ཕྱོགས་གཉིས་ཀྱི་གནད་དོན་ལ་མཐོང་ཆེན་བྱེད་དགོས་ཤིང་། བསམ་བློའི་གཞུང་ལུགས་ཐོག་ནས་ཆོས་ཉིད་ལ་ངེས་ཤེས་འདྲོང་དགོས་ཏེ། ཆོས་ཉིད་ལ་ངེས་ཤེས་འདྲོང་ཚེ། ད་གཟོད་གཏིང་རིང་ཐུང་རྟོགས་པ། གོ་བབ་དང་གནས་སྟངས་ཤེས་པ། དུས་རིམ་གྱི་ཚད་ལོན་པ། དུས་བབ་ལ་བསྟུན་ནུས་པ། དེ་བས་ཀྱང་རང་གི་རང་ལ་ཉམས་ཚོད་ཟིན་ནུས་པ་ཡིན་ཞིང་། ཉམས་ཚོད་ནི་དགོངས་པ་གཤའ་མ་ཞིག་ལས་སྐྱེད་པ་ཡིན་པས། དེ་ལྟའི་ལྟ་དགོངས་ཤིག་མེད་ཚེ། བསམ་སྦྱོར་གང་ཡང་རྒྱུན་མི་འཁྱོང་པ་ཡིན་ལ། དེ་བས“ཆར་རླུང་ཅི་ལྟར་རྒོད་ཀྱང་།། རྒྱལ་ཁའི་གོམ་ཁ་བརྟན་ཡོང་།།”ཞེས་པའི་གཏམ་དཔེ་མངོན་དུ་འགྱུར་མི་ཐུབ་པ་ཡིན། དེ་དང་དུས་མཚུངས་གཞུང་ལུགས་ཁག་ཚགས་སུ་ཚུད་དགོས་པ་སྟེ། གཞུང་ལུགས་ཐོག་ཏུ་ནར་སོན་པ་ནི་ཆབ་སྲིད་ཀྱི་ཐོག་ཏུ་ནར་སོན་པའི་སྔོན་འགྲོའི་ཆ་རྐྱེན་ཡིན། བློ་མཐུན་མང་པོས་ལས་དོན་འདི་དང་དེ་ཞེས་གང་ཡང་བསྒྲུབ་མྱོང་མོད། གཞུང་ལུགས་ཐོག་གི“སྔོན་འགྲོའི་ཆ་རྐྱེན”དེ་ཡོངས་སུ་རྫོགས་པ་ཚང་མེད། སྔོན་འགྲོའི་ཆ་རྐྱེན་གྱི་གལ་གནད་དེ་སེལ་བར། གཅིག་ནས་ཚན་རིག་གི་གཞུང་ལུགས་ཐོག་ཏུ་ཕྱིར་ལོག་བྱ་དགོས་པ་དང་། གཅིག་ཤོས་ནི་ཚན་རིག་གི་ལག་ལེན་ཐོག་ཏུ་ཕྱིར་ལོག་བྱ་དགོས། དེ་ལས་གཞན་པའི་ཐབས་དམ་པ་ཞིག་བཙལ་དུ་མེད། གཞན་ཡང་གོ་བབ་ལ་དམ་འཛིན་བྱ་དགོས་ཤིང་། གོ་བབ་ཅིག་གཏན་འཁེལ་ཟིན་ཚེ། ཆོས་ཉིད་ཅིག་བཙལ་ཟིན་པ་དང་མཚུངས་མོད། འོན་ཀྱང་ཐབས་ཤེས་རྙེད་ཟིན་ཚེ། ཆོས་ཉིད་ཅིག་རྙེད་པ་དང་ཁྱད་མེད་དུ་གྲུབ་པས། དེ་ཉིད་ཀྱང་ལག་ལེན་དང་ཞིབ་འཇུག་ལས་འདའ་ཐབས་མེད། དེས་ན་ད་གཟོད་ཚན་རིག་གི་བརྡར་ཤ་ལེགས་པོ་ཞིག་གཅོད་ཐུབ། དེར་མ་ཟད།“རང་བྱུང”གི་ཆོས་ཉིད་ཉམས་སུ་མྱོང་དགོས་པ་སྟེ། མི་རིགས་ནི་མིའི་རིགས་ཀྱི་སྤྱི་ཚོགས་འཕེལ་རྒྱས་ཀྱི་ཆ་ཤས་ཤིག་ཡིན་ཞིང་། མར་ཁེ་སི་དང་ཨེན་ཀེ་སི་རྣམ་གཉིས་ཀྱི་མི་རིགས་སྐོར་གྱི་བསམ་བློའི་ཉིང་བཅུད་ནི། མིའི་རིགས་ཀྱི་སྤྱི་ཚོགས་འཕེལ་རྒྱས་འགྲོ་བའི་ཆོས་ཉིད་ཀྱི་ངོས་འཛིན་ཙམ་མ་ཟད། མི་རིགས་འཕེལ་རྒྱས་ཁྲོད་རྩ་མེད་དུ་འགྲོ་བ་ནི“རང་བྱུང”ངང་གྲུབ་པ་ཞིག་ལས། བཙན་ཤེད་ཀྱིས་གྲུབ་པ་ཞིག་མིན་པ་དེ་རེད།“རང་བྱུང”གི་ཆོས་ཉིད་དང་བསྟུན་ཚེ་རྒྱལ་བར་གྱུར་ཅིང་།“རང་བྱུང”གི་ཆོས་ཉིད་ལས་ལྡོག་ཚེ་ཕམ་ཁ་རག་ངེས་པ་ནི། གནའ་དེང་ཕྱི་ནང་གང་དུའང་ཁྱད་པར་མེད་པར་ཡོད་ཚད་དེའི་ཆོས་ཉིད་ཁོ་ནའི་དབང་དུ་གྱུར་ཏོ། །
དེབ་འདིའི་སྒྱུར་བ་བོ་ཀྲུང་གོའི་མི་རིགས་སྐད་ཡིག་ཡིག་སྒྱུར་ཅུས་བོད་ཀྱི་སྐད་ཡིག་གཞུང་ལས་ཁང་གི་ཀྲུའུ་རེན་ཟླ་བ་ཚེ་རིང་མཆོག
དོན་གྲུབ་དབང་འབུམ་མཆོག་གི་བཞེད་དགོངས་ལྟར། མི་རིགས་ཀྱི་ལས་དོན་ནི་གཞུང་ལུགས་ཀྱི་རང་བཞིན་ཟབ་པ་ཙམ་མ་ཟད། སྲིད་ཇུས་ཀྱི་རང་བཞིན་དང་། ཆེད་ལས་ཀྱི་རང་བཞིན་ཡང་ངེས་ཅན་ལྡན་ཡོད་པར་བརྟེན། མི་རིགས་ཀྱི་ལས་དོན་ལེགས་པོ་བསྒྲུབ་པར་དེ་དང་འབྲེལ་བའི་གཞི་རྩའི་བྱང་ཚད་ཀྱང་ངེས་ཅན་ལྡན་དགོས། མི་རིགས་ཀྱི་ལས་དོན་སྤེལ་སྐབས། གནད་དུ་འཁེལ་བའི་ངང་ནས་རྒྱལ་ཁབ་ཀྱི་མི་རིགས་གོ་བབ་ལ་ཤེས་རྟོགས་ཡོད་དགོས་པ་སྟེ། དེའི་ནང་དུ་གཅིག་ནས་མི་རིགས་ཀྱི་ད་ལྟའི་གནས་བབ་དང་འདས་པའི་ལོ་རྒྱུས་ཚུད་ཡོད་ལ། གཉིས་ནས་རྒྱལ་ཁབ་ཀྱི་མཐོངས་ནས་མི་རིགས་ཀྱི་སྤྱིའི་གནས་ཚུལ་ཡང་ཚུད་ཡོད། གཞན་ཡང་མི་རིགས་ཞེས་པའི་ཚོགས་སྤྱིའི་ཆ་ཤས་ཚུད་ཡོད་ལ། མི་རིགས་ཀྱི་ཆབ་སྲིད་དཔལ་འབྱོར་དང་། མི་རིགས་ཀྱི་སྤྱི་ཚོགས་རིག་གནས་ཀྱང་ཚུད་ཡོད། དེ་ནི་དངོས་པོའི་ཐོག་གི་ཆ་ཤས་ཙམ་མ་ཟད། བསམ་བློའི་ཐོག་གི་དད་མོས་དང་འདུ་ཤེས། སེམས་ཁམས། རིན་ཐང་ལྟ་བ་སོགས་ཀྱང་ཚུད་ཡོད། མི་རིགས་ཉི་ཚེ་བ་ཞིག་ལ་དགོས་ངེས་ཀྱི་རྒྱུས་ལོན་དང་། གཏིང་ཟབ་པའི་ཞིབ་འཇུག་མི་འདང་བ་ནི་མིག་སྔའི་ཐུན་མོང་གི་ནད་ངན་ཞིག་ཡིན། དེ་དང་དུས་མཚུངས་ལས་དོན་སྤེལ་སྐབས་བདེན་པ་བདེན་ཐུབ་ངང་ནས་སྲིད་ཇུས་ཁག་ལ་ངེས་ཤེས་ལེགས་པོ་འདྲོང་དགོས་པ་དང་། མིག་སྔར་ཀྲུང་གོའི་སྲིད་ཇུས་མ་ལག་ནི་འཐུས་སྒོ་ཚང་ཙམ་ཞིག་ཏུ་གྲུབ་ཡོད་མོད། ད་དུང་ཡང་འཐུས་སྒོ་ཇེ་ཚང་དུ་གཏོང་དགོས་པ་སྟེ། དེ་ནི་འཕེལ་རྒྱས་ཀྱི་དོན་དངོས་གནས་ཚུལ་དང་བསྟུན་ཏེ། ཟམ་མ་ཆད་པར་གསར་སྤེལ་འཕེལ་རྒྱས་སུ་གཏོང་དགོས་ལ། ལས་དོན་དངོས་ཀྱི་ལག་ལེན་ཁྲོད་དུ་ཐབས་ཤེས་ལ་གཙིགས་ཆེར་བཟུང་དགོས་ཤིང་། དེ་ནི་ཤིན་ཏུ་འགངས་ཆེ་བའི་གནད་ཀ་ཞིག་ཡིན། འཛམ་གླིང་གི་རྒྱལ་ཁབ་ཡོད་ཚད་དུ་མི་རིགས་ཡོད་པའི་དབང་གིས་ཕལ་ཆེ་བས་མི་རིགས་ཀྱི་གནད་དོན་སྐོར་ལ་ཞིབ་འཇུག་བྱེད་ཀྱིན་ཡོད། རྒྱལ་ཁབ་ཁག་གི་ལེགས་གྲུབ་ཀྱི་ཉམས་མྱོང་ལ་མིག་དཔེ་དང་། སྣ་སུན་ལས་ལྡོག་དགོས་པ་ཡིན། འོན་ཀྱང་རང་ཉིད་ཀྱི་སྨྲ་དབང་གི་སྒྲིག་གཞི་ནི་རང་ཉིད་ཁོ་ནས་འཛུགས་དགོས་སོ། །
རྩོམ་ཁུངས། ཀྲུང་གོའི་བོད་ལྗོངས་དྲ་བ།


text:
ལྷའི་འཐུང་ཆུ་གཙང་མའི་ལས་འཆར་ཐེངས་༦པ་དང་༧པ།
- Details
- དཔར་འགྲེམས་ཟླ་ཚེས།: Wednesday, 25 September 2013 06:47
དེ་སྔོན་འདས་པའི་ཉིན་༡༠ནང་ལྷ་སྤྱི་ཚོགས་ཞབས་ཞུ་ཚོགས་པས། སྐྱབས་བཅོལ་བོད་མི་ ༡༢༠༠ ཙམ་གྱི་འཐུང་ཆུའི་དཀའ་ངལ་སེལ་བ།
སྦིར་ཅོན་ཏ་ར་ཡོད་པའི་དབུས་བོད་མིའི་སྒྲིག་འཛུགས་ཀྱི་སམ་བྷོ་ཊ་གཏན་སློབ།
ཕྱི་ལོ་ ༢༠༡༣ ཟླ་ ༤ པའི་ཚེས་ ༤ ཉིན་སྟེ་ལྷ་སྤྱི་ཚོགས་ཞབས་ཞུ་ཚོགས་པའི་ལས་བྱེད་དང་དང་བླངས་བ་ཁག་ཅིག་གིས་གཟའ་འཇུག་གི་དུས་ཡུན་སྤྱད་ནས། བཞུགས་སྒར་དྷ་རམ་ས་ལ་ནས་རླངས་འཁོར་བསྡད་ཚེ་བར་ཐག་དུས་ཡུན་ཆུ་ཚོད་ ༣ ཙམ་གྱི་སར་ཡོད་པའི་སྦིར་བོད་མིའི་གཞིས་ཆགས་ནང་། ང་ཚོའི་འཐུང་ཆུ་གཙང་བཟོའི་འཕྲུལ་ཆས་ཤིག་གསར་འཛུགས་ཀྱི་ལས་འཆར་ཐེངས་༦པ་དེ་ལག་བསྟར་ལེགས་གྲུབ་བྱུང་ཡོད་པ་རེད།
འཐུང་ཆུ་གཙང་བཟོའི་འཕྲུལ་ཆས་འཛུགས་ཡུལ་དེ་ནི། སྦིར་ཅོན་ཏ་ར་བོད་མིའི་གཞིས་ཆགས་ནང་ཡོད་པའི་སམ་བྷོ་ཊ་གཏན་སློབ་ཡིན་ཞིང་། སློབ་གྲྭ་དེར་ཐག་རིང་གྲོང་གསེབ་ཁག་ནས་ཡོང་བའི་སློབ་ཕྲུག་ ༣༥༠ ཙམ་ལ་སློབ་སྦྱོང་སྤྲོད་བཞིན་ཡོད་པ་དང་། སློབ་གྲྭ་དེའི་ནང་ཡོད་པའི་སློབ་མ་ཁག་ཅིག་ནང་ནས་སློབ་གྲྭའི་བར་ཁྱོན་ཉིན་གྲངས་༥ཙམ་ཡོང་དགོས་ཤིང་། དེར་བརྟེན་ཁོང་ཚོས་ནང་མི་དང་ལོ་ ༣ རེ་ཙམ་གྱི་མཚམས་སུ་ཐེངས་རེ་མ་གཏོགས་འཕྲད་ཐུབ་ཀྱི་མེད་ལ། སློབ་གྲྭ་དེ་ནི་དེ་ལྟ་བུའི་ཁོང་ཚོའི་ནང་དང་བར་ཐག་ཧ་ཅང་རིང་ས་ཞིག་ཏུ་ཡོད་པ་རེད།
གཞན་ཡང་སློབ་གྲྭ་དེར་དགེ་ལས་ ༤༢ ཙམ་འདུག་པར་དེ་དག་གིས་ཀྱང་དྭངས་གཙང་གི་བཙགས་ཆུ་སློབ་ཕྲུག་རྣམས་དང་ལྷན་དུ་ལོངས་སུ་སྤྱོད་ཆོག་ཅིང་། ཁོང་ཚོས་བཙགས་ཆུ་འཕྲུལ་ཆས་འདིས་སློབ་ཕྲུག་དང་དགེ་ལས་རྣམས་ཀྱི་བདེ་ཐང་ལ་ཕན་ཐོགས་ཆེན་པོ་ཆགས་རྒྱུ་ཡིན་པར་བརྟེན། འཕྲུལ་ཆས་འདི་སྦྱིན་བདག་གནང་མཁན་དང་འབྲེལ་ཡོད་ཡོངས་ལ་སྙིང་ཐག་པ་ནས་ཐུགས་རྗེ་ཆེ་ཞེས་གསུངས་བྱུང་།
དྷ་ཤོད་བོད་ཁྱིམ།
ཡང་བདུན་ཕྲག་གཅིག་ཙམ་གྱི་རྗེས་ཏེ། ཕྱི་ཟླ་ ༤ པའི་ཚེས་ ༡༤ རེས་གཟའ་ཟླ་བ་ཉིན། ལྷ་སྤྱི་ཚོགས་ཞབས་ཞུ་ཚོགས་པའི་འཐུང་ཆུ་གཙང་བཟོའི་ལས་འཆར་ཐེངས་ ༧ པ་དེ་དྷ་ཤོད་བོད་ཁྱིམ་སློབ་གྲྭའི་ནང་ལག་བསྟར་ལེགས་གྲུབ་བྱུང་ཡོད།
སློབ་ཕྲུག་གྲངས་ ༧༠༠ ཙམ་དང་། དགེ་ལས་གྲངས་ ༡༠༠ ཙམ་ཡོད་པའི་དྷ་ཤོད་བོད་ཁྱིམ་སློབ་གྲྭ་ནི་དགེ་ལས་དང་སློབ་ཕྲུག་དེ་དག་གི་ནང་དང་ཅུང་ཐག་རིང་བའི་སར་ཡོད་སྟབས། ཁོང་ཚོ་ཚང་མ་སློབ་གྲྭའི་ནང་གཏན་སྡོད་བྱེད་དགོས་ཀྱི་ཡོད་པ་དང་། ཐེངས་འདིར་ལྷ་སྤྱི་ཚོགས་ཞབས་ཞུ་ཚོགས་པའི་དྭངས་གཙང་གི་བཙགས་ཆུ་འཕྲུལ་ཆས་ཤིག་གསར་འཛུགས་བྱས་རྗེས། དམིགས་བསལ་ཆར་དུས་སྐབས་ཁོང་ཚོ་ཆུ་གཙང་མའི་འཐུང་ཆུའི་དཀའ་ངལ་ལས་ཡོངས་སུ་གྲོལ་ཡོད།


text:
ངའི་མིང་ལ་ཀུན་བཟང་ཟེར་བ་དང་བར་སྐོར་ཁྲོམ་གཞུང་རབ་གསལ་སྡེ་ཁུལ་རགས་ཁ་སྨད་སྒོ་ར་ཆེ་མོའི་ནང་སྡོད་ཀྱི་ཡོད། 1991ལོར་ཉིང་ཁྲི་ས་ཁུལ(ད་ལྟའི་ཉིང་ཁྲི་གྲོང་ཁྱེར)བཟོ་ཚོང་མཉམ་འབྲེལ་ཀུང་སི་ནས་ལས་འཁྱུར་བྱས་རྗེས་ལྷ་སར་གཏན་སྡོད་བྱེད་ཀྱི་ཡོད། ལོ་དེ་དག་རིང་ཉིན་བཞིན་འཕེལ་རྒྱས་འགྲོ་བའི་འགྱུར་ལྡོག་ཕུད། གང་ཅིའི་ཐད་ཧ་ཅང་བདེ་སྐྱིད་ཀྱི་ཚོར་སྣང་ཆེན་པོ་ཡོང་གི་འདུག་ཅེས་བཤད།
2012ལོ་ནས་བཟུང་ང་ཚོ་ལས་འཁྱུར་མི་སྣའི་སྨན་བཅོས་ཆ་རྐྱེན་དང་ཕན་བདེའི་ཁ་གསབ་སྣ་ཚོགས་ཐད་ལེགས་བཅོས་ཆེན་པོ་བྱུང་ཡོད། ངའི་ལས་འཁྱུར་ངལ་གསོའི་གླ་ཕོགས་ཟླ་རེར་སྒོར་ཆིག་སྟོང་ནས་ད་ལྟའི་སྒོར་3000ལྷག་ཙམ་བར་མང་དུ་ཕྱིན་ནས་བློ་ཡིད་ཚིམ་པོ་འདུག་པས་ཐུགས་རྗེ་ཆེ་ཞུ་རྒྱུ་ཡིན་ཞེས་བཤད། རིག་གནས་སློབ་གསོའི་ཐད། ནང་སར་ཡོད་པ་བོད་དུའང་ཚང་མ་ཡོད་པ་དང་ཐ་ན་བོད་ཀྱི་སྲིད་ཇུས་འགའ་ཤས་ནང་ས་ལས་ཀྱང་ཡག་པ་ཡོད། ཞིང་འབྲོག་པའི་བུ་ཕྲུག་ལ“འགན་ལེན་གསུམ”གྱི་སྲིད་ཇུས་ལོངས་སུ་སྤྱོད་རྒྱུ་ཡོད་པས་ཕྲུ་གུ་མི་ཉུང་བ་ཞིག་ལ་ཕན་པ་ཐོབ་ཡོད་ཅེས་བཤད།
1971ལོའི་ཟླ་7ཚེས་1ཉིན་ང་གཟི་བརྗིད་ལྡན་པའི་ངང་ཀྲུང་གུང་ཏང་ཡོན་ལ་གྱུར་པའི་ཉིན་དེ་ངས་ནམ་ཡང་བློ་ལ་ངེས་སྲིད། དུས་དེ་ནས་བཟུང་ངས་གཟི་བརྗིད་ལྡན་པའི་ལས་འགན་ཐོག་མཐའ་བར་གསུམ་དུ་ཕྲག་ཐོག་ཏུ་འཁུར་ཡོད། ང་ཚོས་ཏང་གི་གོམ་སྟབས་ཀྱི་རྗེས་སུ་འབྲངས་ཏེ་འཕེལ་རྒྱས་མགྱོགས་ཤོས་དང་། གྲ་རྒྱས་ཤོས། སྟོབས་འབྱོར་ལྡན་ཤོས། བདེ་སྐྱིད་ལྡན་ཤོས་བཅས་ཀྱི་རྒྱལ་ཁབ་བསྐྲུན་རྒྱུར་ལེགས་སྐྱེས་མང་ཙམ་འབུལ་དགོས་ངེས་རེད། ང་ཚོ་ཚང་མས་ཚོགས་ཆེན་བཅུ་དགུ་པ་རྒྱལ་ཁའི་ངང་འཚོག་རྒྱུར་རེ་སྒུག་བྱེད་བཞིན་ཡོད་པ་དང་ཚོགས་ཆེན་བཅུ་དགུ་པ་འཚོགས་རྗེས་དེ་བས་ལེགས་པ་ཡོང་ངེས་ཡིན་པ་ང་ལ་ཡིད་ཆེས་ཡོད་ཅེས་བཤད།


text:
ཚེས་17ནས་19ཉིན་བར་ལྗོངས་ཏང་ཨུད་ཀྱི་ཧྲུའུ་ཅི་གཞོན་པ་རང་སྐྱོང་ལྗོངས་ཀྱི་ཀྲུའུ་ཞི་ཆེ་དགྲ་ལྷས་ཚོགས་པའི་སྣེ་ཁྲིད་དེ་ཡུན་ནན་དང་ཀུའེ་ཀྲོའུ་ཞིང་ཆེན་གཉིས་སུ་ཐོན་ལས་དབུལ་སྐྱོར་དང་ཡུལ་གཞན་དུ་གནས་སྤོ་སོགས་ཀྱི་ལས་དོན་ལ་རྟོག་ཞིབ་གནང་བར་ཕེབས་ཤིང་། དེའི་རིང་ཀུའེ་ཀྲོའུ་ཞིང་ཨུད་ཀྱི་ཧྲུའུ་ཅི་ཞིང་ཆེན་མི་དམངས་འཐུས་ཚོགས་རྒྱུན་ལས་ཨུ་ལྷན་གྱི་ཀྲུའུ་རེན་ཁྲེན་མེའར་དང་། ཀུའེ་ཀྲོའུ་ཞིང་ཨུད་ཀྱི་ཧྲུའུ་ཅི་གཞོན་པ་ཧྲེང་ཀྲང་སུན་ཀྲི་ཀང་། ཡུན་ནན་ཞིང་ཨུད་ཀྱི་ཧྲུའུ་ཅི་ཞིང་ཆེན་མི་དམངས་འཐུས་ཚོགས་རྒྱུན་ལས་ཨུ་ལྷན་གྱི་ཀྲུའུ་རེན་ཁྲེན་ཧའོ། ཡུན་ནན་ཞིང་ཨུད་ཀྱི་ཧྲུའུ་ཅི་གཞོན་པ་ཧྲེང་ཀྲང་རོན་ཁྲེང་ཧྥ་བཅས་ཀྱིས་ཀུའེ་དབྱང་དང་ཁུན་མིང་དུ་རྟོག་ཞིབ་ཚོགས་པ་དང་བཅས་པར་སོ་སོར་མཇལ་འཛོམས་གནང་བ་དང་ཕྱོགས་གཉིས་ཀས་དབུལ་སྒྲོལ་འགག་སྒྲོལ་དང་མཉམ་ལས་ཟབ་ཏུ་གཏོང་རྒྱུ་སོགས་ཀྱི་ནང་དོན་ཐད་གྲོས་བསྡུར་གཏིང་ཟབ་གནང་བ་རེད།
ཁྱད་ལྡན་ཐོན་ལས་གོང་འཕེལ་གཏོང་བ་དང་། ཐོན་ལས་དབུལ་སྐྱོར་དང་ཡུལ་གཞན་དུ་གནས་སྤོས་དབུལ་སྐྱོར་ཡག་པོ་བྱེད་པ། དབུལ་སྐྱོར་ལམ་སྲོལ་འཐུས་སྒོ་ཚང་དུ་གཏོང་བ་བཅས་ཇི་ལྟར་བྱེད་དགོས་པའི་གནད་དོན་ཐད་བསམ་གཞིག་བྱེད་བཞིན་དུ་རྟོག་ཞིབ་ཚོགས་པས་དུས་ཐུང་ཉིན་3རིང་སྔ་རྗེས་སུ་ཀུའེ་ཀྲོའུ་ཞིང་ཆེན་པེ་ཅེ་གྲོང་ཁྱེར་ཝུའེ་ཉིང་རྫོང་དང་། ཏ་ཧྥང་རྫོང་། ཡུན་ནན་ཞིང་ཆེན་ཁུན་མིང་གྲོང་ཁྱེར་བཅས་སུ་ཕེབས་པ་རེད། གསོན་ཉམས་དོད་པའི་དཔེ་མཚོན་ངོ་མ་རེ་རེའི་མདུན་དུ་ཁོངས་མི་ཡོངས་ཀྱིས་ལྟ་སྦྱོང་ནན་ཏན་བྱས་པ་དང་ཟིན་ཐོ་ཞིབ་ཕྲ་བཀོད་དེ་ས་གནས་དེ་གའི་ལས་བྱེད་པ་དང་མང་ཚོགས་དང་ཁེ་ལས་མཁས་པ་དང་ཉམས་མྱོང་སྤེལ་རེས་དང་བྱེད་ཐབས་འཚོལ་ཞིབ་བྱས་ནས་མཉམ་ལས་ཡོང་བར་གཞོལ་བ་རེད།
པི་ཅེ་ཚང་ནི་ནུབ་རྒྱུད་དཔེ་སྟོན་ཁུལ་དབུལ་པོ་ཞིག་ཡིན་ཞིང་། ཏང་གི་སྐབས་བཅོ་བརྒྱད་པ་འཚོགས་ཚུན་པི་ཅེ་གྲོང་ཁྱེར་གྱིས་ཀྲུང་དབྱང་གི་གནད་སྨིན་དབུལ་སྐྱོར་དང་གནད་སྨིན་དབུལ་སྒྲོལ་གྱི་བླང་བྱ་ལག་བསྟར་དོན་འཁྱོལ་ནན་ཏན་བྱས་ནས་ཡུལ་བབ་དང་བསྟུན་པ་དང་བྱེད་ཐབས་སྣ་མང་སྤྱད་དེ་དུས་སྐབས་གསར་པའི་དབུལ་སྐྱོར་ལས་དོན་ལ་ནུས་ཤུགས་ཡོད་རྒུས་སྐུལ་མ་བཏང་བས་མི་དམངས་ཀྱི་འཚོ་བ་དང་སྣོད་བཅུད་ཁོར་ཡུག་ལ་སྔར་བྱུང་མྱོང་མེད་པའི་མཆོང་སྐྱོད་བྱུང་སྟེ“པི་ཅེ་བྱེད་སྟངས”སྐད་གྲགས་ལྡན་པ་ཞིག་ཆགས་ཡོད། ཆེ་དགྲ་ལྷ་དང་བཅས་པས་ས་ཆ་དངོས་ཀྱི་ཞའོ་རུང་སྐྱེ་དངོས་ཚན་རྩལ་ཚད་ཡོད་ཀུང་སི་དང་། ཀྲུང་གོ་ཞིང་ལས་འཕེལ་རྒྱས་རྩ་འཛུགས་གསོ་སྐྱོང་ལྟེ་གནས། ཧྭང་ཏ་ཏ་ཧྥང་སློབ་ཆུང་གཉིས་པ། བུ་བཅོལ་ཁང་ཨང་གཉིས་པ་སོགས་ཡུལ་དངོས་སུ་ཕེབས་ནས་ཐོན་ལས་དབུལ་སྐྱོར་དང་དེ་བཞིན་ཡུལ་གཞན་དུ་གནས་སྤོས་ལས་དོན་སྤེལ་ཐབས་དང་གྲུབ་འབྲས་ལ་བརྟག་ཞིབ་གནང་ཡོད།
རྟོག་ཞིབ་ཚོགས་པ་དང་བཅས་པས་ཝུའེ་ཉིང་རྫོང་གི་ཐོན་ལས་སྐྱེད་སྲིང་འདུ་འགོད་ཀྱི་ཤུགས་ས་གནད་ལ་འཁེལ་བ་དང་། ལམ་བུའི་གདམ་ག་འགྲིག་པ། ཕན་འབྲས་བཟང་བ་བཅས་དཔྱད་གཞིར་འཛིན་རིན་ཡོད་པ་དང་། ཧེང་ཏ་ཚོགས་པས་ཏ་ཧྥང་རྫོང་ལ་ཆ་སྒྲིག་རོགས་སྐྱོར་བྱེད་སྟངས་ལ་སློབ་སྦྱོང་བྱེད་རིན་ཡོད་པས་ང་ཚོས་ཁ་གཏད་བོད་སྐྱོར་གྱི་ལམ་སྲོལ་གང་ལེགས་སྤྱད་དེ“སྟོབས་ཤུགས་གཅིག་སྡུད་ཀྱིས་དོན་ཆེན་སྒྲུབ་པའི”བྱེད་ཐབས་ལ་བརྟེན་ནས་བོད་ཀྱི་མི་འབོར་དབུལ་པོ་དབུལ་སྒྲོལ་ཡོང་བར་རོགས་རམ་བྱ་རྒྱུའི་ངོས་འཛིན་གནང་བ་རེད།
ཆེ་དགྲ་ལྷ་དང་བཅས་པས་ཁུན་མིང་གྲོང་ཁྱེར་གྱི་འཇའ་ཚོན་སྣ་ལྔའི་ཡུན་ནན་གྱི་སྐད་གྲགས་ལྡན་པའི་གནའ་གྲོང་དང་། ཏོའུ་ནན་རྒྱལ་ཁབ་མེ་ཏོག་ཐོན་ལས་གླིང་ཁུལ། ཁུན་མིང་ཤུན་ཏེན་རྫོང་ཐོན་ལས་དབུལ་སྐྱོར་རྣམ་གྲངས་བཅས་ལ་རྟོག་ཞིབ་གནང་ནས་ཡུན་ནན་གྱི་ཐོན་ལས་འདེགས་སྐྱོར་དང་། ཁོར་ཡུག་སྲུང་སྐྱོང་། གྲོང་ཁྱེར་དང་གྲོང་གསེབ་གཅིག་གྱུར་འཆར་འགོད། དམངས་འཚོ་ལེགས་གཏོང་། གནད་སྨིན་དབུལ་སྐྱོར་སོགས་ཐད་ཀྱི་གནས་ཚུལ་མཁྱེན་རྟོགས་ཞིབ་ཕྲ་གནང་བ་རེད། ཆེ་དགྲ་ལྷས་ཡུན་ནན་ཞིང་ཆེན་གྱིས་ས་ཁོངས་ཡོངས་ཀྱི་ཡུལ་སྐོར་འཆར་འགོད་འདུ་ཤེས་དང་། སྒོ་དབྱེ་མཉམ་ལས། དོ་དམ་གྱི་སྒྲིག་གཞི་གསར་གཏོད་སོགས་ཀྱི་སྔོན་ཐོན་ཉམས་མྱོང་དང་འཕེལ་རྒྱས་བསམ་ཕྱོགས་སློབ་སྦྱོང་དང་དཔྱད་གཞིར་གང་ལེགས་བཟུང་ནས་བསམ་བློར་སྔར་བས་བཅིངས་འགྲོལ་གཏོང་བ་དང་། བསམ་ཕྱོགས་རྒྱ་སྐྱེད་གཏོང་བ། སྒོ་མོ་དབྱེ་རྒྱ་ཆེ་རུ་གཏོང་བ་བཅས་ཀྱི་སྒོ་ནས་རང་འགུལ་ངང་སྔོན་ཐོན་ལ་ལྟ་བ་དང་སྔོན་ཐོན་གྱི་བསམ་བློ་དང་ལེན་བྱས་ནས་འཕེལ་རྒྱས་ཀྱི་ཞན་ཆ་འཚོལ་དགོས་པའི་བླང་བྱ་བཏོན་གནང་བ་རེད། རྟོག་ཞིབ་གནང་རིང་ཆེ་དགྲ་ལྷས་རྟོག་ཞིབ་ཀྱི་བར་གསེང་དང་ངལ་གསོའི་དུས་ཚོད་སྤྱད་དེ་རྟོག་ཞིབ་ཚོགས་པའི་བློ་མཐུན་བསྐོངས་ནས་གཅིག་སྡུད་ཐོག་གྲོས་བསྡུར་བྱེད་པ་མ་ཟད། ཡུན་ནན་དང་ཀུའེ་ཀྲོའུ་ཞིང་ཆེན་གཉིས་པོའི་དབུལ་སྒྲོལ་ཉམས་མྱོང་ཁོང་དུ་ཆུད་པར་བྱས་ཤིང་། ཆེ་དགྲ་ལྷས་གཞན་གྱི་ཉམས་མྱོང་བཟང་པོར་དཔེ་བལྟས་ནས་རང་གི་བྱ་བ་ལེགས་བཅོས་བྱེད་དགོས། སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་མཐའ་སྐྱོང་བོད་བརྟན་སྐོར་གྱི་འཐབ་ཇུས་གལ་ཆེན་གྱི་དགོངས་པ་དང་དབུལ་སྐྱོར་གསར་སྤེལ་ལས་དོན་སྐོར་གྱི་མཛུབ་ཁྲིད་དགོངས་པ་རབ་དང་རིམ་པ་ལག་བསྟར་དོན་འཁྱོལ་ནན་ཏན་བྱ་རྒྱུར་གཞི་བཙུགས་ནས་ཡུན་ནན་དང་ཀུའེ་ཀྲོའུ་ཞིང་ཆེན་གཉིས་པོའི་ཉམས་མྱོང་བཟང་པོ་དང་ལྷག་པར་དུ་གསར་གཏོད་ཀྱི་འདུ་ཤེས་དང་། བསམ་པའི་ཉམས་འགྱུར་བཟང་པོ། ལས་ཀའི་སྤྱོད་ཚུལ་ཏན་ཏིག བྱེད་ཐབས་ནུས་ལྡན་བཅས་ལ་སློབ་སྦྱོང་ཡག་པོ་བྱས་ཏེ་སྦྱངས་ནས་བསམ་བློ་སྐྱེད་པ་དང་། སྦྱངས་ནས་འབྲས་བུ་ཐོན་པ། སྦྱངས་པ་གོ་ཆོད་བཅས་བྱེད་ཐུབ་པ་བྱས་ནས་རྟོག་ཞིབ་དང་སློབ་སྦྱོང་བྱས་པའི་འབྲས་བུ་དེ་སྔར་བས་དངོས་སྒྲུབ་ཀྱི་བྱ་སྤྱོད་འཆར་གཞི་དང་། ལས་ཀའི་ཇུས་གཞི། བྱེད་ཐབས་ཞིབ་ཕྲ་བཅས་ལ་ཏན་ཏིག་ངང་བསྒྱུར་བ་བྱེད་པ་དང་ཆབས་ཅིག དོན་འཁྱོལ་ཡོང་བར་དམ་འཛིན་ནན་པོ་བྱེད་དགོས་པའི་ནན་བཤད་གནང་བ་རེད།


text:
༄༅། །ཕྱི་ལོ་ ༢༠༡༧ ཟླ་ ༣ ཚེས་ ༡༣ ནས་ ༡༧ བར་ཉིན་ལྔའི་རིང་བོད་མིའི་སྒྲིག་འཛུགས་ཤེས་རིག་ལས་ཁུངས་ཀྱི་ཐ་སྙད་ཚན་པའི་གོ་སྒྲིག་འོག རྡ་ས་གངས་སྐྱིད་གཉའ་ཁྲི་ཚོགས་ཁང་ནང་སྐབས་ལྔ་པའི་ཐ་སྙད་གཏན་འབེབས་ལྷན་ཚོགས་ཀྱི་ཚོགས་འདུ་དབུ་འཛུགས་གནང་ཡོད།
དེ་ཡང་གོང་ཚེས་ཉིན་གྱི་སྔ་དྲོ་ཆུ་ཚོད་ ༩།༣༠ ཐོག་ཚོགས་འདུ་དབུ་འབྱེད་ཀྱི་མཛད་སྒོར་ཤེས་རིག་བཀའ་བློན་དངོས་གྲུབ་ཚེ་རིང་མཆོག་གིས་གཙོས་སྐབས་ལྔ་པའི་ཆེས་མཐོའི་ཐ་སྙད་གཏན་འབེབས་ལྷན་ཚོགས་ཀྱི་ཚོགས་གཙོ་ཤེས་རིག་ཐ་སྙད་ཚན་པའི་འགན་འཛིན་ཟུར་པ་ཀརྨ་སྨོན་ལམ་ལགས་དང་། ཤེས་རིག་ཤེས་ཡོན་ལྷན་ཚོགས་ཀྱི་འགན་འཛིན་ཚེ་རིང་བསམ་གྲུབ་ལགས། སྨན་རམས་པ་ཚེ་རིང་ཐག་གཅོད་ལགས། དབུས་སྨན་རྩིས་ཁང་གི་སྨན་རམས་པ་པདྨ་ཚེ་མཚོ་ལགས། བོད་ཀྱི་དཔེ་མཛོད་ཁང་གི་རྒྱ་ཡིག་ཚན་པའི་འགན་འཛིན་བྱམས་པ་བསྟན་འཛིན་ལགས། བོད་ཀྱི་དཔེ་མཛོད་ཁང་གི་ཚན་རིག་ཚན་པའི་འགན་འཛིན་ཀརྨ་ཐུབ་བསྟན་ལགས། ཤེས་རིག་ཐ་སྙད་ཚན་པའི་འགན་འཛིན་ཨོ་རྒྱན་བསྟན་འཛིན་ལགས་བཅས་ཚང་འཛོམས་ཀྱིས་ཐོག་མར། ཤེས་རིག་ཐ་སྙད་ཚན་པའི་འགན་འཛིན་ཨོ་རྒྱན་བསྟན་འཛིན་ལགས་ཀྱིས་སྐབས་ལྔ་པའི་ཚོགས་མི་རྣམས་ངོ་སྤྲོད་གནང་གྲུབ་བསྟུན་ཐ་སྙད་ཚན་པའི་བྱུང་རིམ་དང་ཐ་སྙད་གཏན་འབེབས་གནང་སྐབས་ཐུགས་སྣང་གནང་དགོས་ཁག་ངོ་སྤྲོད་གནང་གྲུབ་མཚམས་ཤེས་རིག་བཀའ་བློན་མཆོག་གིས་གསུང་བཤད་གནང་དོན། ཐ་སྙད་གཏན་འབེབས་བྱེད་རྒྱུའི་ལས་དོན་འགོ་འཛུགས་གནང་ཐུབ་པ་ནི་རླབས་ཆེན་ཞིག་ལ་ངོས་འཛིན་ཞུ་བཞིན་ཡོད། ད་ལྟའི་ཆར་ང་ཚོར་ཛ་དྲག་ཆེ་ཤོས་དེ་བོད་ཀྱི་སྐད་ཡིག་མི་ཉམས་གོང་འཕེལ་དང་ཉམས་པ་སླར་གསོ་བྱེད་རྒྱུའི་གནས་སྟངས་ཤིག་ཆགས་ཡོད།
དེའི་ནང་ནས་མྱུར་སྐྱོབ་ཀྱི་ལས་ཀ་ལྟ་བུའི་ཐོག་ང་ཚོ་ཚང་མས་ཤུགས་བརྒྱབ་དགོས་པ་ཞིག་ཆགས་འདུག དེའི་ཆ་ཤས་ཀྱི་ནང་ཐ་སྙད་གཏན་འབེབས་འདི་ཧ་ཅང་གལ་ཆེན་པོ་རེད་འདུག ད་ལྟ་ཐ་སྙད་ཚན་པའི་འགན་འཛིན་གྱིས་ཐ་སྙད་ཁག་གཅིག་ང་ཚོར་དེ་སྔ་ནས་ཡོད་པ་དེ་དག་བེད་སྤྱོད་ནང་མེད་པ་གསུངས་སོང་བས་ཉམས་པ་སླར་གསོ་ལྟ་བུ་ཡང་ཆགས་ཀྱི་འདུག ངའི་བསམ་བློའི་ནང་མི་ཉམས་གོང་འཕེལ་དང་ཉམས་པ་སླར་གསོ་ཞེས་པའི་སྡེ་ཚན་གཉིས་ཀྱི་ནང་མི་ཉམས་གོང་འཕེལ་ནང་ཐ་སྙད་འདི་ཧ་ཅང་འགན་ཆེན་པོ་ཞིག་ཆགས་ཀྱི་འདུག གང་ལ་ཞེ་ན། སྐད་ཡིག་ཡོད་པ་དེ་ཕྱུག་ཏུ་དང་གོང་དུ་སྤེལ་དགོས་སྟབས། ཕྱུག་ཏུ་གཏོང་བར་ཐ་སྙད་གསར་པ་སླེབས་དགོས་ཀྱི་ཡོད། ཐ་སྙད་གསར་པ་དེ་དག་རྣམ་པ་ཚོས་གཏན་འབེབས་གནང་གི་ཡོད་པར་བརྟེན། རྣམ་པ་ཚོའི་ལས་དོན་འདི་ཧ་ཅང་གལ་ཆེན་པོ་ཆགས་ཡོད། ཅེས་དང་། དེ་བཞིན་བཀའ་བློན་མཆོག་གིས་ད་བར་ཐ་སྙད་གཏན་འབེབས་གནང་བའི་དེབ་ཕྲེང་བརྒྱད་ཙམ་བཏོན་ཐུབ་པ་དེར་བསྔགས་བརྗོད་གནང་བ་དང་སྦྲགས། ལས་དོན་འདིའི་ཐོག་མུ་མཐུད་ལས་ཤུགས་ཆེ་རུ་ཇི་ལྟར་གཏོང་དགོས་པ་དང་། ཐ་སྙད་དེ་དག་དེབ་གཟུགས་སུ་བཀོད་པ་ཙམ་མིན་པར་མང་ཚོགས་ཁྲོད་བཀོལ་སྤྱོད་ཐུབ་པ་ཇི་ལྟར་བཟོ་དགོས་པའི་ཐོག་དགོངས་པ་བཞེས་དགོས་སྐོར། ཐ་སྙད་གཏན་འབེབས་བྱེད་རྒྱུའི་ལས་འགན་ཆེན་པོ་སྒྲུབ་བཞིན་ཡོད་ཀྱང་མང་ཚོགས་ནས་མངོན་གསལ་མེད་པ་དང་དེ་ཙམ་དོ་སྣང་མེད་པ་ལྟ་བུ་ཞིག་ཡོད་པ་དེར་ཚང་མས་དོ་སྣང་སླེབས་ཐུབ་པ་དང་བཀོལ་སྤྱོད་ཐུབ་པ་ཞིག་བཟོ་རྒྱུའི་ཐོག་དགོངས་པ་བཞེས་ཏེ་ཤུགས་བརྒྱབ་དགོས་གལ་སོགས་ཀྱི་སྐོར་གསུང་བཤད་གནང་།
དེ་ཡང་ཤེས་རིག་ཐ་སྙད་ཚན་པའི་འགན་འཛིན་ཨོ་རྒྱན་བསྟན་འཛིན་ལགས་ཀྱིས་གསར་འགོད་པར་ཐ་སྙད་གཏན་འབེབས་དང་འབྲེལ་བའི་སྐོར་གསུང་དོན། བཀའ་ཤག་སྐབས་ ༡༣ སྐབས་ང་ཚོའི་སྤྱི་ཚོགས་ནང་ཐ་སྙད་གཅིག་གྱུར་དགོས་སྐོར་བཀའ་བསྡུར་བྱུང་ཡོད། སྤྱིར་བཏང་ཨིན་ཇི་དང་བོད་ཡིག་ནང་ཚིག་མཛོད་མང་པོ་ཡོད། འོན་ཀྱང་གཅིག་གྱུར་གྱི་ཐ་སྙད་གཏན་འབེབས་མེད་སྟབས་བཀོལ་སྤྱོད་བྱེད་སྐབས་དཀའ་ངལ་མང་དག་ཅིག་འཕྲད་བཞིན་ཡོད། དེར་བརྟེན་བཀའ་ཤག་སྐབས་ ༡༣ པས་དགོས་པ་རྒྱུ་མཚན་མང་པོ་ཞིག་ལ་གཟིགས་ནས། གཙོ་བོ་བོད་པའི་ཆོས་དང་རིག་གཞུང་དེའི་ནང་ནས་ང་ཚོའི་སྐད་ཡིག་མི་ཉམས་རྒྱུན་འཛིན་ཆེད་སྐད་ཡིག་གསོན་པོར་གནས་ཆེད་རིགས་ཚན་འདྲ་མིན་གྱི་ཐོག་ཕྱི་ལོ་ ༢༠༠༦ ཟླ་ ༥ ཚེས་ ༡ ནས་ཐ་སྙད་གཏན་འབེབས་གནང་འགོ་བཙུགས་པ་རེད། ཨིན་བོད་ཤན་སྦྱར་གཏན་འབེབས་བརྡ་ཆད་ཀྱི་དེབ་ཕྲེང་དང་པོ་དེ་ཕྱི་ལོ་ ༢༠༠༨ ནང་པར་སྐྲུན་ཐུབ་པ་བྱུང་ཡོད་ཅིང་། དེབ་དེའི་ནང་ཐ་སྙད་ཁྱོན་བསྡོམས་ ༡༥༠༠ ཙམ་ཡོད། ད་བར་ལོ་རེར་གཏན་འབེབས་ལྷན་ཚོགས་ཐེངས་གཉིས་རེ་ཚོགས་ཏེ་ཚིག་ཕལ་ཆེར་ཆིག་སྟོང་ཙམ་གཏན་འབེབས་གནང་ཡོད། ད་བར་དེབ་ལྔ་སྟོང་ཙམ་པར་སྐྲུན་ཞུས་ཏེ་སློབ་གྲྭ་ཁག་དང་། དགོན་སྡེ་ཁག གཞུང་དང་གཞུང་འབྲེལ་མིན་པའི་ཚོགས་པ་བཅས་ལ་རིན་མེད་ཀྱི་ཐོག་འགྲེམས་སྤེལ་གནང་ཡོད། འབྱུང་འགྱུར་ཐ་སྙད་ཀྱི་ཆེད་དྲ་རྒྱ་གསར་དུ་བཟོ་རྒྱུ་མ་ཟད། དྲ་རྒྱའི་ཐོག་དགོངས་འཆར་བཀོད་ས་ཡོད་པ་ཞིག་བཟོ་འཆར་ཡོད། ཐེངས་འདིའི་ཐ་སྙད་གཏན་འབེབས་ཀྱི་ཚོགས་འདུ་ཐེངས་བཅུ་དྲུག་པ་དེ་ཆགས་ཡོད། ཕྱི་ཚེས་ ༡༣ ནས་འགོ་འཛུགས་ཀྱིས་ཉིན་གྲངས་ལྔ་རིང་ཚོགས་གཏན་འཁེལ་ཡོད། ཆེས་མཐོའི་གཏན་འབེབས་ལྷན་ཚོགས་ཀྱི་ཚོགས་མི་ཚང་མ་གསར་པ་ཆགས་ཡོད། ཅེས་གསུངས།།
(37)


text:
བོད་ཀྱི་རིག་གནས་ནང་དུ་རྡོ་ཆུང་ཆུང་ཞིག་གནའ་རབས་བཙན་པོའི་དུས་ནས་དེང་དུས་ཀྱི་བར་དུ་གལ་ཆེའི་གནས་བབས་བཟུང་ཡོད། དེ་ནི་གཡུ་ཞེས་པའི་དངོས་པོ་དེའོ། ། གཡུ་ནི་རྩ་ཤིན་ཏུ་ཆེ་བའི་རྡོའི་རིགས་ཤིག་དང་རྒྱན་ཆའི་རིགས་ཤིག་ཡིན་པར་མ་ཟད། དེ་ནི་མི་མངོན་པའི་ནོར་ལོངས་སྤྱོད་ཀྱི་བདག་ཉིད་ཅན་ཞིག་ཀྱང་ཡིན་པར་ངོས་འཛིན་བྱེད། གཞན་ཡང་དེ་ལ་བླ་གཡུ་ཞེས་ཟེར་ནས་བླ་ཡི་མཚོན་བྱེད་ཅིག་ཏུ་བརྩི་ལ། ཕོ་མོའི་དབར་གྱི་བརྩེ་དུང་གི་མཚོན་རྟགས་ཤིག་ཀྱང་ཡིན་ནོ། །
བླ་བསླུའི་ཆོ་ག་སྤེལ་སྐབས། མཆོད་གནས་སམ་སྔགས་པ་དེས་བླ་གཡུ་དེ་བླ་བསླུ་ཡུལ་གྱི་སྐྱེ་བོ་དེའི་སྐེ་ལ་འདོགས་པ་དང་། བླ་བསླུ་ཡུལ་གྱི་སྐྱེ་བོ་དེས་ངེས་པར་དུ་བླ་གཡུ་དེ་མི་བརླག་པར་བདག་གཅེས་ཡག་པོ་བྱེད་དགོས་ལ། གལ་ཏེ་བླ་གཡུ་དེ་བརླག་པའམ་ཆག་སྐྱོན་སོགས་བྱུང་ན་བླ་གཡུའི་བདག་པོའི་སྲོག་ལ་བར་ཆད་འབྱུང་བར་བཤད། བཤད་སྲོལ་ལྟར་ན་བླ་གཡུའི་མདོག་ནི་ཁོར་ཡུག་གི་འོད་མདངས་མི་འདྲ་བའི་ཆ་རྐྱེན་འོག་འགྱུར་ལྡོག་འགྲོ་ཞིང་། གལ་ཏེ་དེའི་མདོག་ཉིད་སྐྱ་མདོག་ལྟ་བུར་གྱུར་ན་ཅུང་ཟད་མི་ལེགས་ཤིང་དེ་ནི་ལྟས་ངན་པའི་རྟགས་མཚན་ཞིག་ཏུ་བརྩིའོ།
བོད་དུ་གཉེན་སྒྲིག་གི་ཆོ་ག་སྤེལ་སྐབས། མནའ་མ་དེས་མག་པར་བརྩེ་དུང་གི་མཚོན་བྱེད་ཡིན་ནོ་ཞེས་གཡུ་ཞིག་སྤྲོད་ལ། མག་པས་མནའ་མར་བླ་གསེར་ཞེས་པའི་གསེར་རྡོག་ཅིག་ཀྱང་སྤྲོད་སྲོལ་ཡོད། (《བོན་གྱི་ལོ་རྒྱུས་དང་བཀའ་བསྟན་གཉིས་སྐོར་རགས་ཙམ་གླེང་བ》ཞེས་པར་གསལ། )དེ་བཞིན་ཡིག་ཆ་གཞན་ནང་དུ་མག་པས་མནའ་མར་གཙུག་གཡུའམ་ཐོད་གཡུ་ཞེས་པའི་གཡུ་ཞིག་སྤྲོད་ལ། གཡུ་དེ་ཉིད་མནའ་མས་རང་གི་ཐོད་པར་བརྒྱན་པ་དང་སྐྱེ་བོ་གཞན་པ་ཞིག་གིས་གཡུ་བཤད་པ་ཅེས་པའི་བཤད་པ་རྒྱག་སྲོལ་ཡོད། (རྡོ་རིང་བསྟན་འཛིན་དཔལ་འབྱོར་གྱི《དགའ་བཞི་བའི་མི་རབས་ཀྱི་བྱུང་བ་བརྗོད་པ་ཟོལ་མེད་གཏམ་གྱི་རོལ་མོ》དུ་གསལ། )གཙུག་གཡུ་ནི་གཅིག་ནས་བུད་མེད་ཀྱི་རྒྱན་ཆ་རྩ་ཆེ་ཞིག་ཡིན་ལ། གཉིས་ནས་རང་གི་དགའ་གྲོགས་སམ་ཟླ་བོར་བཅངས་པའི་མི་འགྱུར་བརྩེ་སེམས་ཀྱི་མཚོན་རྟགས་ཤིག་ཀྱང་ཡིན་པ་རེད། གཤམ་གསལ་གྱི་སྙན་ཚིག་དམ་བུ་དེ་ཉིད་ལས་གོང་གསལ་གྱི་ནང་དོན་དག་གསལ་བཤད་བྱེད་ཐུབ་སྟེ། “གཏན་གྲོགས་ཁྱོད་ལ་བསམ་པའི། ། ཁྲེལ་དང་ངོ་ཚ་མེད་ན། ། མགོ་ལ་བརྒྱབ་པའི་གཙུག་གཡུས། ། སྐད་ཆ་བཤད་ནི་མི་ཤེས། ། ”(《རིག་འཛིན་ཚངས་དབྱངས་རྒྱ་མཚོའི་གསུང་མགུར་དང་གསང་བའི་རྣམ་ཐར》དུ་གསལ། )ཞེས་པ་ལྟར་རོ།
གླིང་གེ་སར་རྒྱལ་པོའི་སྒྲུང་ནང་དུ། གླིང་དང་ཧོར་གཉིས་འཐབ་སྐབས། ཧོར་གུར་དཀར་རྒྱལ་པོས་བྱ་བཞི་མངགས་ནས་མཐའ་བཞིའི་རྒྱལ་ཁབ་ཁག་ནང་བཙུན་མོ་འཚོལ་བར་བཏང་། ཧོར་གྱི་བླ་བྱ་ཡིན་ཞེས་པའི་བྱ་ནག་པོ་དེ་ཡུལ་མང་པོ་བརྒྱུད་མཐའ་མ་གླིང་ཞེས་པའི་གེ་སར་རྒྱལ་པོའི་འཁྲུངས་ཡུལ་དུ་སླེབས། དེར་བྱ་དེས་གེ་སར་གྱི་བཙུན་མོ་འབྲུག་མོ་ཉིད་ཁོང་གི་ཞལ་ཏ་གཉིས་ཀྱི་མདུན་དུ་དབུ་སྐྲ་སླ་བཞིན་ཡོད་པ་མཐོང་། བྱ་དེ་འབྲུག་མོའི་མཛེས་སྡུག་ལ་ཧང་སངས་པ་དང་། དེས་དབུ་སྐྲ་སླ་སྐབས་ལོགས་སུ་བཞག་པའི་གཙུག་གཡུ་དེ་བརྐུས་ནས་འཁྱེར་སོང་ངོ་། ། བྱ་ནག་དེ་ཧོར་ཡུལ་དུ་ལོགས་རྗེས་འབྲུག་མོའི་གཙུག་གཡུ་དེ་རྒྱལ་པོར་ཕུལ་ནས་འབྲུག་མོའི་མཛེས་སྡུག་ལྟ་ན་སྡུག་པའི་ཁྱད་ཆོས་རྣམས་རྒྱལ་པོར་བརྗོད། རྗེས་སུ་འབྲུག་མོ་ཉིད་ཧོར་གྱིས་བཙན་འཕྲོག་བྱས་པས་ཁོང་མོ་རེ་ཞིག་ཧོར་རྒྱལ་པོའི་ཆུང་མར་མི་སྡོད་ཀ་མེད་བྱུང་ངོ་། ། (ངག་དབང་བསྟན་འཛིན་ཕུན་ཚོགས་ཀྱི《ཧོར་གླིང་གཡུལ་འགྱེད》དུ་གསལ། )ཐ་ན་དེང་གི་ཆར་ཡང་གཡུ་ནི་རྩོམ་རིག་བརྩམས་བྱའི་ནང་གི་རྒྱུ་ཆར་གྱུར་ཡོད་པ་ནི་ཉེ་ཆར་ལྷ་སར་པར་སྐྲུན་བྱས་པའི་བརྩམས་སྒྲུང《གཙུག་གཡུ》ལྟ་བུ་ལགས་སོ། །
གསེར་དང་གཡུ་གཉིས་བསྲེས་ནས་རྒྱན་ཆ་བཟོ་བ་མ་ཟད། དེ་ཉིད་ཆོས་ལུགས་ཀྱི་མཆོད་པའི་ནང་དུ་བེད་སྤྱོད་བྱ་སྲོལ་ཡོད་པ་ནི་རྒྱ་ཁྱབ་ཏུ་མཆིས། དེ་ལྟ་བུའི་བསྲེས་སྦྱོར་བྱ་སྲོལ་ནི་ཆེས་གནའ་བོའི་ཡིག་ཆའི་ནང་འཁོད་ཡོད་ལ། ལྷག་པར་དུ་བོན་གྱི་དཔེ་ཆའི་ནང་དུ་གསེར་གཡུ་གཉིས་བེད་སྤྱོད་བྱེད་ཚུལ་མང་པོ་འཁོད་ཡོད། དཔེར་ན། བོན་གྱི་ཆོ་གའི་སྐོར་གྱི་དཔེ་ཆ་ཞིག་གི་ནང་དུ། “དེ་ནས་དབུ་ལ་ལ་ཐོད་བཅིངས། ། ཁ་གསེར་ཁ་གཡུ་ཞལ་དུ་མུར། ། གསེར་དང་གཡུ་ཡི་སྒྲོན་མེ་བཏེགས། ། མདའ་དར་ཕྱར་ལ་འདི་སྐད་དོ། ། ”(《མཁའ་ཀློང་གསང་མདོས》སུ་གསལ། )ཞེས་བྱུང་བ་ལྟ་བུའོ། ། ཆོ་ག་དེ་དངོས་སུ་སྤེལ་སྐབས། ཆོ་ག་སྤེལ་མཁན་དེས་ཁ་གསེར་ཞེས་གསེར་རྡོག་གཅིག་ཁ་ནང་གི་གཡས་ངོས་སུ་འཇོག་པ་ཡིན། འོན་ཀྱང་། ཆོ་ག་དེ་རིགས་ཀྱི་ནང་དོན་ནི་གསང་བ་ལྐོག་གྱུར་གྱི་གནད་དུ་ཟད་དོ། སློབ་དཔོན་བསྟན་འཛིན་རྣམ་དག་གིས་ཆོ་ག་དེའི་གལ་ཆེའི་རང་བཞིན་སྐོར་གསུངས། གཟེར་མིག་ལས་ཀྱང“ཁ་གསེར་ཁ་གཡུ་ངོ་མཚར་བཀའ་ཡི་རྟགས”ཞེས་གསེར་གཡུ་བསྲེས་སྦྱོར་གྱི་ཆོ་ག་སྤེལ་སྲོལ་ཡོད་ཚུལ་ར་སྤྲོད་བྱས་ཡོད་དོ།
གཞན་ཡང་ཁ་གསེར་དང་ཁ་གཡུ་ཞེས་པ་དེ་གཉིས་ནི་ཆང་དང་ཇའི་མཆོད་པར་ཡང་གོ་བ་ཡིན་ཏེ། གསེར་བླུགས་པའི་ཕོར་པའི་ནང་དུ་ཆང་ངམ་ཇ་མཆོད་ཕུལ་བར་གསེར་སྐྱེམས་དང་། གཡུ་ཆུང་བླུགས་པའི་ཕོར་ནང་དུ་ཇ་མཆོད་ཕུལ་བར་གཡུ་སྔོན་ཞེས་ཟེར་སྲོལ་ཡོད་དོ། །
བོད་ཀྱི་གཏམ་རྒྱུད་ཅིག་ནང་དུ་འཁོད་པ་ལྟར་ན། ལྷ་ཆེན་གེ་ཁོད་ཀྱིས་རང་ཉིད་ཀྱི་སྐྱེད་མ་ཉིད་མི་གསོད་ཐབས་མེད་བྱུང་། རྒྱུ་མཚན་ནི་མ་དེའི་བདུད་འདྲེའི་རང་བཞིན་སླར་ཡང་མངོན་པའི་ཕྱིར་རོ། དེ་ཡང་ནམ་ཞིག་ལྷ་དང་བདུད་གཉིས་དབར་དམག་འཁྲུག་ལངས་པའི་ཚེ། ལྷ་ཆེན་གེ་ཁོད་ནི་མ་ཤེས་པར་རང་གིས་མ་བསད་པས་འགྱོད་གདུང་དྲག་པོས་མནར་བ་ལས། དེས་ཉི་ཟླ་གཉིས་ལས་ཉི་མ་དེ་རང་གི་ཁ་ནང་གི་གཡས་ངོས་སུ་བཞག་པ་དང་། ཟླ་བ་ཉིད་རང་གི་ཁ་ནང་གི་གཡོན་ངོས་སུ་བཞག་རྗེས་གཉིད་ཁུག་ནས་བསྡད། འོན་ཀྱང་ལྷ་ཆུང་ཀུ་བྱི་མང་ཀེ་ཡིས་སྐབས་དེ་དང་བསྟུན་ནས་ཉི་ཟླ་གཉིས་གློད་བཀྲོལ་བཏང་ངོ།
གོང་གསལ་བརྗོད་པའི་གཏམ་རྒྱུད་དང་ཆོ་གའི་ནང་གསེར་དང་གཡུ་གཉིས་ཁ་ནང་དུ་འཇོག་པའི་ལུགས་སྲོལ་གཉིས་དབར་གྱི་འབྲེལ་བ་ནི་ཡ་མཚན་ཅན་ཞིག་ཏུ་མངོན་ལ། ལྷག་པར་དུ་ཟླ་བ་དང་གཡུ་གཉིས་ནི་རྩ་བ་ནས་འབྲལ་ཐབས་བྲལ་བའི་དངོས་པོ་གཉིས་ཡིན། འོན་ཀྱང་། གོང་གསལ་ལྷ་སྒྲུང་དང་ཆོ་ག་གཉིས་དབར་གྱི་འབྲེལ་བར་སྣང་ཆུང་གཏན་ནས་བྱེད་མི་ཉན་ནོ། །
གཡུ་དང་བླ་སྲོག་དབར་གྱི་འབྲེལ་བའི་སྐོར་ནི་གནའ་བོའི་ཡིག་ཆའི་ནང་དུའང་འཁོད་ཡོད་ལ། གཡུ་ཉིད་གས་ཆག་ཏུ་འགྲོ་བ་དང་རྒྱལ་བློན་ཤི་བའི་དབར་འབྲེལ་བ་བྱ་སྲོལ་ཡོད་པ་དཔེར་ན། “རྗེ་ནི་གྲོངས་ཀྱིས་མྱེད། གཡུ་ནི་གྲུགས་ཀྱིས་མྱེད། ”ཅེས་དང་། “རྗེ་ནི་ད་ཕན་ཏེ་ནི་ནོངས། གཡུ་ནི་བཟང་སྟེ་གྲུགས། རྗེ་གྲོངས་ནི་གཙུགས་ལས་གྲོངས། གཡུ་གྲུགས་ནི་དབུ་ལས་གྲུགས། ”ཞེས་པ་ལྟ་བུའོ། ། དེ་ཡང་དོན་འགྲེལ་རགས་ཙམ་བྱས་ན། རྒྱལ་པོ་ནི་འདས་ནས་མེད་པར་གྱུར་ཟིན། གཡུ་ནི་གས་ཆག་ཏུ་གྱུར་ནས་མེད་པར་ཆགས་ཟིན། ཞེས་དང་། རྒྱལ་པོ་ནི་བཀའ་དྲིན་ཆེ་ནའང་གྲོངས་ཟིན། གཡུ་ནི་བཟང་ནའང་གས་ཆག་ཏུ་གྱུར་ཟིན། ཞེས་པའི་དོན་ནོ། ། དེར་བརྟེན། མགོའམ་ལུས་པོའི་སྟོད་ངོས་སུ་གཡུ་འདོགས་པའི་སྲོལ་ནི་གནའ་བོའི་དུས་ནས་དར་ཡོད་ལ། གཡུ་ཉིད་བླ་སྲོག་གི་མཚོན་བྱེད་གལ་ཆེན་ཞིག་ཡིན་པ་ནི་གོང་གསལ་གནའ་བོའི་དཔྱད་གཞི་དེ་དག་ལས་གསལ་པོར་རྟོགས་ཐུབ་ལ། དེ་བཞིན་བོད་ཀྱི་བཙན་པོའི་ཐོག་མ་གཉའ་ཁྲི་བཙན་པོའི་འབྱུང་ཁུངས་དང་འབྲེལ་བའི་གཏམ་རྒྱུད་ལས་ཀྱང་ཤེས་ཐུབ་བོ། །


text:
རྩོམ་པ་པོ་གྲགས་ཅན་ཞིག་ལ་སློབ་སྟོན་ཞུ་རུ་བསྐྱོད་པའི་དྲན་འཆར།
ཟླ་ཚེས་གསལ་བོ་ཞིག་མི་དྲན་ཡང་དུས་ཚིགས་དེ་ནི་མཚོ་སྔོན་པོའི་ལྷོ་ཕྱོགས་ཀྱི་ཧ་ཅང་གྲང་བའི་དགུན་ཁ་ཞིག་ཡིན་ཞིང་། རི་ཀླུང་ཐང་གསུམ་གྱི་དབྱེ་བ་མེད་པར་གཡུགས་པའི་གྲང་རླུང་དེ་ཡིས་སྨན་བུ་མོའི་མྱོས་བུམ་དང་སྟག་ཤ་རའི་དཔུང་ཤ་ཡང་འཁུམ་དུ་བཅུག་ཡོད་པར་ཐེ་ཚོམ་མེད། དེ་དུས་ཀྱི་ང་རང་ལ་མཚོན་ན་ཉིན་རེའི་བྱ་བའི་ཁྲོད་དུ་གོ་གནས་གལ་ཆེན་ཞིག་བཟུང་ཡོད་པ་ནི་རྩོམ་ཡིག་འབྲི་རྒྱུ་དེ་ཡིན་ཞིང་། རྩོམ་ཡིག་གི་ཁྲོད་ནས་ཀྱང་བརྩམས་སྒྲུང་འབྲི་རྒྱུ་དང་བརྩམས་སྒྲུང་གི་རྩོམ་པ་པོ་ཚོར་གྲོགས་འབྲེལ་བསྒྲིག་རྒྱུ་དང་ཁོང་ཚོའི་ས་ནས་བསླབ་བྱ་དང་བཀའ་སློབ་ཞུ་རྒྱུ་དེ་དོན་དག་གཞན་གང་ཞིག་ལས་ཀྱང་གལ་ཆེན་དུ་གྱུར་ཡོད། དེ་དུས་ཀྱི་བོད་ཀྱི་རྩོམ་པ་པོའི་ཁྲོད་དུ་སྒྲུང་རྩོམ་པ་གྲགས་ཅན་ཚེ་རིང་དོན་གྲུབ་དང་སྟག་འབུམ་རྒྱལ་གཉིས་ནི་ངའི་སེམས་གཏིང་གི་ཉི་མ་དང་ཟླ་བ་ལྟ་བུར་གྱུར་པ་དང་། ཁོ་གཉིས་ལ་ཅིག་ཐུག་འདོད་པའི་ཚོར་བ་དྲག་པོ་ཞིག་གིས་ངའི་མགོ་ལུས་ཡོངས་སུ་ཁྱབ་བསྡད་ཡོད། ཡིན་ན་ཡང་ཚེ་རིང་དོན་གྲུབ་རྩེ་ཁོག་རྫོང་དུ་ཡོད་པས་དེ་དུས་ཀྱི་ལུང་ཁུག་གི་མི་ང་ལྟ་བུར་མཚོན་ན་ཧ་ཅང་ཐག་རིང་ཞིག་ཏུ་སྣང་། ཡིན་ན་ཡང་སྟག་འབུམ་རྒྱལ་དང་ངེད་གཉིས་རྫོང་གཅིག་གི་མི་ཡིན་པས་མི་ཚད་ངའི་ཁྱིམ་གཞིས་དེ་ཡང་ལོ་ངོ་དྲུག་ཅུའམ་བདུན་ཅུའི་ཡར་སྔོན་དུ་ཁོ་ཚོའི་སྡེ་བ་དེ་ནས་ས་འདིར་གནས་སྤར་བ་ཞིག་རེད་འདུག་པས། ཕྱོགས་གང་ཐད་ནས་སྟག་འབུམ་རྒྱལ་ལ་ཐུག་འཕྲད་བྱེད་དུ་འགྲོ་རྒྱུ་དེ་ལ་ཆ་རྐྱེན་ངེས་ཅན་ཞིག་ལྡན། དེའི་ཕྱིར་ངས་རང་གི་ལས་གནས་ནས་ཉིན་གཉིས་གསུམ་ཞིག་གི་དགོངས་པ་ཞུས་རྗེས་རྒྱ་མི་ལྕི་བ་སྐམ་པོ་སྒྲུག་མཁན་ཞིག་ལ་རྒྱ་སྒོར་ལྔ་སྤྲད་དེ་ཁོའི་ལག་སྐྱོར་འཕྲུལ་འཁོར་དུ་བསྡད་ནས་རྫོང་མཁར་གྱི་ཕྱོགས་སུ་བསྐྱོད། ལམ་ཞོར་དུ་ཨང་གཉིས་པ་དང་གསུམ་པ་ཟེར་བའི་རྒྱ་གྲོང་ཞིག་བརྒྱུད་ནས་འགྲོ་དགོས་ཤིང་། རིག་གསར་སྐབས་རྒྱ་མི་སྟོང་ཕྲག་མང་པོ་ཞིག་ངལ་རྩོལ་སྒྱུར་བཀོད་ཀྱི་ཆེད་དུ་ས་འདིར་འོངས་ནས་གཞིས་ཆགས་ཏེ་ས་རྐོ་རྡོ་སློག་བྱེད་བཞིན་གང་འཚམ་ཞིག་བསྡད་པ་རེད་ལ། དེ་དུས་ཀྱི་རྒྱ་མི་ན་གཞོན་སྐོར་ཞིག་གིས་བོད་རིགས་ལུག་རྫི་རྒན་པོ་ཞིག་ལ་ཁོའི་ལུག་གིས་རྒྱ་མིའི་ཞིང་ཁའི་ལོ་ཏོག་ཟོས་པར་བསྙད་བཏགས་ཏེ་རྐུབ་ལ་དབུགས་མདའ་བརྒྱབ་ནས་མངགས་པའི་བཤད་རྒྱུན་ཞིག་ཀྱང་ཡོད་ལ། ང་རང་ཆུང་དུས་སློབ་གྲྭ་ན་ཡོད་སྐབས་ཁྱིམ་མཚེས་དག་གི་ཁྱི་དང་ཞི་མི་རྐུན་མ་བརྒྱབ་ནས་ས་འདིའི་རྒྱ་མིར་བཙོངས་ཏེ་ཆང་དང་ཐ་མག་ཉོས་པ་ཡང་ཉུང་ཉུང་མིན། ཡིན་ན་ཡང་དེ་དུས་ཀྱི་བྱིས་པ་སྣབས་ལུག་དེ་ད་ལྟ་ཕོ་བཟོ་དོད་པའི་གསར་རྒོད་ཅིག་ཏུ་གྱུར་ནས་རྩྭ་ཐང་གི་བུ་མོ་ཚོའི་སྙིང་གི་ནོར་བུ་ཞིག་ཏུ་འགྱུར་བཞིན་པ་མ་ཡིན་ནམ།
རྫོང་མཁར་དུ་བསླེབས་ནས་དགོང་མོ་དེར་རིན་གོང་དམའ་བའི་འགྲུལ་ཁང་ཞིག་ཏུ་འཛུལ་བ་ན། ངའི་ངོ་ཤེས་ཤིག་དང་ཁོའི་ཕ་རྒན་གཉིས་ཀྱང་ཆབ་ཆ་ལ་འགྲོ་ཕྱིར་དེར་ཡོང་ནས་བསྡད་འདུག དགོང་མོའི་ཁ་ཟས་ཟོས་རྗེས་ཁོང་གཉིས་གློག་བརྙན་ལ་བལྟ་རུ་འགྲོ་གི་ཡིན་ཟེར་ནས་ཕྱི་རོལ་ཏུ་བུད་སོང་ལ། ངས་ལྕགས་ཐབ་ཏུ་རྡོ་སོལ་གང་འཚམ་ཞིག་བརྫངས་རྗེས་སྒོ་གཏན་ཏེ་ཉལ་ནས་བསྡད། དུས་ཡུན་ཅི་ཙམ་ཞིག་འགོར་བ་མི་ཤེས་པར་མི་མང་པོ་ཞིག་གི་སྐད་སྒྲས་ང་རང་གཉིད་གོང་ནས་དཀྲོགས་སོང་ལ། མགོ་བོ་དགྱེ་ནས་ཅིག་བལྟ་བསམས་དུས་ཐོག་མར་མིག་འབྱེད་འཛུམ་ཡང་བྱེད་ཧ་ཅང་དཀའ་ཡང་བཙན་གྱིས་མིག་གདངས་ནས་ཅིག་ལྟ་དུས། ཁང་པའི་ནང་ཧྲིལ་བོར་རྡོ་སོལ་གྱི་དུ་བས་ཁེངས་པའི་ཀློང་ན་གློག་འོད་རབ་རིབ་ཅིག་འཕྲོ་བ་དང་། སྒེའུ་ཁུང་ཕྱི་རོལ་ཏུ་མི་མང་པོ་ཞིག་གིས་སྐད་ཅོར་རྒྱག་བཞིན་སྒོ་རྡུང་གིན་འདུག ང་ཡར་ལངས་གྲབས་བྱས་པ་ན། ཨ་ཁ། ངའི་མགོ་ནང་ཧྲིལ་བོར་སྨུག་པ་ཞིག་འཐིབས་ནས་ཡར་ལངས་གྲབ་བྱེད་དུས་མར་རིལ་ཡོང་གི་འདུག ཡིན་ན་ཡང་ངས་ཨུ་ཚུགས་ཆེན་པོས་ལུས་པོ་གོག་མ་ནུར་གྱིས་སོང་སྟེ་སྒོ་ཕྱེ་བ་ན། འགྲུལ་ཁང་བདག་པོ་རྒྱ་མི་ལོ་གཞོན་ཁྱོ་ཤུག་གཉིས་ཀྱིས་གཙོས་པའི་རྒྱ་བོད་སྐོར་ཞིག་གིས་ང་ལ་ཁྱོད་རང་འཆི་ན་འདོད་དམ་ཞེས་གཤེ་གཤེ་སྣ་ཚོགས་གཏོང་ཞོར་དུ་ཁང་པའི་སྒོ་དང་སྒེའུ་ཁུང་ཆེ་ཆེར་ཕྱེས་ནས་ནང་དུ་འཐིབས་པའི་རྡོ་སོལ་གྱི་དུ་བ་ཕྱིར་འགྲོ་ཐབས་བྱེད་བཞིན་འདུག་ན་ཡང་། ངའི་ལུས་ཧྲིལ་བོར་བཟི་སྨན་བརྒྱབ་པ་ལྟར་ཡམ་མེ་ཡོམ་མེར་གྱུར་ནས་སྟོབས་ཟད་ཤུགས་རྫོགས་སུ་གྱུར་འདུག
དེ་ལྟར་འཇིགས་སུ་རུང་བའི་མཚན་མོ་ཞིག་བསྐྱལ་རྗེས་ཀྱི་ཉིན་གཉིས་པ་དེར། ང་རང་རྫོང་མཁར་ནས་ཁྲི་ཀར་འགྲོ་བའི་སྤྱི་སྤྱོད་རླངས་འཁོར་ཞིག་ཏུ་བསྡད་ནས་མགོ་མང་གྲོང་བརྡལ་དུ་བསྐྱོད། ཉིན་དེར་རླུང་དམར་དྲག་པོ་ཞིག་གིས་ས་མང་གཞོང་སྟོད་སྨད་བར་གསུམ་ཡོངས་སུ་བཏུམས་པས། སྤྱི་སྤྱོད་རླངས་འཁོར་ཡང་སྐབས་རེར་མདུན་སྐྱོད་བྱེད་མ་ཐུབ་པར་སྐར་མ་འགའ་རེར་གློག་གཞུ་སྤར་ཏེ་སྡོད་དགོས་ཀྱི་འདུག གང་ལྟར་ཆུ་ཚོད་གསུམ་དང་ཕྱེད་ཀ་ཙམ་དུ་བསྐྱོད་མཐར་མགོ་མང་གྲོང་བརྡལ་དུ་བསླེབས་སོང་། མགོ་མང་གྲོང་བརྡལ་ནི་རླངས་འཁོར་སྣ་ཚོགས་མང་རྫོང་ནས་ཁྲི་ཀ་དང་། ཁྲི་ཀ་ནས་རྩེ་ཁོག་དང་འབའ་རྫོང་དུ་བསྐྱོད་ལམ་གྱི་བཞི་མདོ་ཞིག་ཏུ་གྱུར་ཡོད་པས། གྲོང་བརྡལ་འདིར་ནམ་རྒྱུན་རྒྱ་མི་འབྲས་འཚོང་མཁན་དང་ཁ་ཆེ་པགས་ཉོ་མཁན། རོང་བ་ནས་འཚོང་དང་འབྲོག་པ་ལུག་འཚོང་། རྒྱལ་ཁམས་འགྲིམ་པའི་སྨད་འཚོང་མ། དགོན་པ་ཁག་གི་གཉེར་བ་ཞལ་འདེབས་སློང་མཁན། ཁྲི་ཀའི་ཆུ་ཁོལ་དུ་འགྲོ་བའི་ནད་པ། ཐག་རིང་ནས་ཡོང་བའི་རྐུན་ཇག ཐག་ཉེ་ནས་འདུས་པའི་ཁྲམ་པ་སོགས་མི་རིགས་སྣ་མང་འདུས་ནས་དོན་རྐྱེན་འདྲ་མིན་འབྱུང་སའི་མཐོ་སྒང་གི་ཧོང་ཁོང་ཆུང་ཆུང་ཞིག་ཡིན་པས། ངས་རྩད་ཞིབ་ཧ་ཅང་ཞིབ་ཚགས་པོའི་སྒོ་ནས་རང་གི་སྒོར་རྡོག་དེ་ཚོར་ཉེན་ཁ་དང་རིན་གོང་གཉིས་ཀ་ཆུང་བའི་སྒེར་གཉེར་མགྲོན་ཁང་ཞིག་རང་གི་ཞག་གཅིག་གི་གནས་མལ་དུ་བདམས་རྗེས། ཐད་ཀར་མི་ཞིག་གི་ལམ་སྟོན་བཞིན་གྲོང་བརྡལ་དེའི་སློབ་ཆུང་གི་ཕྱོགས་སུ་སོང་བ་དང་། ཅུང་མ་འགོར་བར་ངའི་སེམས་གཏིང་ནས་ཡི་རང་ཞུ་སའི་རྩོམ་པ་པོ་སྟག་འབུམ་རྒྱལ་གྱི་སྡོད་ཁང་ཡང་རྙེད་བྱུང་། ངས་རང་གི་ལང་ལོང་དུ་འཕྱུར་བའི་སེམས་ཁམས་ཅུང་ཟད་ལྷོད་དུ་བཏང་རྗེས་ཐག་ཐག་ཐག་ཅེས་ཁང་པའི་སྒོ་ལན་འགའ་བརྡུངས་པ་ན། ནང་ནས་སུ་ཡིན་ཞེས་པའི་མོ་སྐད་ཅིག་གྲགས་པ་དང་མཉམ་དུ་སྒོ་ཕྱེས་བྱུང་ལ། ངའི་མིག་མདུན་དུ་མངོན་པ་ནི་གཟུགས་པོར་ལྡེམ་ལྡེམ་འཁྱུག་འཁྱུག་གི་སྒེག་ཆོས་ལྡན་ཞིང་ངོ་གདོང་ལ་དཀར་དཀར་དམར་དམར་གྱི་སྐག་ཚོས་བྱུགས་པའི་བུད་མེད་གཞོན་ནུ་མ་ཞིག་རེད་ལ། མོས་ངའི་བཟོ་ལྟ་དང་ངོ་གདོང་ལ་ལྟ་ཙམ་དང་ངོ་གདོང་སྙེར་ཙམ་གྱིས། ཁྱོད་ཀྱིས་སུ་འཚོལ་གྱིན་ཡོད། ཅེས་སྐད་ཆ་ཞིག་དྲིས་པ་དང་། ངས་རང་གི་སེམས་པ་དང་ངོ་གདོང་གཉིས་ཀ་རང་བབས་སུ་ཡོང་བའི་རེ་བ་དང་བཅས། ངས་སྟག་འབུམ་རྒྱལ་འཚོལ་བཞིན་ཡོད། འདི་ཁོང་ཚང་ཨེ་རེད། ཅེས་དྲིས་པ་ན། ལྕམ་སྐུ་ཞབས་དེས་གདོང་ལ་ཨུ་ཚུགས་ཀྱི་འཛུམ་མདངས་ཤིག་བཟུང་ནས། རེད་རེད། ཡིན་ན་ཡང་ཁོ་ད་ལྟ་ཁྱིམ་ན་མེད། ཟེར་ཞོར་ཕྱིར་ཁྱིམ་དུ་འགྲོ་གྲབས་བྱེད། ངས། ཁོ་གང་དུ་བུད་སོང་། ང་མང་རྫོང་ནས་ཁོ་ལ་དོན་དག་ཅིག་གི་ཆེད་དུ་ཐུག་འཕྲད་བྱེད་པར་ཡོང་བ་ཡིན། སྐད་ཆ་དེ་གོ་མ་ཐག་ལྕམ་མོ་འདིའི་གདོང་གི་རྣམ་འགྱུར་ལྡབས་འགྱུར་གྱིས་ལྐོག་གྱུར་ཅིག་ཏུ་སྣང་བ་དང་འབྲེལ་ཁ་ནས། ཨོ། སྟག་འབུམ་རྒྱལ་འབྲུ་རིགས་ཁང་དུ་གྲོ་ཕྱེ་ཞིག་ལེན་དུ་བུད་སོང་། ཁྱེད་ལ་འདིར་སྒུག་པའི་དུས་ཚོད་མེད་ན་འབྲུ་རིགས་ཁང་དུ་ཐད་ཀར་སོངས་དང་ཁོ་ལ་ཐུག་གི་རེད། རེད། འབྲུ་རིགས་ཁང་དེ་མི་དམངས་ཁྲོམ་རའི་སྒོ་ཆེན་གྱི་གཡས་ཕྱོགས་སུ་ཡོད་པའི་སྨན་ཁང་དེའི་རྒྱབ་ལོགས་སུ་ཡོད། ་་་ ་་་ དེ་ནས་ང་རང་ལྕམ་སྐུ་ཞབས་དེ་དང་ཁ་གྱེས་ནས་མིང་དུ་གྲགས་པའི་རྩོམ་པ་པོ་དེའི་ཁང་པའི་ནང་གི་གཡེར་བག་ཅན་གྱི་ལྕམ་སྐུ་ཞབས་དེའི་ལུས་ཀྱི་སྒེག་ཆོས་དང་གདོང་གི་མང་དྲགས་པའི་སྐག་ཚོས་དང་གྲང་དྲགས་པའི་རྣམ་འགྱུར་སོགས་ལ་བསམ་བློ་འདྲ་མིན་ཞིག་གཏོང་བཞིན་འབྲུ་རིགས་ཁང་གི་ཕྱོགས་སུ་བསྐྱོད་པ་ཡིན།
འབྲུ་རིགས་ཁང་དུ་བསླེབས་པ་ན། དེ་རུ་རླུང་དམར་འུར་འུར་དུ་ལྡང་བའི་ཁྲོད་དུ་འབྲོག་པ་ཕོ་མོ་རྒན་གཞོན་མང་པོ་ཞིག་གིས་ལོ་གསར་གྱི་ཆེད་དུ་གྲོ་ཕྱེ་ལེན་བཞིན་ཡོད་པ་དང་། མི་མང་ཆེ་བའི་ངོ་གདོང་ལ་གྲོ་ཕྱེ་འགོས་ནས་མི་ཞིག་ལས་སླ་བོའི་སྒོ་ནས་རྩད་གཅོད་ཐུབ་རྒྱུར་དཀའ་ངལ་འདུག ངས་དེར་ཆུ་ཚོད་ཕྱེད་ཀ་ཙམ་ཞིག་ལ་བསྒུགས་པ་ན་ལུས་པོ་ཡོངས་ལ་གྲོ་ཕྱེ་འགོས་པའི་གསར་བུ་ཞིག་གིས་ཚུར་ང་ལ་ལྟ་ཙམ་བྱེད་བཞིན་འདུག་ལ། ངས་སྔོན་ཆད་དུས་དེབ་ཁག་ཅིག་ལས་མཐོང་མྱོང་བའི་འདྲ་པར་དག་གིས་བདེན་དཔང་བྱས་པ་ལྟར་ན་མི་དེ་ནི་རྩོམ་པ་པོ་སྟག་འབུམ་རྒྱལ་ལགས་རེད་འདུག དེར་ང་རང་ཕར་ཁོའི་གམ་དུ་སོང་ནས་ཁྱེད་རང་སྟག་འབུམ་རྒྱལ་ཡིན་ནམ། ཞེས་དྲིས་པ་ན། ཁོང་གིས། ཨ། ཨོ། ང་སྟག་འབུམ་རྒྱལ་ཡིན། ཁྱོད་གང་ནས་ཡོང་བ་ཡིན། ང་མང་རྫོང་ནས་ཡོང་བ་ཡིན། ཁྱེད་ཀྱི་ཁང་བའི་ནང་དུ་སོང་བ་ན་ཁྱེད་མི་འདུག ཨོ། དེས་ན་ཁྱོད་ཀྱིས་ཇ་ཞིག་བཏུངས་པ་ཡིན་ནམ། མ་འཐུངས། ཅིའི་ཕྱིར། དམྱལ་བ་མ་དེས་ཇ་ཞིག་འཐུང་ཡང་མི་ཟེར་རམ། མོས་དེ་འདྲ་མི་ཟེར་ཡང་། སྐབས་དེར་ང་ཡང་ཁྱེད་རང་འཚོལ་རྒྱུར་བྲེལ་བ་ཆེ་བས་མོ་ལ་དེ་ལྟར་འདྲི་བའི་དུས་ཚོད་མ་བྱུང་བ་ཡིན་རྒྱུ་རེད། ཁྱོད་ཀྱིས་ང་རང་འཚོལ་དགོས་དོན་ཅི་ཡིན། དེ་ལ་རྒྱུ་མཚན་མང་ཡང་གལ་ཆེན་ཞིག་ནི། ང་རང་ཁྱེད་ཀྱི་སྒྲུང་རྩོམ་དག་གི་ཀློག་པ་པོ་ཞིག་ཡིན་ཞིང་། ནམ་རྒྱུན་སྦྲང་ཆར་ལ་སོགས་པའི་དུས་དེབ་གསར་བ་ཞིག་ལག་ཏུ་འབྱོར་མ་ཐག་དང་པོར་ཁྱེད་ཀྱི་སྒྲུང་གཏམ་ཞིག་དེ་རུ་ཨེ་ཡོད་ལྟ་གིན་ཡོད་ལ། ད་ལྟ་ངས་ཀྱང་ཚོད་ལྟའི་ཆེད་དུ་སྒྲུང་གཏམ་རེ་གཉིས་འབྲི་གིན་ཡོད་མོད། རང་ཉིད་ལ་རྩོམ་རིག་གི་ཆེད་སྦྱོང་ཅི་ཡང་མེད་པས་ངོ་མ་དཀའ་མོ་ཞིག་རེད། དེ་རིང་ང་ས་འདི་རུ་ཁྱེད་རང་འཚོལ་བར་ཡོང་དོན་ནི་འདིའི་སྐོར་ལ་སྐད་ཆ་ཞིག་འདྲི་རྒྱུའི་ཆེད་དུ་ཡིན། ཨོ་ཨོ། ཁྱེད་ཀྱིས་དེ་རིང་རླུང་དམར་འདི་འདྲའི་ནང་ལ་ས་ཐག་རིང་ནས་ཡོང་སྟེ་དཀའ་ངལ་མྱངས་འདུག ཡ་ཡ། ཐོག་མར་འུ་གཉིས་ངེད་ཚང་ལ་འགྲོ ཁོང་གིས་གྲོ་ཕྱེ་རས་ཁུག་གང་ཕྲག་ཏུ་བཀྱགས་ནས་ངེད་གཉིས་ཁོ་ཚང་ལ་སོང་། ད་གིན་གྱི་ལྕམ་ཆུང་མ་དེས་རང་གི་ཁྱོ་བོའི་མདུན་དུ་ང་ལ་རྣམ་འགྱུར་སྡུག་པོ་ཅི་ཡང་བསྟན་མ་བྱུང་ལ་མོ་རང་གི་ལག་གཉིས་འགུལ་ནས་ངེད་གསུམ་ལ་ཐུག་པ་ཚ་བོ་ཞིག་ཀྱང་བསྐོལ་སོང་བས། ངས་ལོ་ངོ་ཉི་ཤུའི་རྗེས་ཀྱི་ད་ལྟ་ཡང་མོ་ལ་ཐུགས་རྗེ་ཆེ་ཞུ་འོས། གང་ལྟར་དགོང་མོ་དེར་སྟག་འབུམ་རྒྱལ་བཟའ་ཟླ་གཉིས་ཉལ་མ་རན་བར་དུ་ངས་ཁོང་གི་རྩ་ནས་སྒྲུང་རྩོམ་འབྲི་བའི་སྐོར་གྱི་སློབ་ཁྲིད་དམ་མན་ངག་མི་ཉུང་བ་ཞིག་ཞུས་པ་ཡིན་ལ། རང་གིས་བྲིས་པའི་”སྦྲ་ནག་ལས་གྱེས་པའི་རྐང་རྗེས་”ཞེས་པའི་སྒྲུང་ཐུང་དེ་ཡང་ཁོང་ལ་སྤྱན་བསྟར་ཞུས་པ་ཡིན། ཁོང་གིས་ངའི་སྒྲུང་ཐུང་དེར་གདེང་འཇོག་ཡག་པོ་ཞིག་གནང་སོང་ལ་རྗེས་སུ་ང་རང་རྒྱ་གར་དུ་འབྱོར་ནས་ཅུང་མ་འགོར་”གངས་རྒྱན་མེ་ཏོག་”ཅེས་པའི་དེབ་དེབ་ཅིག་གི་སྟེང་དུ་བཀོད་འདུག དགོང་མོ་དེར་སྟག་འབུམ་རྒྱལ་ལགས་ཀྱིས་ང་ལ་བཞག་པའི་བག་ཆགས་ལས། ཁོང་ནི་སྒྲུང་རྩོམ་འབྲི་རྒྱུར་མངའ་བརྙེས་པ་ཞིག་དང་། ངག་སྒོ་དེ་ཙམ་བདེ་བོ་མེད་པ། མི་བབ་ཆགས་དང་གཤིས་རྒྱུད་དྲང་མོ་ཞིག་རེད་ལ། བཤད་བཤད་པའི་མཐའ་མར་ཁོང་གི་ལྕམ་མོ་སྒེག་མོ་དེ་ཡང་ངའི་གཉེན་འབྲེལ་ཞིག་རེད་འདུག ང་རང་འགྲོ་ཁར་ཁོང་གིས་ང་ལ་ཁོང་གི་སྒྲུང་འབྲིང་”མི་རྐྱང་གཅོད་པའི་གཏམ་རྒྱུད་ཁྲོད་ཀྱི་སྒྲོལ་མ”ཞེས་པ་ཞིག་བསྟན་བྱུང་ལ། རྗེས་སུ་དེ་མཚོ་སྔོན་མང་ཚོགས་སྒྱུ་རྩལ་ཞིག་གི་སྟེང་ནས་མཐོང་སོང་། དགོང་མོར་ཕྱིར་མགྲོན་ཁང་དུ་ལོག་ནས་མར་ཉལ་རྩིས་བྱེད་དུས་མགོ་ནང་དུ་ཟུག་གཟེར་དྲག་པོ་ཞིག་ལངས་ཏེ་བཟོད་ཐབས་མེད་པའི་གནས་སུ་གྱར་བས། མགྲོན་ཁང་གཅིག་ཏུ་ཁེལ་བའི་བླ་རྒན་གྲྭ་ཞྭ་སེར་པོ་བཙོང་མཁན་ཞིག་གིས་མགོ་སྨན་དཀར་ལེབ་གཉིས་བྱིན་པ་ཟོས་ནས་ཅུང་མ་འགོར་བར་ན་ཟུག་དེ་མེ་ནང་དུ་ཆུ་བླུགས་པ་བཞིན་འཇགས་སོང་། ་་་ ་་་
ད་ལྟ་སྟག་འབུམ་རྒྱལ་དང་ངའི་གཉེན་ཚན་ལྕམ་མོ་དེ་གཉིས་མཉམ་དུ་བསྡད་མེད་པ་དང་། ཁོང་ཡང་ལས་གནས་བརྗེས་ནས་མང་རྫོང་མི་རིགས་སློབ་འབྲིང་གི་དགེ་རྒན་ཡིན་རབས་འདུག ཡིན་ན་ཡང་ངའི་གཉེན་ཚན་ལྕམ་སྐུ་ཞབས་དེ་ད་ལྟ་ས་གནས་གང་ཞིག་ཏུ་ཡོད་མེད་ང་ལ་ཆ་རྒྱུས་ཅི་ཡང་མེད། ་་་ ་་་
རྩོམ་སྒྲིག་པ། གངས་དགའ།
(མཆོད་མེའི་པར་དབང་གཞན་གྱིས་དགོལ་མི་རུང)
རྩོམ་ཁུངས། ངེད་དྲ་བ།


text:
ཁྲེན་ཏུའུ་གྲོང་ཁྱེར་ནི་སི་ཁྲོན་ཞིང་ཆེན་གྱི་སྲིད་འཛིན་ལྟེ་གནས་ཡིན་ཏེ་ཀྲུང་གོ་རྒྱལ་ཁབ་ཀྱི་ནུབ་ཁུལ་ས་ཆབ་སྲིད་དང་དཔལ་འབྱོར་། རིག་གནས་ཀྱི་ལྟེ་གནས་ཤིག་ཡིན། བོད་ལྗོངས་དང་མཚོ་སྔོན། སི་ཁྲོན། ཀན་སུའུ། ཡུན་ནན་བཅས་ལྗོངས་ཞིང་ལྔའི་བོད་རིགས་ས་ཁུལ་གྱི་རིག་གནས་དང་དཔལ་འབྱོར་སོགས་ལ་ཁྲེན་ཏུའུ་གྲོང་ཁྱེར་གྱིས་རྟག་པར་ཤུགས་རྐྱེན་ཐེབས་བཞིན་འདུག དེང་དུས་ཀྱི་ཁྲེན་ཏུའུ་གྲོང་ཁྱེར་དང་ལྗོངས་ཞིང་ལྔའི་བོད་ཁུལ་བར་དུ་རིག་གནས་བརྗེ་རེས་དང་རིག་གནས་མཉམ་རོལ་གྱི་ཚད་ཇེ་མཐོ་དང་ཇེ་མང་དུ་འགྲོ་བཞིན་འདུག་ལ། ཁྲེན་ཏུའུ་གྲོང་ཁྱེར་དུ་བོད་པའི་ཚོང་པ་མང་པོ་འདུས་སྡོད་བྱས་ཡོད་པ་དང་། རིག་གནས་སློབ་སྦྱོང་དང་ཚོང་གཉེར་སོགས་ལ་དམིགས་ནས་བོད་མི་མང་པོ་ཞིག་མུ་མཐུད་དུ་ཁྲེན་ཏུའུ་གྲོང་ཁྱེར་དུ་ཡོང་དང་ཡོང་བཞིན་མཆིས། འདི་འདྲའི་དམིགས་བསལ་གྱི་མཐུན་རྐྱེན་འོག་ཏུ་བོད་ཡིག་དང་འབྲེལ་བའི་ཐོན་ལས་མང་པོ་དར་ཡོད་པ་དང་ལྷག་པར་དུ་རྡོ་བརྐོས་ཐོན་ལས་ལ་འཕེལ་རྒྱས་ཆེན་པོ་བྱུང་ཡོད། མ་ཎི་རྡོ་བརྐོས་དང་བཀའ་བསྟན་སོགས་རྡོ་བརྐོས་ཐོན་རྫས་ནི་ཚབ་མཚོན་ཐོན་དངོས་རེད། དཔྱད་རྩོམ་འདིར་བདག་གིས་ཁྲེན་ཏུའུ་གྲོང་ཁྱེར་གྱི་བོད་མིའི་ཁྲོམ་ར་དང་དེ་འབྲེལ་གྱི་བཟོ་གྲྭ་དང་ཚོང་ཁང་200ཙམ་ལ་དངོས་སུ་བརྟག་དཔྱད་ཞིབ་འཇུག་དང་དཔྱད་བསྡུར་བྱས་ཏེ་བོད་ཡིག་དང་བོད་ཀྱི་རིག་གཞུང་འབྲེལ་བའི་རྡོ་བརྐོས་ཐོན་ལས་ཀྱི་གནས་བབ་སྐོར་གླེང་ཡོད་པ་མ་ཟད་ཐོན་ལས་དེས་བོད་ཀྱི་རིག་གཞུང་ཉར་ཚགས་དང་རྒྱུན་འཛིན་ཐད་ལ་ཐེབས་པའི་ཤུགས་རྐྱེན་ཀྱང་བརྗོད་ཡོད།
གཅིག ཁྲེན་ཏུའུ་གྲོང་ཁྱེར་དང་དེའི་ཉེ་འཁོར་གྱི་བོད་ཡིག་རྡོ་བརྐོས་ཐོན་ལས་བཟོ་གྲྭ་དང་ཚོང་ཁང་སོགས་ཀྱི་གནས་ཚུལ།
འདིར་བཤད་པའི་རྡོ་བརྐོས་ཐོན་རྫས་ནི་བོད་ཡིག་གི་ལམ་ནས་བྲིས་བའི་རྡོ་བརྐོས་ཐོན་རྫས་ཏེ་དཔེར་ན་སངས་རྒྱས་ཆོས་ལུགས་དང་གཡུང་དྲུང་བོན་ཆོས་སྐོར་གྱི་མ་ཎི་རྡོ་འབུམ་མམ་མ་ཏྲི་རྡོ་འབུམ་དང་།
བྱམས་མ་དང་སྒྲོལ་མ། བཀའ་བསྟན་བྲིས་པའི་རྡོ་ལེབ་སོགས་དང་། ཐོན་རྫས་དེ་དང་འབྲེལ་བའི་ཐོན་ལས་མ་ལག་ཆ་ཚང་ལ་ཟེར།
ཁྲེན་ཏུའུ་གྲོང་ཁྱེར་ནས་བོད་ཡིག་དང་འབྲེལ་བའི་རྡོ་བརྐོས་ཐོན་ལས་ནི་དུས་རབས་21པའི་དུས་མགོ་ནས་བཟུང་བྱུང་བ་དང་ད་ལྟའི་བར་དར་རྒྱས་ཆེན་པོ་བྱུང་ཡོད་པ་མ་ཟད་རིན་གོང་བདེ་བ་དང་སྤུས་ཀ་ལེགས་པ། ལག་ཤེས་ཡང་རྩེར་སོན་ལ་ཐོན་འདུག དུས་རབས་21པའི་དུས་མགོར་ཟུང་ཆུ་བོད་ཡིག་དཔར་ཁང་གིས་བཀའ་བསྟན་སོགས་ཆོས་ལུགས་ཀྱི་དཔེ་དེབ་དཔར་སྐྲུན་བྱེད་སྐབས་ཚོང་རའི་དགོས་མཁོ་ལ་དམིགས་ནས་རིམ་གྱིས་རྡོ་བརྐོས་ཐོན་རྫས་བཟོ་བའི་མགོ་བརྩམས། བོད་ཁུལ་མི་དམངས་ཀྱི་འཚོ་བའི་ཆུ་ཚད་ཇེ་བཟང་ལ་སོང་བ་དང་བསྟུན་ནས་རྡོ་བརྐོས་ཐོན་རྫས་ཀྱི་སྤུས་ཚད་ཀྱང་ཇེ་ལེགས་དང་ལས་རིགས་འདུ་ཡང་འཐུས་ཚང་དུ་བཏང་ཡོད། རྡོ་བཀོས་ཐོན་ལས་ཆ་ཚང་བྱུང་། དེང་གི་དུས་སུ་བོད་ཁུལ་ས་ཆ་ལ་རྡོ་བརྐོས་བཟོ་གྲྭ་གཅིག་ལས་མེད་ཅིང་དེ་ནི་ཆབ་མདོ་ས་ཆ་རུ་ཡོད་ལ། ཆབ་མདོའི་རྡོ་བརྐོས་བཟོ་གྲྭ་དེ་ནི་ཁྲེན་ཏུའུ་ཡི་རྡོ་བརྐོས་ཁེ་ལས་ཤིག་གི་མ་ལག་བཟོ་གྲྭ་ཞིག་ཡིན་པ་དང་། གཞན་ཡང་དེ་མིན་གྱི་བཟོ་གྲྭ་ཚང་མ་ཁྲེན་ཏུའུ་གྲོང་ཁྱེར་ནང་ཁུལ་དང་དེའི་ཉེ་འགྲམ་གྱི་རྫོང་དང་གྲོང་ཁྱེར་ཏུ་ཆགས་ཡོད། ཁྲེན་ཏུའུ་གྲོང་ཁྱེར་གཙོ་བྱས་བའི་རྫོང་དང་གྲོང་ཁྱེར་དེ་དག་ཏུ་རྡོ་བརྐོས་ཁེ་ལས་དང་བཟོ་གྲྭ་ཕལ་ཆེར་ཆགས་ཡོད་པ་དང་ཐོན་རྫས་དེ་དག་གི་ལྟེ་གནས་སུ་གྱུར་ཡོད།
ཁྲེན་ཏུའུ་གྲོང་ཁྱེར་གྱི་བོས་ཧོས་ཚུ་བོད་མིའི་ཁྲོམ་ར་དང་གྲོང་ཁྱེར་མཐའ་སྐོར་གྱི་ཕིན་ཞན་རྫོང་། ལུང་ཆོན་དབྱི་ས་ཁུལ། ཆའང་ལེ་གྲོང་ཁྱེར་བཅས་ནི་བོད་ཡིག་དང་འབྲེལ་བའི་རྡོ་བརྐོས་བཟོ་གྲྭ་རྣམས་ཀྱི་ཁྱབ་ཁུངས་ཡིན་པ་དང་། ས་ཆ་དེ་དག་ཏུ་བོད་ཡིག་རྡོ་བརྐོས་ཐོན་རྫས་ཚོང་ཁང་200ལྷག་དང་། བཟོ་གྲྭ་180ལྷག ཚོང་པ་600ལྷག་བཅས་འདུག ལས་ཞུགས་མི་སྣ་སྡོམ་པའི་མི་2000ཙམ་ཡོད་པ་དང་དེའི་ཁྲོད་བོད་མི་1300ཙམ་འདུག བོད་ཀྱི་རྡོ་བརྐོས་ལག་རྩལ་གྱི་འཕེལ་རྒྱས་ཀྱིས་བོད་མིའི་ལས་ཞུགས་ཚད་མཐོར་འདེགས་གཏོང་བར་ཕན་ནུས་མི་ཉུང་བ་ཞིག་སྐྲུན་བཞིན་ཡོད།
ཁྲེན་ཏུའུ་གྲོང་ཁྱེར་དེ་བོད་ཡིག་གི་རྡོ་བརྐོས་ཐོན་ལས་ཀྱི་ལྟེ་བར་གྱུར་བའི་རྒྱུ་མཚན་ནི་འདི་ལྟར་ཏེ། གཅིག་ནི་ཐོན་རྫས་འདི་ནི་ལྗོངས་ཞིང་ལྔ་ལ་ཚོང་ལམ་ཡག་པོ་ཡོད་པ་དང་འགྲིམ་འགྲུལ་སྟབས་བདེ་ཡིན་པ། གཉིས་ནི་ཁྲེན་ཏུའུ་གྲོང་ཁྱེར་འདི་ནས་རིན་གོང་དམའ་བའི་རྒྱུ་ཆ་འབོར་ཆེན་ཐོབ་སླ་བ་དང་། ཆུ་རིན་དང་གློག་རིན། བཟོ་བའི་ཡོན་ཕོགས་བཅས་དམའ་བས་རིམ་གྱིས་བཟོ་གྲྭ་དང་ཁེ་ལས་ཁག་ཁྲེན་ཏུའུ་གྲོང་ཁྱེར་སོགས་སུ་ཆགས་པ་རེད། གསུམ་ནི་དེང་རབས་ཀྱི་རྡོ་བརྐོས་འཕྲུལ་ཆས་ཞིག་གསོ་བྱེད་སླ་བ་བཅས་ཀྱི་རྒྱུ་རྐྱེན་འཛོམས་པས་རིམ་བཞིན་བོད་ཀྱི་རྡོ་བརྐོས་ཐོན་ལས་ཡོད་ཚད་རྒྱ་ནག་ཁྲེན་ཏུའུ་གྲོང་ཁྱེར་དུ་ཆགས་པ་རེད།
ཟུང་ཆུ་བོད་ཡིག་དཔར་ཁང་དང་ལྷོ་ནུབ་མི་རིགས་དཔར་ཁང་གི་དཔར་གཞི་ནི་བཟོ་གྲྭ་དེ་དག་གི་མ་ཡིག་ཡིན་པ་དང་། དཔར་ཁང་དེ་དག་ནི་དཔེ་སྐྲུན་ཁང་མིན་པས་ནོར་བཅོས་ཀྱི་ལས་རིམ་དབེན་པ་དང་དེའི་རྐྱེན་གྱིས་དཔར་གཞི་རང་ངོས་སུའང་ནོར་འཁྲུལ་འདུག རྡོ་བརྐོས་ཐོན་རྫས་འདིའི་བོད་ཡིག་དང་བོད་ཀྱི་རི་མོ་འབྲི་སའི་རྒྱུ་ཆ་ནི་རྡོ་ཡིན། ཁྲེན་ཏུའུ་སོགས་སུ་གནས་པའི་བཟོ་གྲྭ་ཁག་གི་རྒྱུ་ཆ་ལ་རིགས་7ནས་10ཙམ་འདུག་སྟེ། དེ་དག་གི་ཐོན་ཁུངས་ནི་ནང་སོག་དང་ཧྥུའུ་ཅན་ཞིང་ཆེན། གཡག་རྔ་སོགས་སུ་ཡིན་ལ། རྡོ་དེ་དག་ལས་ནང་སོག་ཏུ་ཐོན་པའི་རྡོ་ལ་སོག་རྡོ་ནག་པོ་དང་། ཧྥུའུ་ཅན་དུ་ཐོན་པའི་རྡོ་ལ་ཀྲུང་གོའི་རྡོ་ནག་པོ། གཡག་རྔ་ནས་ཐོན་པའི་རྡོ་ལ་གཡག་རྔ་རྡོ་ནག་བཅས་ཟེར། རྡོ་དེ་དག་ནི་རང་བྱུང་རྡོ་ཡིན་པ་ལས་རྫས་འགྱུར་སོགས་ཀྱི་ལམ་ནས་བཟོས་པའི་རྡོ་མིན། རྡོ་བརྐོས་ཐོན་རྫས་ཀྱི་རྒྱུ་ཆ་བྱེད་པའི་རྡོ་ལེགས་ཤོས་ནི་ནང་སོག་ནས་ཐོན་པའི་རྡོ་ཡིན་པ་དང་། རྡོ་དེའི་རིགས་ཀྱི་སྲ་ཚད་མཐོ་བ་དང་དུས་ཡུན་རིང་པོར་གནས་ཐུབ་པ་ཤད་རུལ་དཀའ་བ། ཡི་གེ་བརྐོས་པ་ཤིན་ཏུ་གསལ་བ་བཅས་ཀྱི་ཁྱད་ཆོས་ལྡན།
རྡོ་རིགས་10ཙམ་ཡོད་པ་ཚང་མའི་སྟེང་ལ་རི་མོ་དང་ཡི་གེ་གཉིས་ཀ་བརྐོས་ཆོག་པ་རེད། གཞི་མའི་མདོག་དང་ཡི་གེའི་མདོག་མི་འདྲ་བའི་རྡོ་བརྐོས་ཐོན་རྫས་བཟོས་ཆོག་སྟེ། གཞི་མདོག་མང་ཤོས་ནི་སྐྱ་བོ་དང་ནག་པོ་ཡིན། ཡི་གེའི་མདོག་ནི་ཁ་དོག་སྣ་ལྔའི་རིགས་མང་བ་དང་མདོག་གཞན་ཡང་ཡོད། རྡོ་བརྐོས་ཐོན་རྫས་ཁྲོད་ཡི་གེ་ལས་གཞན་རི་མོའང་བརྐོས་ཆོག་སྟེ། བཀྲ་ཤིས་རྟགས་བརྒྱད་དང་རྣམ་བཅུ་དབང་ལྡན། མཐུན་པ་སྤུན་བཞི་སོགས་ཡོད། ཡི་གེ་དང་རི་མོ་འདྲེས་མ་ཟུང་འབྲེལ་བྱས་ན་ཁ་ལས་རླུང་རྟ་དར་བར་མཚོན།
རྡོ་བརྐོས་ཐོན་རྫས་ཀྱི་བཙོང་ཡུལ་ནི་བོད་རང་སྐྱོང་ལྗོངས་དང་། མཚོ་སྔོན་ཞིང་ཆེན། སི་ཁྲོན་ཞིང་ཆེན། ཀན་སུའུ་ཞིང་ཆེན། ཡུན་ནན་ཞིང་ཆེན་བཅས་ཀྱི་བོད་རིགས་ས་ཁུལ་ཡིན་པ་དང་། མདོ་སྟོད་སྨད་ཀྱི་ས་ཁུལ་དུ་ཉོ་མཁན་ཅུང་མང་། ཐོན་རྫས་དེ་དག་སེར་སྐྱ་དམངས་ཚོགས་ཀུན་གྱིས་ཉོ་བཞིན་ཡོད་ལ། རྡོ་བརྐོས་ཐོན་རྫས་འཇོག་གནས་ནི་དགོན་སྡེ་དང་སྐོར་ལམ། གནས་མཚོ། གནས་རི། ཆུ་མགོ། དུར་ས་སོགས་ཀྱི་ས་ངོས་སམ་ས་འོག་ཏུ་སྦེད་པ་བཅས་ཡིན། ཁྲེན་ཏུའུ་གྲོང་ཁྱེར་སོགས་ཀྱི་ཁེ་ལས་དང་བཟོ་གྲྭ་ཡོངས་ཀྱིས་ལོ་རེར་མ་ཎི་འབུམ་ཞིག་གམ་བཀའ་བསྟན་ཆ་ཚང་བརྐོས་པ་ཚར་300ནས་500ཙམ་ཚོང་བཞིན་ཡོད་པ་དང་། གཞན་རྣམ་བཅུ་དབང་ལྡན་སོགས་ཀྱང་མི་ཉུང་བ་ཚོང་ཐུབ་བཞིན་ཡོད་པས་ཐོན་ལས་དེའི་ལོ་རེ་སྤྱིའི་ཡོང་འབབ་ཀྲུང་གོའི་དམངས་སྒོར་ཁྲི་15000ལྷག་ལ་སླེབས་ཡོད།
རྡོ་བརྐོས་ཐོན་ལས་འདིའི་རིགས་ཀྱི་ཁྱད་ཆོས་གཙོ་བོ་ནི། གཅིག་ནས་རྡོ་བརྐོས་ཐོན་ལས་ཀྱིས་སྲོལ་རྒྱུན་གྱི་རིག་གནས་དང་དེང་རབས་ཀྱི་ཚན་རིག་ཟུང་དུ་འབྲེལ་ནས་ཡིག་ཚང་སྲུང་སྐྱོང་ཐད་དུ་མཛད་རྗེས་མི་ཉུང་བ་བཞག་ཡོད། གཉིས་ནས་སྲོལ་རྒྱུན་གྱི་པར་བཏབ་ཤོག་ཡིག་དང་བསྡུར་ན་རྡོ་བརྐོས་མའི་རྒྱུ་ཆ་སྤུས་དག་ཡིན་ལ་ཆར་ཆུ་སོགས་ཀྱིས་གནོད་སྐྱོན་ཆེན་པོ་བཟོ་མི་ཐུབ། གསུམ་ནས་གློག་ཀླད་ཀྱིས་བརྐོས་པའི་པར་མ་ལ་སྲོལ་རྒྱུན་གྱི་མིའི་བརྐོས་པའི་པར་མ་ལས་སྤུས་ཀ་བཟང་བ་དང་ཡི་གེ་གསལ་བ། བཞི་ནས་འཕྲུལ་ཆས་ཀྱིས་དུས་ཡུན་ཐུང་ཐུང་ནང་ཐོན་རྫས་འབོར་ཆེན་བཟོ་ཐུབ། ལྔ་ནས་རྡོ་བརྐོས་ཐོན་ལས་ནི་སྲོལ་རྒྱུན་གྱི་བོད་ཀྱི་རྡོ་བརྐོས་དངོས་པོ་དང་མི་འདྲ་སྟེ། ཐོན་ལས་དེ་ནི་རིམ་གྱིས་དགོན་སྡེའི་མིང་བྱང་དང་ཚོང་ཁང་གི་མིང་བྱང་སོགས་ཐོན་རྫས་སྣ་མང་ཅན་དུ་འགྱུར་བཞིན་འདུག
གཉིས། བོད་ཡིག་དང་འབྲེལ་བའི་རྡོ་བརྐོས་ཐོན་ལས་ཀྱི་དཀའ་ངལ།
ཁྲེན་ཏུའུ་གྲོང་ཁྱེར་དང་ཉེ་འཁོར་གྱི་རྡོ་བརྐོས་བཟོ་གྲྭ་དང་ཁེ་ལས་རྣམས་ལ་གཤམ་གྱི་དཀའ་ངལ་རྣམས་འཕྲད་བཞིན་ཡོད་དེ།
གཅིག་ནི་དཔར་གཞི་ཉུང་བ་སྟེ་བཟོ་གྲྭ་མང་ཤོས་ཀྱི་དཔར་གཞི་གཅིག་མཚུངས་ཡིན་པས་སོ་སོའི་བར་ཁྱད་ཆོས་ཉུང་བ་དང་དཔར་གཞིའི་རང་ངོས་ཀྱི་ནོར་འཁྲུལ་ཏེ་ཡི་གེ་དང། ཚེག་ཁྱིམ་སོགས་ལ་ཆད་ལྷག་ཤོར་བའི་གནད་དོན་སེལ་ཐུབ་མེད་པ། དཔར་གཞི་གསར་བཟོའི་ལོ་ཡུན་རིང་བ་དང་འགྲོ་སོང་ཆེ་བ། བཀའ་བསྟན་སོགས་ཀྱི་དཔར་གཞི་གཅིག་ལས་གཞན་མེད་པ་བཅས་རེད།
གཉིས་ནི་བཟོ་བའི་རིག་གནས་ཆུ་ཚད་དམའ་བས་ཐོན་རྫས་ཀྱི་སྤུས་ཀ་ལ་ཤུགས་རྐྱེན་ཐེབས་པ་སྟེ། བཟོ་བ་མང་ཤོས་ཀྱིས་བོད་ཡིག་མི་ཤེས་བས་ནོར་འཁྲུལ་འབྱུང་སླ་བ་རེད། ཐོན་རྫས་བཟོ་སྐབས་ལས་རིམ་ཚང་མ་གློག་ཀླད་སོགས་ལ་བརྟེན་ནས་བཟོ་བཞིན་ཡོད་པ་དང་བོད་ཡིག་མ་ཤེས་ཀྱང་ལས་རིམ་ཤེས་ན་ཐོན་རྫས་བཟོ་ཐུབ་འདུགབཀའ་བསྟན་སྐོར་གྱི་རྡོ་བརྐོས་ཁྲོད་ཞང་ཞུང་སྐད་དང་ལེགས་སྦྱར་སྐད་ཀྱང་ཡོད་པས་དེ་དག་ལ་གསལ་ཆ་མེད་ན་ནོར་འཁྲུལ་འབྱུང་སླ།
གསུམ་ནི་ཐོན་རྫས་ཀྱི་རིགས་ཉུང་བ་སྟེ་ཆོས་ཕྱོགས་ཀྱི་རྡོ་བརྐོས་ཐོན་རྫས་ལས་རིག་གནས་སྐོར་ཉུང་བའམ་མེད་པ། ལྔ་ཟུང་རིག་གནས་ལས་ནང་དོན་རིག་པའི་སྐོར་གྱི་རྡོ་བརྐོས་ཐོན་རྫས་ལས་གཞན་ཉུང་བ་རེད། བཟོ་རིག་དང་། གསོ་རིག བོད་ཀྱི་ལོ་རྒྱུས། སྤྱི་ཚོགས་ཀྱི་གནས་བབ་མཚོན་པའི་རྩོམ་རིག་སོགས་བརྐོས་བའི་ཐོན་རྫས་ཤིན་ཏུ་ཉུང་བ་རེད།
གསུམ། རྡོ་བརྐོས་ཐོན་ལས་དང་འབྲེལ་བའི་རིག་གཞུང་རྒྱུན་འཛིན་སྐོར་གྱི་བསམ་གཞིགས་མདོར་བསྡུས།
དེང་གི་སྤྱི་ཚོགས་དཔལ་འབྱོར་ལ་གནམ་ས་བླ་འོག་བསྒྱུར་བའི་འགྱུར་བ་བྱུང་ཡོད་པ་དང་རིག་གནས་ཀྱི་འགྱུར་ཚད་ཇེ་མགྱོགས་སོང་ཡོད། མི་རྣམས་ཀྱི་བསམ་བློ་དང་འདུ་ཤེས་ལའང་དེ་དང་བསྟུན་ནས་འགྱུར་བཞིན་འདུག མ་འོངས་བོད་ཀྱི་རིག་གནས་ནི་གང་ལྟར་ཞིག་ཡིན་མིན་ང་ཚོས་གཏན་ཁེལ་བྱེད་དཀའ་སྟེ། ཐ་ན་བོད་རིགས་དང་མི་རིགས་ཞེས་བ་སོགས་ཡོད་མིན་ལའང་གཏན་ཁེལ་བྱེད་མི་ཐུབ། ཁྲེན་ཏུའུ་གྲོང་ཁྱེར་དང་དེའི་ཉེ་འཁོར་རྫོང་ཁག་གི་རྡོ་བརྐོས་ཐོན་ལས་ཁྲོད་དུ་བོན་བསྟན་དང་སངས་རྒྱས་ཆོས་ལུགས་ཀྱི་བཀའ་བསྟན་སོགས་རྡོར་བརྐོས་རྗེས་བོད་ཀྱི་དགོན་པ་དང་གནས་རི། ལྷ་མཚོ་སོགས་སུ་བཞག་ཡོད། ད་ལྟའི་རྡོ་བརྐོས་ཐོན་རྫས་ཁྲོད་དུ་ཡི་གེ་ལས་གཞན་རི་མོ་སོགས་ཡོད་དེ་རྣམ་བཅུ་དབང་ལྡན། བཀྲ་ཤིས་རྟགས་བརྒྱད་ལྟ་བུ། ཉར་ཚགས་དང་ཤུལ་བཞག་ཆེད་བོད་ཀྱི་གསོ་རིག་དང་བཟོ་རིག རྩོམ་རིག་སོགས་ལྔ་ཟུང་རིག་གནས་ཚང་མ་རིམ་གྱིས་རྡོ་བརྐོས་ཐོན་རྫས་སུ་གྱུར་སྲིད། རྡོ་བརྐོས་ཐོན་ལས་ནི་ཚོང་ལས་དཔལ་འབྱོར་གྱི་ཐོན་རྫས་ཤིག་གམ་རིག་གནས་ཐོན་རྫས་རྐྱང་བ་ཞིག་མིན་ཏེ། རྡོ་བརྐོས་ཐོན་རྫས་ནི་ལོ་ངོ་སྟོང་ཕྲག་དུ་མར་གནས་ཐུབ་པ་དང་། ལོ་ངོ་མང་པོའི་རྗེས་སུ་ཐོན་རྫས་འདི་དག་ནི་དེང་གི་གནས་ཚུལ་དངོས་སྟོན་ཐུབ་པས་ལོ་རྒྱུས་ཀྱི་མེ་ལོང་ལྟ་བུ་ཞིག་རེད། དུས་རབས་20བའི་དུས་དཀྱིལ་དུ་ཏུན་ཧོང་དུ་གཏེར་ཡིག་དང་གནའ་བོའི་ཡིག་ཚགས་མང་པོ་རྙེད་པ་དེས་བོད་ཀྱི་རིག་གནས་ལ་ཤུགས་རྐྱེན་གལ་ཆེན་ཐེབས་པ་བཞིན་མ་འོངས་བའི་དུས་སུ་རྡོ་བརྐོས་ཐོན་རྫས་འདི་དག་གིས་ཀྱང་དེ་འདྲའི་ཕན་ནུས་སྟེར་ཐུབ་པར་འདོད། དེར་བརྟེན་རྡོ་བརྐོས་ཐོན་ལས་འདིའི་སྐོར་ལ་རེ་སྨོན་འགའ་ཡོད་དེ།
གཅིག་ནི་ཆེད་མཁས་པས་དོ་སྣང་བྱེད་དགོས་པ་ཏེ། ལྷག་པར་དུ་དཔར་གཞིའི་གསར་བཟོའི་སྐོར་ལ་རོགས་རམ་བྱེད་དགོས་སྙམ། བོད་རིག་པའི་མཁས་པ་དང་ཆེད་ལས་བ། ལག་རྩལ་བ། རབ་བྱུང་བ་རྣམས་ཀྱིས་རྡོ་བརྐོས་ཐོན་ལས་རོགས་རམ་བྱེད་ན་ལེགས་སྟེ། ཡིག་ནོར་བཅོས་བསྒྱུར། ནང་དོན་དག་བཅོས། ཚད་གཞི་གསར་བཟོ་བཅས་བྱས་ནས་ཐོན་རྫས་ཇེ་ལགས་ཇེ་བཟང་བྱས་ན་ལེགས་སྙམ། དཔར་གཞི་ནོར་བཅོས་དང་པར་གཞི་གསར་བཟོའི་ལས་ཀ་ནི་བོད་རིག་པའི་ཆེད་ལས་མཁས་པ་རྣམས་ལས་ཚོང་བ་དང་བཟོ་བ་ཕལ་བ་ཞིག་གིས་སྒྲུབ་མི་ཐུབ། དེང་རབས་ཅན་གྱི་མཁའ་དབུགས་ཁྲོད་སྲོལ་རྒྱུན་གྱི་རིག་གནས་རྒྱུན་འཛིན་བྱེད་སྐབས་དཀའ་ངལ་འཕྲད་པ་བཞིན་བོད་ཀྱི་བོད་རིག་ལག་རྩལ་གྱི་རྒྱུན་འཛིན་ལའང་དཀའ་ངལ་འཕྲད་ཡོད་དེ། དཀའ་ངལ་དེ་དག་ལས་བཟོ་བའི་ཆུ་ཚད་ཇེ་མཐོར་གཏོང་བ་ནི་བོད་ཀྱི་བཟོ་རིག་ཆེད་མཁས་དང་གསོ་སྐྱོང་ཆེད་ལས་རིགས་གསོ་སྦྱོང་སློབ་གྲྭ་རྣམས་ལ་རག་ལས་པར་འདོད། དེར་བརྟེན་བོད་རིག་པའི་ཆེད་མཁས་པ་རྣམས་དང་སློབ་གྲྭ་རྣམས་ཀྱིས་ཀྱང་ཐུགས་ཁུར་བྱེད་དགོས་སྙམ།
གཉིས་ནི་ཚོང་ཚོགས་དང་ཚོང་ལས་དོ་དམ་ལས་ཁུངས་རྣམས་ཀྱིས་དོ་སྣང་དང་ཐུགས་ཁུར་བྱེད་དགོས་ཏེ། ཐོན་རྫས་ཀྱི་སྤུས་ཀ་ཇེ་མཐོར་གཏོང་བ་དང་། ཐོན་རྫས་སྣ་མང་ཅན་ལ་བསྒྱུར་བ། ཐོན་རྫས་ཀྱི་ཁྱད་ཆོས་འབུར་ཐོན་བྱེད་པ་བཅས་ལ་བརྟེན་ནས་བོད་ཀྱི་རྡོ་བརྐོས་ཐོན་ལས་འཕེལ་རྒྱས་ལ་རྩ་བ་བརྟན་པོ་བཟོས་དགོས་སྙམ། དེ་འདྲའི་ཐོན་ལས་ནི་མི་དམངས་ཀྱི་ཡོང་འབབ་ཇེ་མང་དང་ལས་ཞུགས་མི་སྣ་ཇེ་མང་བྱེད་པར་ཕན།
གསུམ་ནི་བོད་དམངས་ཚོགས་ལ་རྡོ་བརྐོས་ཐོན་རྫས་ཀྱི་སྲུང་སྐྱོབ་སྐོར་གྱི་ཁྲིད་སྟོན་གནང་དགོས་སྙམ། ལྷག་པར་དུ་རྡོ་འབུམ་སོགས་ཁང་བའི་ནང་མ་བཞག་པའི་རྡོ་བརྐོས་ཐོན་རྫས་ལ་དེ་བས་སྲུང་སྐྱོབ་བྱེད་དགོས་ཏེ། མུ་མཐུད་དུ་བཀའ་བསྟན་སོགས་ཆ་ཚང་གནས་ཐུབ་ཆེད་སྲུང་སྐྱོབ་ལས་ཀར་ཤུགས་སྣོན་བྱེད་དགོས། དེ་ལྟར་སྒྲུབ་རྗེས་ད་བཟོས་བུ་རབས་ཚ་རྒྱུད་རྣམས་ཀྱིས་དེང་གི་རིག་གཞུང་དང་ལག་རྩལ་སོགས་གསལ་པོར་ཤེས་པར་ཕན་སྙམ།
བཞི་ནི་ཐོན་ལས་དེ་ཐོག་མར་བྱུང་བ་ནས་དར་བ་དང་དེ་ནས་ད་ལྟའི་སྐབས་ཏེ་ཐོན་ལས་ཀྱི་འཕེལ་ཚད་ཇེ་དལ་སོང་བའི་ལོ་བཅུ་ལྷག་རིང་ལ་ཐོན་ལས་འདིའི་སྐོར་གྱི་དཔྱད་རྩོམ་སོགས་ཉུང་བ་དང་། ལྷག་པར་དུ་ཐོན་ལས་འདིའི་མ་འོངས་བའི་འཕེལ་ཕྱོགས་སྐོར་ལ་བསམ་བློ་གཏོང་མཁན་ཉུང་བས་བདག་གིས་བལྟས་ན་རིག་གནས་ཀྱི་མཁྱེན་རྒྱ་ཡངས་བའི་ཆེད་མཁས་པ་རྣམས་ཀྱིས་དོ་སྣང་དང་བསམ་བློ་གཏོང་དགོས་སྙམ། དེའི་རྒྱུན་མཚན་ནི་བོད་ཀྱི་རིག་གནས་དང་འབྲེལ་བའི་རྡོ་བརྐོས་ཐོན་ལས་ནི་སྲོལ་རྒྱུན་རིག་གནས་རྒྱུན་འཛིན་དང་། དེང་རབས་ལ་ཕྱོགས་པའི་ལམ་ལ་བགྲོད་པའི་ཕྱོགས་གཉིས་ཀ་འཛིན་པའི་སྐོར་གྱི་བརྗོད་གཞི་ཞིག་ཡིན་པ་དང་། དེང་རབས་ཅན་གྱི་ཁོར་ཡུག་ཁྲོད་སྲོལ་རྒྱུན་རིག་གནས་ཅི་འདྲ་བྱས་ནས་རྒྱུན་འཛིན་བྱེད་པའི་སྐོར་གྱི་དཔེ་མཚོན་བརྗོད་གཞི་ཞིག་ཡིན་པར་འདོད། སྲོལ་རྒྱུན་རིག་གནས་ཀྱི་རྒྱུན་འཛིན་དང་དར་སྤེལ་ནི་བྱ་བཞག་གལ་ཆེན་ཞིག་ཡིན་པ་དང་། རྡོ་བརྐོས་བཀའ་བསྟན་སོགས་ནི་བོད་ཀྱི་རིག་གནས་རྒྱུན་འཛིན་དང་ཉར་ཚགས་ལ་ཕན་པ་དང་རྡོ་བརྐོས་ཐོན་རྫས་ནི་དཔེ་དེབ་ལས་རྒྱུ་ཆ་བཟང་བ་དང་ལོ་མང་པོར་གནས་ཐུབ་པའི་ཕྱིར་རོ། །


text:
བོད་ཡིག་སློབ་ཁྲིད་ཀྱི་གནས་སྟངས་སྐོར་གླེང་བ།
འདོན་སྤེལ། ༢༠༡༣ / ༡༡ / ༡༡
སྐལ་བཟང་དབང་འདུས།
(ཤེས་རིག་ལས་ཁུངས་ཀྱི་ཤེས་ཡོན་འགན་འཛིན་ཟུར་པ)
༄༅། ། བཙན་བྱོལ་བོད་མིའི་སློབ་གྲྭ་ཁག་གི་ནང་སློབ་མ་ཚོའི་བོད་ཡིག་གི་གནས་ཚད་ཞན་པོ་ཡོད་པའི་སྐོར་ལ་ད་བར་ང་ཚོས་ཆབ་སྲིད་ཀྱི་ཅ་ཅོ་མང་པོ་བསྒྲགས་ཡོད། འོན་ཀྱང་དེས་དོན་སྙིང་ལྡན་པའི་ཕན་འབྲས་གང་ཡང་བསྐྱེད་མེད་པ་གསལ་པོ་ཡིན། ང་ཚོས་གནས་སྟངས་དེའི་ངན་ཁག་ཡོད་ཚད་སློབ་ཕྲུག་ཚོར་དཀྲིས་ཏེ། བོད་པའི་སློབ་མ་ཚོ་སློབ་སྦྱོང་ལ་དོ་སྣང་མེད་ཚུལ་དང་མི་རིགས་དང་རིག་གཞུང་ལ་ལར་ཞེན་མེད་ཚུལ་སོགས་ཀྱི་གཏམ་འཆལ་མང་པོ་ཐོས་མྱོང་། ད་ནི་སོ་སོའི་ལས་འགན་ལ་གཡོལ་ཐབས་ཀྱི་སྐད་ཆ་དེ་ཚོ་བཞག་ནས་གནས་སྟངས་འདིར་ཉམས་ཞིབ་མཐིལ་ཕྱིན་པ་ཞིག་བྱ་དགོས་པའི་དུས་ལ་བབ་ཡོད། ཁོ་བོས་སློབ་གྲྭ་ཁག་མང་པོའི་ནང་བོད་ཀྱི་སྐད་ཡིག་སློབ་ཁྲིད་ལ་རྟོག་ཞིབ་བྱས་ཤིང་། བོད་ཡིག་གི་བསླབ་གཞི་རྩ་འཛིན་དང་སློབ་དེབ་སོགས་ལ་ཉམས་ཞིབ་ཅུང་ཙམ་བྱས་པའི་གྲུབ་དོན་གལ་གནད་ཆེ་བ་འགའ་ཞིག་འདིར་གླེང་རྒྱུ་ཡིན།
༡༽ སྐད་ཡིག་དང་ནང་དོན།
བོད་ཀྱི་སྐད་ཡིག་གི་སྦྱངས་འབྲས་དམའ་མོ་ཡིན་པའི་རྒྱུ་མཚན་ཆེ་ཤོས་ཤིག་ནི། ད་ལྟ་སློབ་གྲྭ་ཁག་ནང་ལག་བསྟར་བྱེད་བཞིན་པའི་བོད་ཡིག་གི་བསླབ་གཞི་རྩ་འཛིན་(curriculum) དང་སློབ་དེབ་ལ་ཐུག་ཡོད། དེ་དག་ལས་གསལ་པོར་རྟོགས་ཐུབ་པ་ནི། ང་ཚོས་ད་བར་འཁྲིད་བྱའི་ནང་དོན་(content) གལ་ཆེར་བརྩིས་པ་ལས་སྐད་ཡིག་ལ་དོ་སྣང་དེ་ཙམ་སྤྲད་མེད་པ་དེ་ཡིན། དེར་བརྟེན་བོད་ཡིག་གི་བསླབ་གཞི་རྩ་འཛིན་དང་སློབ་དེབ་ཁག་གི་ནང་རྒྱལ་རབས་དང་ཆོས་འབྱུང་། རིགས་ལམ་དང་ནང་ཆོས་སོགས་ཀྱི་ནང་དོན་ཁག་གཙོ་བོར་བཟུང་བ་ལས་སྐད་ཡིག་ཡར་རྒྱས་གཏོང་ཐབས་ལ་དམིགས་པའི་རྩོམ་རིག་གི་ཤེས་བྱ་སོགས་སྣང་མེད་དུ་ལུས་ཡོད། དེ་ནི་སློབ་གསོ་རིག་པའི་ངོས་ནས་བཤད་ན་ནོར་འཁྲུལ་ཆེན་པོ་ཞིག་ཡིན། རྒྱུ་མཚན་ནི་ནང་དོན་ཤེས་པ་ལ་ཐོག་མར་སྐད་ཡིག་གི་གནས་ཚད་ལེགས་པོ་དགོས་ཤིང་། དེ་མིན་སྐད་ཡིག་ལ་རང་སྐྱ་མ་འཕེར་བའི་སྔོན་ལ་ཆེས་གཏིང་ཟབ་ཅིང་གོ་དཀའ་བའི་ནང་དོན་ཁག་མང་པོ་ཞིག་བསླབ་ཚེ། སློབ་མ་ཚོས་སྐད་ཡིག་དེ་ཁག་པོ་ཞིག་ལ་བརྩིས་ནས་སྦྱང་རྒྱུའི་འདོད་པ་མེད་པ་ཆགས་རྒྱུའི་ཉེན་ཁ་ཆེན་པོ་ཡོད། དཔེར་ན་ངོས་རང་ཉམས་ཞིབ་ཀྱི་སྐོར་བསྐྱོད་སྐབས་སློབ་གྲྭ་མི་འདྲ་བ་གསུམ་གྱི་ནང་འཛིན་གྲྭ་བདུན་པའི་བོད་ཡིག་སློབ་ཚན་"འཕྲུལ་བློན་མཛངས་མི་བདུན་"ཞེས་པ་དེ་སློབ་ཁྲིད་གནང་བ་ལ་བལྟ་རྒྱུ་བྱུང་། སློབ་ཚན་དེ་ནི་བོད་བཙན་པོའི་སྐབས་ཀྱི་གྲགས་ཆེ་བའི་བློན་པོ་ཁག་ཅིག་གི་སྐོར་ཡིན་པ་དང་། དེའི་ནང་གི་མིང་ཚིག་སོགས་མང་པོ་ཞིག་འཛིན་གྲྭ་བདུན་པའི་སློབ་མ་ཕལ་མོ་ཆེས་གོ་ཐོས་མེད་ལ་སློབ་ཁྲིད་སྐབས་སློབ་མ་རྣམས་ཉོབ་སྣང་ཆེ་ཞིང་དོ་སྣང་མེད་པའི་ཚོར་སྣང་ཞིག་མངོན་སུམ་དུ་འདུག དེ་བཞིན་འཛིན་རིམ་དགུ་པ་ནས་བཅུ་གཉིས་བར་གྱི་བོད་ཡིག་སློབ་དེབ་ལ་བལྟས་ཚེ་སྐད་ཡིག་ལས་ནང་དོན་གལ་ཆེར་རྩི་བཞིན་ཡོད་པ་དེ་ར་སྤྲོད་གསལ་པོ་ཡོད། ཁོ་བོས་ཉམས་ཞིབ་སྐབས་སློབ་གྲྭ་ཁག་བརྒྱད་ཀྱི་ནང་བོད་ཡིག་གི་འཛིན་གྲྭ་ཉི་ཤུ་ལྷག་ཙམ་གྱི་སློབ་ཁྲིད་ལ་རྟོག་ཞིབ་བྱས་པའི་ནང་ཕྱེད་ཀ་ཙམ་ནང་ཆོས་དང་། བསླབ་བྱ། རྒྱལ་རབས། ཆོས་འབྱུང་སོགས་ལས་བོད་ཀྱི་སྐད་ཡིག་བཀོལ་སྤྱོད་བྱ་རྒྱུའི་གོ་སྐབས་ཆེས་དཀོན་པོ་འདུག འཛིན་རིམ་དགུ་པ་དང་བཅུ་པའི་བོད་ཡིག་སློབ་དེབ་ཀྱི་ནང་དོན་གལ་ཆེ་ཤོས་ཤིག་ནི་"བཤེས་པའི་སྤྲིངས་ཡིག་"གི་བསྟན་བཅོས་དེ་རེད། བསྟན་བཅོས་དེའི་ནང་གི་བསླབ་བྱ་རྣམས་གལ་ཆེན་པོ་ཡིན་ཡང་ང་ཚོས་ངེས་པར་དུ་སློབ་གསོ་དང་འབྲེལ་པའི་དྲི་བ་ཞིག་འདྲི་དགོས་པ་ཡིན། དེ་ནི་སློབ་མའི་ལྟ་སྟངས་ཀྱི་ཕྱོགས་ནས་གཟིགས་ཚེ་བསྟན་བཅོས་དེ་དག་སྤྲོ་སྣང་འཕེལ་བ་ཞིག་ཡོད་དམ། དོན་དངོས་ཐོག་དེ་ལྟ་བུའི་ནང་དོན་ཁག་གིས་སློབ་མ་ཚོ་བོད་ཡིག་ལ་དོ་དབྱིངས་མེད་པ་བཟོ་རྒྱུའི་ཉེན་ཁ་ཡོད། དེ་འདྲའི་ནང་དོན་གྱི་ཚབ་ལ་དེང་དུས་དང་མཐུན་ཞིང་སློབ་མའི་ཉིན་རེའི་འཚོ་བར་འབྲེལ་ཆགས་པའི་རྩོམ་ཡིག་དང་སྒྲུང་གཏམ་སོགས་བཅུག་ན། སློབ་མའི་བོད་ཡིག་སྦྱང་འདོད་ཀྱི་འདུན་པ་ཇེ་ཆེར་འགྲོ་བར་ཐེ་ཚོམ་མེད།
སྤྱིར་ནང་དོན་ལ་བརྟེན་ནས་སྐད་ཡིག་སློབ་ཁྲིད་བྱ་ཆོག་པ་དང་བྱ་དགོས་པ་ཞིག་ཡིན་ཡང་། ནང་དོན་དེ་མིའི་གནས་ཚད་ལ་རན་ཞིང་དབྱིངས་དང་སྤྲོ་བ་བསྐྱེད་ཐུབ་པ་ཞིག་དགོས། དེ་མིན་རིག་གཞུང་སྲུང་སྐྱོབ་ལ་ཁ་གཡར་ནས་ནང་དོན་གོ་དཀའ་བ་རྐྱང་རྐྱང་སློབ་དེབ་ནང་བཅུག་པ་ཡིན་ན། དེས་བོད་པའི་སློབ་མ་ཚོ་བོད་ཡིག་ལ་དབྱིངས་མེད་པ་བཟོ་རྒྱུའི་ཉེན་ཁ་ཆེན་པོ་ཡོད། ལོ་རབས་བརྒྱད་ཅུ་ནས་བཟུང་དཔལ་དོན་གྲུབ་རྒྱལ་གཙོས་བོད་ཀྱི་མཁས་པ་མང་པོས་དེང་དུས་ཀྱི་འཚོ་བ་དང་མཐུན་པའི་ཕུལ་བྱུང་རྩོམ་ཡིག་མང་པོ་སྤེལ་ཡོད་ཀྱང་། དེ་དག་བཙན་བྱོལ་བོད་མིའི་སློབ་གྲྭ་ཁག་གི་བོད་ཡིག་སློབ་དེབ་ནང་ལ་སླེབས་མ་ཐུབ་པ་ནི་ཆེས་ཡ་མཚན་གྱི་གནས་ཤིག་ཡིན། དེ་ཙམ་དུ་མ་ཟད་ད་ལྟའི་བོད་ཡིག་གི་སློབ་དེབ་ནང་ཚོན་ཁྲ་དང་རི་མོ་དཀོན་ཞིང་ཤོག་བུའི་རྒྱུ་ཆ་དང་སྒྲིག་སྦྱོར་ཡང་ཧ་ཅང་ཞན་པོ་ཡོད། དེས་ན་ད་ནི་ང་ཚོ་རྙིང་ཞེན་དང་སྲོལ་རྒྱུན། དེ་བཞིན་རྗེས་ལུས་སོགས་ཀྱི་ཕུག་ཁ་ནས་ཐོན་པའི་དུས་ལ་སླེབས་འདུག
༢༽ སློབ་དེབ་རྩོམ་སྒྲིག་དང་བསྐྱར་ཞིབ་ཚོགས་ཆུང་།
ད་བར་གྱི་བོད་ཡིག་སློབ་དེབ་རྩོམ་སྒྲིག་ཚོགས་ཆུང་དང་སློབ་དེབ་བསྐྱར་ཞིབ་ཚོགས་ཆུང་ཕལ་མོ་ཆེས་ལས་དོན་དེ་དག་གི་ཐད་འཐུས་ཤོར་ཆེན་པོ་ཕྱིན་ཡོད། ཚོགས་ཆུང་དེ་དག་གི་ནང་བོད་ཀྱི་སྐད་ཡིག་ལ་མཁས་པ་ཙམ་གྱིས་མི་འགྲིག་པར་ངེས་པར་དུ་དེང་དུས་ཀྱི་སློབ་གསོ་རིག་པ་(education) དང་། སློབ་ཁྲིད་རིག་པ།(pedagogy) བྱིས་པའི་སེམས་ཁམས་རིག་པ།(child psychology) དེ་བཞིན་སྐད་བརྡ་རིག་པ་(linguistic) སོགས་ཀྱི་ཆེད་མཁས་མི་སྣ་ལེགས་འདེམས་ཀྱིས་ཚོགས་མིར་བསྐོ་འཇོག་བྱ་དགོས། ༢༠༡༢ ལོར་བཏོན་པའི་འཛིན་རིམ་དྲུག་པ་ནས་བརྒྱད་པ་བར་གྱི་བོད་ཡིག་སློབ་དེབ་གསར་པ་རྣམས་ཕུད་དེ་མིན་གྱི་སློབ་དེབ་མང་ཆེ་བ་སློབ་མའི་གནས་ཚད་ལ་མི་རན་པ་མ་ཟད། དེང་དུས་ཀྱི་སློབ་གསོ་རིག་པའི་གཞུང་ལུགས་དང་ཡང་མི་མཐུན་པས་ངེས་པར་དུ་བསྒྱུར་བཅོས་བྱ་དགོས།
༣༽ བོད་དགེ་རྣམ་པའི་སློབ་ཁྲིད་ཀྱི་ཐབས་ལམ་ཞན་པ།
ཉམས་ཞིབ་སྐབས་བོད་དགེ་རྣམ་པ་དེང་དུས་ཀྱི་སློབ་ཁྲིད་ཐབས་ལམ་སྐོར་ལ་གོ་རྟོགས་དང་ཉམས་ལེན་ཞན་པོ་ཡོད་པ་ཡང་གསལ་པོ་རེད། སློབ་ཚན་གཞན་དང་བསྡུར་ཚེ་བོད་ཡིག་གི་འཛིན་གྲྭའི་ནང་སློབ་མར་བྱེད་སྒོ་ཉུང་བ་དང་། བོད་དགེ་རྣམས་ཀྱིས་འཆད་ཁྲིད་(Lecture method) གཙོ་བོར་འཛིན་པ་ལས་སློབ་མར་འཛིན་གྲྭའི་སྐབས་སུ་སྐད་ཡིག་འཆད་ཉན་དང་འབྲི་ཀློག་སོགས་ཀྱི་གོ་སྐབས་ཧ་ཅང་དཀོན། དེས་ན་བོད་ཡིག་གི་དགེ་རྒན་གསོ་སྐྱོང་བྱེད་ས་ནི་ཝ་ར་ན་སི་དང་ས་ར་མཐོ་སློབ་གཉིས་ཡིན་སྟབས། དེ་གཉིས་ནང་གི་བསླབ་གཞི་རྩ་འཛིན་སྤྱི་དང་ལྷག་དོན་དགེ་རྒན་འོས་སྦྱོང་སྐབས་ལག་འཁྱེར་སྤྲོད་ཐུབ་པ་ཙམ་མིན་པར། དེང་དུས་སློབ་ཁྲིད་ཀྱི་ཐབས་ལམ་ཁག་ལ་སློབ་ཁྲིད་དང་མྱོང་བ་གཏིང་ཟབ་སྤེལ་དགོས་རྒྱུ་ནི་ཆེས་ཁ་ཚ་དགོས་གཏུགས་ཤིག་ཏུ་གྱུར་ཡོད།
༤༽ སྐད་ཡིག་ནས་བརྡ་སྤྲོད་ཀྱི་ཐབས་ལམ་བརྟེན་དགོས་པ།
དེང་དུས་སྐད་ཡིག་སློབ་གསོ་དང་ལྷག་པར་སློབ་ཁྲིད་རིག་པ་(pedagogy) སོགས་ཀྱི་ཉམས་ཞིབ་ཀྱི་གྲུབ་དོན་ཁག་དང་བོད་པའི་སློབ་གྲྭའི་ནང་བོད་ཡིག་སློབ་ཁྲིད་བྱེད་སྟངས་གཉིས་ཀྱི་བར་ལ་སྟོང་ཆ་ཆེན་པོ་ཡོད། བོད་ཡིག་གི་འཛིན་གྲྭ་མང་པོའི་ནང་ད་ལྟའང་བརྡ་སྤྲོད་ཀྱི་གཞུང་རྣམས་བློར་འཛིན་བྱ་རྒྱུ་ཙམ་ལས་ལག་ལེན་གྱི་ཐོག་ནས་བཀོལ་སྤྱོད་བྱ་རྒྱུའི་གོ་སྐབས་ཧ་ཅང་དཀོན། འཛིན་གྲྭའི་ནང་གི་བརྡ་སྤྲོད་ཀྱི་འགྲོ་སྟངས་དང་སློབ་མའི་ཉིན་རེའི་འཚོ་བའི་ནང་བེད་སྤྱོད་བྱེད་བཞིན་པའི་སྐད་ཡིག་གཉིས་ཀྱི་བར་འབྲེལ་བ་ཅི་ཞིག་ཡོད་པ་བརྟག་མ་ཐུབ་པའི་སྟོང་ཆ་ལུས་ཡོད། དེང་སང་སྐད་ཡིག་སློབ་གསོའི་མཁས་པ་རྣམས་ཀྱི་བརྗོད་དོན་ལ་གཞིགས་ན། སྔོན་ལ་སྐད་ཡིག་འབྲི་ཀློག་སོགས་ཀྱི་གོ་སྐབས་གང་མང་བསྐྲུན་དགོས་པ་དང་། དེའི་རྗེས་སུ་དུས་དང་འཚམས་ཤིང་འབྲེལ་ཆགས་པའི་བརྡ་སྤྲོད་(grammar in-context) ཀྱི་འགྲོ་སྟངས་ངོ་སྤྲོད་བྱ་དགོས། ཁོ་ཚོས་སྐད་ཡིག་སྦྱོང་གཉེར་བྱེད་པའི་བརྒྱུད་རིམ་ནང་བརྡ་སྤྲོད་ཀྱི་འགྲོས་ལ་གོམས་འདྲིས་ཡོང་ཐབས་བྱེད་ཀྱི་ཡོད།(language to grammar approach)
༥༽ བྱིས་སྒྲུང་སོགས་ཀྱི་དཔེ་དེབ་ཆེས་ཉུང་བ།
སྐད་ཡིག་གི་ཚད་གཞི་ཡར་རྒྱས་བཏོང་བའི་བརྒྱུད་ལམ་གཙོ་བོ་ཞིག་ནི་སློབ་མ་སོ་སོས་རང་ཉིད་ཀྱི་ཆུ་ཚད་དང་འཚམས་པའི་དཔེ་དེབ་བཀླག་རྒྱུ་དེ་ཡིན། བོད་ཡིག་ནང་དེ་འདྲའི་དཔེ་དེབ་ཆེས་ཉུང་བ་མ་ཟད། འཛིན་རིམ་དང་པོ་དང་གཉིས་པའི་སློབ་མར་སྨན་པའི་པར་རིས་ཆེ་ལ་ཡིག་ཚོགས་ཉུང་བའི་དཔེ་དེབ་ནི་ད་བར་ངས་མ་མཐོང་། ཁོ་བོའི་བསམ་པར་བོད་ཀྱི་སྐད་ཡིག་ལ་སྦྱངས་ཤིང་མཁས་པའི་དགེ་རྒན་དང་། སློབ་དཔོན། བླ་མ། སྤྲུལ་སྐུ། དེ་བཞིན་ལོ་ཙཱ་བ་དང་མཁས་དབང་རྣམ་པས་བཀའ་བསྟན་སོགས་ཕྱིའི་སྐད་ལ་བསྒྱུར་རྒྱུའི་ཚབ་ལ། ནུས་པ་དང་མཐུན་རྐྱེན་གང་མང་བྱིས་པའི་དཔེ་དེབ་གསར་རྩོམ་དང་ཡིག་སྒྱུར་སོགས་གནང་ན་བོད་མི་རིགས་ལ་ཆེས་ཕུལ་བྱུང་གི་ཞབས་འདེགས་བསྒྲུབ་ཐུབ་ངེས་ཡིན། ང་ཚོས་རང་མི་རིགས་ཀྱི་རིག་གནས་ཕྱུག་ཏུ་གཏོང་དགོས་པ་དང་ཉེ་བར་མཁོ་བའི་ཕྱིའི་རིག་གནས་ཀྱི་རྣམ་གྲངས་མང་པོ་ཞིག་ནང་འདྲེན་བྱ་རྒྱུ་ནི་དུས་དང་འཚམས་པའི་བོད་མིའི་འོས་བབ་ཅིག་ཡིན།
དེས་ན་གནད་དོན་དེ་དག་གི་ཐད་བོད་མིའི་སྒྲིག་འཛུགས་དང་སློབ་ཁག སློབ་གསོའི་བྱ་བཞག་གཉེར་བའི་སློབ་སྤྱི། དགེ་ཆེ། དགེ་རྒན། དེ་བཞིན་སྤྱི་ཚོགས་ཡོངས་ཀྱིས་ནུས་པ་སྤུངས་དགོས་པ་ཡིན།


text:
རྣོ་སྦྲེང་། བཤད་རྒྱུན་ལ། ཁ་སང་དེ་རིང་གི་དུས་སྐབས་འདིར་སྨྱན་བྱེད་ཀྱི་ནུས་པ་མེ་མདའ་ལས་རབ་ཏུ་འཕགས་ཡོད་ཟེར། བདེན་པ་འདྲ་སྟེ། དཀར་ནག་སྤྱི་ཚོགས་ཀྱི་སོ་མཚམས་ནས་མེ་མདའ་ལ་མི་སྐྲག་པའི་དཔོན་རིགས་མང་པོ་ཡང་སྨྱན་བྱེད་ལ་སྐྲག་ཅིང་འདར་བར་བྱེད།
མཁས་དབང་དགེ་ཆོས་ཀྱི་སྤྱོད་ལམ་ཐད་ནས། མང་མང་གིས་འཇིག་རྟེན་མི་འབྲེལ་གྱི་ཀུན་སྤྱོད་རྣམ་གཞག་གཏོར་ནས་སྤྱོད་འཆལ་ཚུལ་འཆལ་དུ་བཤད་པ་དེ་ཡང་།
རིག་པའི་ཁུ་བྱུག དེང་གི་སྤྱི་ཚོགས་སྟེང་དུ་དངོས་པོ་རྫུན་མ་དང་ཚོང་ཟོག་རྫུན་མ་བྲིན་ལ། མི་རྫུན་མ་དང་སྐད་ཆ་རྫུན་མ་ནི་དེ་ལས་ཀྱང་ཤིན་ཏུ་རབ་ཏུ་བྲིན། དགུ་རོང་སྤུན་གྲོལ་གྱིས་བྲིས་རྩོམ་གཉིས་པར་བལྟས་རྗེས་ཕྲན་ལ་ཡི་མུག་གི་ཞོར་ཏུ་ཕངས་སེམས་ཞིག་ཀྱང་བཅོས་མིན་དུ་སྐྱེས་བྱུང་། ཡི་མུག་སྐྱེས་དོན་ནི་བྲིས་རྩོམ་དེར་སྒྲུབ་བྱེད་རྣོན་པོ་གཅིག་ཀྱང་མེད་པར་རྒན་ལགས་ལ་ཉེས་འདོགས་ཚད་བརྒལ་བྱས་པར་ད་དུང་ངོ་ཚ་མེད་པར་རྫུན་གྱི་རྔ་མ་འཇུ་འདོད་ཡོད་པ་དང་། ཕངས་སེམས་སྐྱེས་དོན་ནི་རང་ཅག་ངུ་ཡང་མི་ཐུབ་པའི་གནས་བབ་འདི་ལྟ་བུ་འོག་ཏུ་རང་ཉིད་ཆེན་པོར་རློམ་པའི་ཅོལ་ཆུང་ཚོས་ཤེས་རབ་ལྡན་པ་དང་འཇོན་ཐང་ཅན་གྱི་ཆེན་པོ་དག་ལ་དམའ་འབེབས་དང་ཟུར་ཟ་བྱས་ཏེ་ཁྲག་དཀྲིགས་རྣག་དཀྲིགས་བྱེད་པའི་ངང་ཚུལ་དེ་ཡིན་ནོ། །
དགུ་རོང་སྤུན་གྲོལ། ཉན་ཐོས་ཁྱེད་ཀྱི་བྲིས་རྩོམ་ལ་སེམས་གཏིང་ནས་བརྩི་འཇོག་བྱེད་པ་དང་འབྲེལ་ཁྱེད་ཀྱི་བསམ་བློ་ལ་དགག་སྒྲུབ་ཚ་ནན་བྱ་རྒྱུ་ཡིན་ཙ་ན་དཀྱེལ་ཡངས་ལ་བློ་སྦྱོང་བྱེད་རོགས། ཁྱེད་ཀྱིས་བཤད་པ་བདེན་ཏེ〝མི་གཙང་པའི་སྣོད་དུ་བཅུད་ཅན་གྱི་ཟས་ཅི་ཞིག་བླུགས་ཀྱང་མི་གཙང་བ་ཉིད་དུ་འགྱུར་བ་ཆོས་ཉིད་ཡིན〞ཞེས་པ་དེར་སེམས་ཁམས་རིག་པའི་ཐད་ནས་ལན་ཅུང་ཙམ་སྤྲས་ན་འདི་ལྟ་སྟེ། གཙང་མི་གཙང་དང་མཛེས་མི་མཛེས་ཞེས་པ་དག་གོམས་འདྲིས་དང་སྲོལ་ལུགས་ཀྱི་གཞན་དབང་དུ་གྱུར་པའི་སྣང་བྱེད་ཤེས་པ་དེས་ཕར་བཏགས་པ་ལས་སྣང་བྱ་ཡུལ་གྱི་ངོས་ན་མཛེས་པའི་ཆ་དེ་ཚུགས་ཐུབ་དང་བདེན་ཐུབ་ཀྱིས་གྲུབ་མེད། དེ་གང་གིས་ཤེས་ཐུབ་ཟེར་ན། དཔེ་མཚོན་གསུམ་གྱི་སྒོ་ནས་འཆད་པར་བྱ། རྒྱ་ནག་པས་མི་མཛེས་མི་མཛེས་དེ་དེའི་ཤ་མདོག་དཀར་པོ་ཡིན་མིན་ལ་བལྟ་བ་དང་། ཧྥེ་གླིང་པས་མི་མཛེས་མི་མཛེས་དེ་དེའི་ཤ་མདོག་ནག་པོ་ཡིན་མིན་ལ་བལྟ་བ་རེད། ཧྥེ་གླིང་པའི་སྣང་ངོར་རྒྱ་ནག་པ་མི་མཛེས་པ་ཡིན་ལ།
རིག་པའི་ཁུ་བྱུག སྤྱིར་ཁྱེད་ལ་སྐད་ཆ་འདི་དག་བཤད་འདོད་ཡེ་ནས་མེད། མི་གཙང་བའི་སྣོད་དུ་བཅུད་ཅན་གྱི་ཟས་ཅི་ཞིག་བླུགས་ཀྱང་མི་གཙང་ཉིད་དུ་གྱུར་འགྲོ་བ་ཆོས་ཉིད་དུ་གྲུབ་པས་སོ། ཡིན་ཡང་། དམིགས་ཡུལ་ངན་པ་དང་ཀུན་སློང་ངན་པའི་ཀུན་ནས་བསླངས་པའི་སྐད་ཆ་འདི་དག་གིས་བསམ་བློ་ནར་མ་སོན་པའི་སློབ་མ་རྣམས་ལོག་ལམ་དུ་ཁྲིད་པ་དང་། དོན་གྱི་སྙིང་བོ་མ་རྟོགས་པའི་ཁྱོད་ལྟ་བུ་མང་པོས་གསེར་དང་སྐྱག་པའི་དབྱེ་བ་མ་འཁོར་བར་གསོན་པོའི་མིག་རྫོབ་དང་། ཤི་བོའི་བླ་སྒུལ་བྱས་ན་ཤིན་ཏུ་མི་འོས་ཤིང་། ལྷག་པར་ཤེས་རིག་སྨྲ་བ་དག་ལ་དོན་མེད་ཀྱི་སྐུར་འདེབས་བྱས་ན་མི་ཆོས་དང་འགལ་བའི་ལས་ཤིག་ཡིན་པ་བཅས་ལ་བསམ་ན། ནག་ཉེས་འདི་རིགས་ལ་ང་ཚོས་རྒོལ་ལན་སྤྲོད་དགོས་ལ་སྤྲོད་འོས་པ་ཞིག་ཀྱང་རེད་འདོད་དོ། དེས་ན་ཐོག་མར་ཀློག་མཁན་དག་ལ་ཞུ་འདོད་པ་ནི། རང་ཉིད་དགེ་རྒན་རྒྱ་ཡེ་བཀྲ་བྷོའི་སློབ་མ་ཞིག་ཡིན་པའི་ཆ་ནས་རང་ཕྱོགས་ལ་བསྟོད་པ་དང་གཞན་ཕྱོགས་ལ་སྨད་པའི་ཕྱོགས་ལྷུང་གི་སྐད་ཆ་ཞིག
བོང་རྫི། ཐོག་མར་གླེང་སློང་བ། དེ་ཡང་རྒྱལ་ཁམས་པ་དགེ་འདུན་ཆོས་འཕེལ་གྱིས་གཏམ་རྒྱུད་གསེར་ཐང་ཏུ། “རང་རེའི་མཁས་བ་རྣམས་ཀྱི་རྣམ་དཔྱོད་ཀྱི་འཆར་ཚུལ་དང། རྩོམ་པའི་སྒྲིག་སྟངས། ཆས་དང། ཆོ་ག་སོགས་སྒོ་གསུམ་གྱི་བྱེད་པ་ཐམས་ཅད་ལ་ཏིལ་ལ་ཏིལ་མར་གྱི་ཚུལ་དུ་རྒྱ་གར་པའི་ཤན་གྱིས་ཁྱབ་ནས་ཡོད་ཅིང། ཐ་ན་ཚིགས་བཅད་དུམ་རེའི་ནང་དུ་དཔེ་འགའ་ཞིག་སྟོན་དགོས་ཚེའང་རྒྱ་གར་གྱི་ཆུ་བོ་རི་ལྗོངས་སོགས་ཀྱི་མིང་ཁོ་ན་འོངས”ཞེས་གསུངས་ཡོད་པ་བཞིན།“དེང་རབས་བོད་ཀྱི་རྩོམ་རིགས་”ཟེར་བ་འདི་དང།རྩོམ་པ་པོ་དེ་དག་གི་སེམས་ཀྱི་འཆར་སྟངས་དང། རྩོམ་གྱི་སྒྲིག་སྟངས། མཛེས་བའི་ཉམས་བཏོད་ཚུལ། ལུས་ངག་ཡིད་གསུམ་ཀྱི་རྣམ་འགྱུར་ཐམས་ཅད་ལ་མ་ཧ་ཙི་ནའི་ཤན་མ་ཞུགས་པ་ཞིག་ཧ་ལམ་མེད་ཅིང།ལྷག་པར་ཏུ་རིག་གནས་གསར་བརྗེ་ཆེན་མོ་ཞེས་བའི་དུས་འགྱུར་ཆེན་མོ་དེ་ཡིས་ཤན་ཞུགས་ཏེ།ཐ་ན་གནད་སྟོན་པའི་ཚིག་འགའ་རེ་བཀོལ་དགོས་ཚེའང།རིག་གནསགསར་བརྗེའི་ཐ་སྙད་སྟེ།“རྙིང་ཞེན”དང་”གཞོན་ནུ།”དང་“སྙིང་
དགུ་རོང་སྤུན་གྲོལ། སྤྱིར་མི་རིགས་སོ་སོ་ལ་རང་རང་ལ་འཚམས་པའི་རིག་གནས་ཤིག་དང་། རིག་གནས་དེས་བསྐྱེད་པའི་པའི་འདུ་ཤེས་སམ་བག་ཆགས། བག་ཆགས་དེས་བསྐྲུན་པའི་ཉིན་རེའི་འཚོ་གནས་ཀྱི་རིན་ཐང་ལྟ་ཚུལ་མི་འདྲ་བ་རེ་ཡོད་པ་རེད་མོད། འོན་ཀྱང་། འཛམ་གླིང་ཤར་ནུབ་ཀྱི་སྐར་ཆེན་ལྟ་བུའི་སྐྱེས་བུ་མང་པོ་ཞིག་གིས་ཚོགས་སྤྱི་བཅོས་བསྒྱུར་དང་ཤེས་རྨོངས་གཙང་སེལ་བྱེད་པའི་ཐབས་ཀྱི་དམ་པ་སྟེ་དཔྱོད་ཤེས་ཀྱི་སྟོབས་ནུས་ལ་སྒུལ་ཤུགས་སྦྱིན་ཏེ་མིའི་རིགས་ཀྱི་རིག་གནས་ལོ་རྒྱུས་བསྐྲུན། གོང་དུ་བཤད་པའི་སྐྱེས་བུ་ཁོང་ཅག་གིས་ཉིན་ནས་ཉིན་དུ་རིག་གནས་བློ་སྦྱོང་གི་ཟབ་ཚད་ཆེ་རུ་བཏང་སྟབས། གསལ་རིག་གི་ངོ་བོར་གནས་པའི་འཛིན་པ་ཡུལ་ལ་འཇུག་པའི་ཤེས་རྟོགས་ཀྱི་ཆ་ཤས་ཕྲ་ཞིང་ཕྲ་མོ་རྣམས་ཀྱང་གྱ་ནོམ་ཞིང་འཐུས་ཚང་བ་ཞིག་ཏུ་གྱུར་ཐུབ་པ་རེད། དེ་ལ་ཡང་རྐྱེན་མ་ཚང་བ་ཞིག་ག་ལ་ཡིན་ཏེ། རང་གི་རིག་གནས་དང་བར་ཐག་རིང་དུ་གྱེས་པའི་གཞན་གྱི་རིག་གནས་ལ་བློ་སྦྱོང་ཉམས་ཞིབ་དང་འབྲེལ་འདྲིས་ཚུར་ལེན་མཛད་དེ།
འོད་ནག ཀླད་ཀྱི་གཏམ་དང་ཞོར་གྱི་བརྡ། ཉིན་འདི་ཀར་མེ་འཁོར་ལ་བསྡད་དེ་ལམ་བགྲོད་བྱས་པ་དང་། རྒྱུས་མེད་ཀྱི་གནས་ནས་རང་ལ་སྡོད་གནས་གཏན་འཁེལ་བྱས་པ་སོགས་ཀྱིས།དྲ་སྟེང་དུ་བལྟ་ཁོམ་ཁྱོན་ནས་མ་བྱུང་ལ།ཁ་སང་དེ་རིང་དྲ་སྟེང་དུ་དགེ་ཆོས་ལས་འཕྲོས་ཏེ་མཉམ་འུར་འོས་ཙམ་བྱུང་དང་འབྱུང་གིན་པའི་རིག་གནས་སྣང་ཚུལ་འདིའི་རྗེས་ཆོད་པ་ཕར་ཟད།གོ་ཡང་མ་གོ་ཨང་། ཁ་སང་ཕྱི་དྲོ་དྲ་སྟེང་དུ་བལྟས་པས་ད་གཟོད་རིག་གནས་སྣང་ཚུལ་འདི་རིག་པ་ཡིན་ལ།དེའི་མུར་སྔོན་ཆད་ཀྱི་དྲ་སྟེང་གི་མཉམ་འུར་དག་བཞིན་ཕན་ཚན་ལ་ཅོ་འདྲི་བ་དང་དམའ་འབེབ་པའི་རིགས་ལོས་ཡིན་འདོད་སོང་མོད།ཁོམ་སྐབས་དག་ཏུ་ལག་ལ་གང་ཐོན་གྱིས་གྲོགས་པོ་དག་གི་བྲིས་རྩོམ་དག་བཀླགས་པས།དེ་འདྲ་ཞིག་མིན་པར་བློ་ལ་འབབ་པ་ཞིག་བྱུང་སོང་།དེ་བས་འདིའི་སྐོར་གྱི་བྲིས་རྩོམ་འདི་འབྲི་འདོད་བྱུང་སྟེ་འབྲི་བར་བརྩམས་པ་ཡིན་མོད།


text:
དཔལ་ས་སྐྱ་གོང་མ་མཆོག་གིས་རྡོ་རྗེ་ཕུར་བའི་རྗེས་གནང་བཀའ་དྲིན་བསྩལ་པ།
- Created: Monday, 14 September 2009 16:53
- Last Updated: Monday, 31 August 2015 16:47
- Hits: 4046
༧དཔལ་ས་སྐྱ་གོང་མ་བདག་ཆེན་རྡོ་རྗེ་འཆང་ཆེན་པོ་མཆོག་གིས་ཁ་སང་སྤྱི་ཟླ་དགུ་བའི་ཚེས་བཅུ་གསུམ་རེས་གཟའ་ཉི་མའི་སྔ་དྲོར། ཆོས་ཚོགས་པ་ཁག་ཅིག་གིས་སྐྱབས་འཇུག་ཞུས་པ་ལྟར། མགོན་པོ་གང་ཉིད་དཔལ་ཆེན་རྡོ་རྗེ་གཞོན་ནུའི་སྐུར་བཞེངས་ཏེ། འདུས་ཚོགས་བརྒྱ་སྐོར་ཞིག་ལ་སྔོན་འགྲོའི་གསུང་ཆོས་དང་འབྲེལ་ཀྱེ་རྡོར་དང་ཕུར་པ་གཉིས་ཀྱི་ཆོས་འབྱུང་ཞལ་གསལ་གོ་བདེ་བ་ལྷུག་སྩོལ་དང་། དེ་ནས་དཔལ་ས་སྐྱ་པའི་ཡབ་ཆོས་ཀྱེ་རྡོར་དང་ཕུར་པ་གཉིས་ཀྱི་ཡ་གྱལ་དཔལ་ཆེན་རྡོ་རྗེ་ཕུར་བའི་སྐུ་གསུང་ཐུགས་ཀྱི་རྗེས་གནང་ཟབ་མོ་དང་ཕུར་བའི་བཀའ་སྲུང་དཀར་བདུད་ལྕམ་དྲལ་གྱི་བྱིན་རླབས་ལྷན་ཅིག་ཏུ་བཀའ་དྲིན་བསྐྱངས་ཤིང་། འདི་ཉིན་ཕུན་ཕོའི་གདུང་སྲས་ཛ་ཡ་རིན་པོ་ཆེ་དང་ས་དྷུ་རིན་པོ་ཆེ། དེ་བཞིན་ཕུན་ཕོའི་རྗེ་བཙུན་མ་འཆི་མེད་ལགས་དང་བདག་མོ་པད་མ་ལགས་དང་ཁོང་གི་སྲས་མོ་རྣམ་པ་སོགས་ས་སྐྱའི་སྐུ་འཁོར་རྣམས་ཀྱང་ཕེབས་གནང་ཡོད། སྤྲུལ་སྐུ་ཡེ་ཤེས་ཀྱིས།


text:
—གཞི་རིམ་པ། ༡ ཆུང་དུས་ཨ་མས། “ན་ཚ་མེད་པར་བཟའ་མི་མགོ་ལུས་འཛོམས་ན་སྐྱིད་པོ་ཡིན་”ཟེར་ནས་གདོང་ཆུང་འཛུམ་གྱིས་ཁེངས་དུས། ང་ལ་མིག་ཆུ་འཁྲུག་པ་ཕར་ཟད། དེ་ནི་དགེ་རྒན་བཙན་པོ་ཞིག་གིས་རྩིས་རིག་སློབ་ཁྲིད་བྱེད་པ་བཞིན། བྲོ་བ་ཅི་ཡང་མེད་པའི་སྐད་ཆ་ཕལ་བ་ལས་ཀྱང་ཕལ་བ་ཞིག་རེད་སྙམ། འོན་ཏང་ད་ནི། གོང་གི་ལོ་ལོན་རྒན་རྒོན་དང་། འོག་གི་བཟའ་ཟླ་བུས་ཕྲུག་ལ་ཚེ་རིང་ནད་མེད་དང་། སྐྱེ་འཆི་ལ་གོ་རིམ་ཡག་པོ་ཞིག་བྱུང་ན། དེ་ནི་ངའི་མི་ཚེ་འདིའི་བདེ་སྐྱིད་དང་། སྐྱེ་བ་འདིའི་ཚེ་ནོམ་དུ་ཤེས་ཡོད། ༢ ཁྱོད་ཀྱིས་འོས་མེད་ཀྱི་བྱ་བ་དང་། རྫུ་མེད་ཀྱི་ལས་ཀ་མང་པོ་བསྒྲུབས་ཏེ་ཕྱི་ལ་སོང་རྗེས། ཁྱོད་ཀྱི་གཞུག་ལ་ད་དུང་ཁ་པར་བཏང་ནས་མཐའ་མེད་པའི་དགོངས་ཡངས་གནང་མཁན་དང་། སེམས་དྲོ་བའི་སྐད་ཆ་རིན་མེད་དུ་བཤད་མཁན་ནི། ཁྱོད་ལ་ལས་ཀྱིས་སྦྲེལ་བའི་ཕ་མ་དང་། ལམ་ནས་རྙེད་པའི་ཆུང་གྲོགས་ཉུང་ཤོས་མ་གཏོགས་མེད།
འདི་ཁྱོད་ཚོར། ཝུ་ཆང་འཐུང་ཐེངས་གཅིག་གི་སྤོད་ཡར་བྲིས། —གཞི་རིམ་པ། ངའི་དང་མའི་སློབ་མ་སྐོར་ཞིག་སློབ་མཐར་ཕྱིན་ནས་ཐོན། ལ་ཤས་འཐོན་ལ་ཉེ། ལ་ལས་དགེ་རྒན་སོགས་བཅའ་འདོད་ཟེར། འགའ་ཤོས་ཀྱིས་ཆུང་མ་ཞིག་ཀྱང་མཁོ་ཟེར། ངས་རྒན་གཏམ་འགའ་རེ་ལབ་འཇོག འོས་མིན་རང་གིས་དཔྱོད། སློབ་མའི་འཚོ་བ་ནི། ཐོགས་ས་འགྱེལ་ས་མེད་པའི་གཞུང་ལམ་ཞིག་ཡིན་པའི་དབང་དུ་བཏང་ཚེ། བྱ་བར་འཇུས་གཞུག་གི་མི་ཚེ་ནི། རྡོ་འབྱོང་འབའ་འབུར་མང་བའི་རྐང་ལམ་ཞིག་ཡིན་པ་འདི། ཐོག་མ་ཐོག་མའི་སེམས་སྐྱེད་དུ་གཟུང་དགོས།
བུས་རྩོམ་ཚན་པ་གསུམ། གཞི་རིམ་པ། 1. འ་ཡོ་ཡོ། འ་ཡོ་ཡོ། ༠ ཁ་བ་དཀར་པོ་གང་ནས་འབབ། ཁ་བ་དཀར་པོ་གནམ་ནས་འབབ། ཁ་བ་དཀར་པོ་གང་ལ་བབས། ཁ་བ་དཀར་པོ་ས་ལ་བབས། ས་འཁྱག་ནས་ཁ་བ་དར་ལ་གྱུར། དར་དཀར་པོའི་སྟེང་ནས་དར་ཤུད་སྟེག རྩལ་མེད་ནས་ཐང་ལ་བརྒྱབ་ནོ་ལྟོས། འ་ཡོ་ཡོ། འ་ཡོ་ཡོ།
བདག་གི་ཨ་མ། བཤད་སྒྲོས་ཤིག་ལ། མ་མཛངས་མར་ཡོན་ཏན་བརྒྱད་ཚང་ཡིན་ཟེར་ནས། བུད་མེད་ཡ་རབས་ཤིག་ཡིན་ན་ཁྱད་ཆོས་བརྒྱད་ཚང་དགོས་པ་བཤད། གལ་སྲིད། དེ་ལྟར་གྲངས་ཀ་ཞིག་བརྩི་དགོས་པའི་དབང་དུ་བཏང་ན། ངའི་ཨ་མ་ལ་ནི། བརྒྱད་གཉིས་བཅུ་དྲུག་དང་བརྒྱད་གསུམ་ཉེར་བཞི་བརྩི་དགོས་ཀྱང་བརྩི་རྒྱུ་ཡོད་མེད་ལ་འདང་རྒྱག་མི་དགོས་སྙམ། ངའི་ཨ་མའི་ཁྱད་ཆོས་གཙོ་བོ་གཅིག་ནི། བྱ་བ་གང་བསྒྲུབས་ཀྱང་གོ་རིམ་ཡོད་པ་དང་འཆར་གཞི་ལྡན་པ་དེ་ཡིན། ནངས་སྔ་མོར་མལ་ལས་ལངས་རྗེེས། མོས་ཐོག་མར་ཁ་ལག་གཙང་མར་འཁྲུད་པ་དང་། དེ་ནས་མཆོད་པ་གཤོམ་པ་དང་ཕྱག་འཚལ་བ། ཁྱིམ་ལ་གཙང་སྦྲ་བྱེད་པ། ནངས་ཇ་སྐོལ་བ་སོགས་ཡིན། མོའི་བྱ་བ་སྒྲུབ་སྟངས་ལ་གོ་རིམ་དང་འཆར་གཞི་ཡོད་པས། ལས་ཀ་ཇི་ལྟར་མང་ཡང་མི་འགྲུབ་པ་དང་མི་ཚར་བ་མེད་ཅིང་། དཀའ་སྡུག་ཅི་འདྲར་ཐུག་ཀྱང་། དེ་ལ་ཕྱིར་སྣུར་དང་དཔའ་ཞུམ་སྤ་བཀོང་བྱེད་མཁན་ཞིག་ཀྱང་གཏན་ནས་མིན། མོས་རྒྱུན་དུ། “འཇིག་རྟེན་ཁམས་ན་དཀའ་ལས་རྒྱག་མི་དགོས་པའི་ལས་ཀ་ཞིག་གང་དུ་ཡོད།
གཞི་རིམ་པ། གོ་རེ་ཅུང་རྡོག་གཅིག་དྲན་པ། རེབ་ཐེངས་དེར། སློབ་གྲྭས་ཉིན་ལྔ་ལ་གནང་བ་བྱིན་པས། ང་ཁུ་བོ་དང་མཉམ་དུ་ཁོ་ཚང་གི་འབྲོག་སར་སོང་བ་ཡིན། དབྱར་ཟླ་དྲུག་པའི་འབྲོག་པའི་རྩྭ་ཐང་ནི་ངོ་མ་མཛེས་སྡུག་ལྡན་པ་ཞིག་སྟེ།
གཞི་རིམ་པ། རྩོམ་ཡིག་འདི་ནི། ཆུང་འབྲིང་སློབ་གྲྭའི་ལོ་རིམ་བཞི་བ་ནས་དགུ་བའི་བར་གྱི་སློབ་མ་དག་གི་བསླབ་ཕྱིའི་ཀློག་དེབ་ཀྱི་ཁམས་ལ། དཀར་ཐིགས་ཤིག་ཨེ་ཡོང་གི་བསམ་པས་ཀུན་ནས་བསླངས་ཏེ། སློབ་གསེང་དང་གཟའ་མཇུག་གི་ངལ་གསོའི་དུས་ཚོད་བློས་བཏང་ནས་དཀའ་ལས་ཅུང་ཟད་བརྒྱབ་པའི་འབྲས་བུ་ཡིན། རྩོམ་འདིའི་ཚན་པ་འགའ་རེ་དྲ་བ་འདིར་མུ་འགོད་བྱ་འདོད་པས། བྲིས་རྩོམ་འདིའི་མིང་གི་དག་ཆ་དང་ཚིག་གི་སྡེབ་སྟངས། དོན་གྱི་འབྱིན་ལུགས་སོགས་ལ་ཀུན་གྱིས་བློ་གྲོས་བསྡུར་འོང་བའི་རེ་བ་མི་ཆུང་བ་ཡོད། —རྩོམ་པ་པོས་ཐོག་མའི་གསལ་བཤད་དུ།
གཞི་རིམ་པ། སྲ་བསྐྱུར་རྙི་ལྡད་བྱེད་མཁན་ཚོས་རྩམ་རྡོག་འདི་བཞེས་རོགས། སྤྱིར། དོགས་པ་སློང་བ་དང་རིགས་པ་འདྲེན་པ། དགག་སྒྲུབ་བྱེད་པ་དེ་དགོས་ངེས་ཤིག་རེད། དེ། སྔོན་གྱི་རིག་གཞུང་མང་པོའི་རྐང་དང་ད་ལྟའི་དམངས་གཙོའི་ལས་ལུགས་སོགས་ལའང་གཡང་དུ་གྱུར་ཡོད་པ་རེད།
གཞི་རིམ་པ། དབྱར་ཁའི་དུས་སུ། གནམ་ངོ་དྭངས་ཤིང་གསལ། སྤྲིན་དཀར་ལང་ལོང་རྒྱུ། ཆུ་མོ་ཤག་ཤག་ཏུ་འབབ་ཅིང་མེ་ཏོག་གི་དྲི་མ་ཞིམ་པོ་ས་གཞི་ཀུན་ལ་ཁྱབ། རྟ་ནོར་ལུག་གསུམ་དང་འདབ་ཆགས་སོགས་ཀྱིས་རང་རང་གི་ས་ན།
——བྱེའུའི་སྡེར་ཆུང་འདྲ་བའི་བྱིས་རྩོམ་ཆུང་ཆུང་འདི་ནི། ན་ཆུང་བྱིས་པ་དག་ལ་སེམས་ཀྱིས་བལྟས་མྱོང་བའི་རྩོམ་པ་པོ་ཁ་བ་སྙིང་ལྕགས་ལགས་ཀྱི་དགོངས་རྫོགས་སུ་ཕུལ་བ་ཡིན།
འཇིག་རྟེན་གྱི་བྱ་དངོས་ཡོད་ཚད་ཀྱི་སྟེང་དུ་མི་རྟག་སྒྱུ་མའི་རང་མདངས་ཆེམ་ཆེམ་དུ་འཕྲོ་ཞིང་། དེ་ཡང་མངོན་དང་མི་མངོན་དང་གསལ་དང་མི་གསལ།
སློབ་ཆུང་འགྲིམ་མཁན་གྱི་སློབ་བུ་རྣམས་ལ་བྲིས་པ་བློ་དཀར་ཁ་ཏ་ཆིག་བརྒྱ་བ། — གཞི་རིམ་པ། ལེའུ་དང་པོ། 1 ཞོགས་པར་ལངས་པའི་རྗེས།། ཁ་ལག་གཙང་མར་བཀྲུ། སློབ་ལྭ་ཡག་པོར་གྱོན།། དཔེ་ཁུག་ཁུར་ནས་འགྲོ། 2 དཔེ་ཆ་སྨྱུ་གུ་དང་།། འབྲི་དེབ་སྦྱོང་དེབ་སོགས།། སློབ་སྦྱོང་ཡོ་བྱད་རྣམས།། གཏན་ནས་བརྗེད་མི་བྱ།། 3 སློབ་གྲྭར་འགྲོ་བའི་དུས།། རྒྱ་ལམ་འགྲམ་ནས་སོང་།། ལམ་དཀྱིལ་རྩེད་འཇོ་ཡིས།། རང་ལ་ཉེན་ཁ་ཡོང་།། 4 ལམ་འགྲམ་གློག་བརྡ་ལ།། ཏན་ཏན་བལྟས་ནས་འགྲོ། དམར་ནི་སྡོད་པ་དང་།། ལྗང་ནི་འགྲོ་བའི་བརྡ།། 5 སློབ་གྲྭར་ཐོན་སོང་ན།། རྒན་ལ་གུས་པ་བྱ།། གྲོགས་ལ་མཐུན་སྒྲིལ་བྱོས།། སློབ་ཁྲིད་ནན་གྱིས་ཉོན།། 6 བློ་འཛིན་སྐྱོར་སྦྱོང་སྐབས།། ཁ་ལྕེ་དག་པོས་བཀླག། འབྲི་རྩལ་སྦྱོང་བའི་སྐབས།། འདུག་སྟངས་ལེགས་པར་བྱ།། 7 ལས་བྱ་འབྲི་བའི་དུས།། རྐུན་འབྲི་གཏན་མི་བྱ།། བསམ་བློ་གཏོང་བའི་བུ།། ཨ་ཕའི་བུ་རྒོད་ཡིན།། 8 ངལ་རྩོལ་གཙང་སྦྲ་སྐབས།། ཡ་ཡོག་ལས་མི་ཉན།། ལས་ཀར་དགའ་བའི་མི།།
མི་ཞིག་བྱིས་པ་ནས་དར་མར་འགྱུར་བ་ལ་དུས་ཀྱི་གོ་རིམ་མང་པོ་ཞིག་བརྒྱུད་དགོས། དུས་ཀྱི་ཁུགས་པ་རེ་རེ་བརྒལ་ཚེ་ད་གཟོད་ཆུང་བ་དང་གཉོམ་པ། ཕྲ་བ་དང་མཉེན་པ་སོགས་ཀྱི་ལུས་པོའི་སྟེང་གི་ཡན་ཡག་ཉིང་ཡག་གི་ཆོས་རྣམས་ཆེ་བ་དང་བཀན་པ། སྦོམ་པ་དང་སྲ་བ་སོགས་ཀྱི་ངོ་བོར་འཕོ་ལ། འདིའི་སྐབས་སུ་མིར་དེ། ལག་ཆགས་པ་དང་ནར་སོན་པ་སོགས་ཀྱི་ཐ་ཚིག་གདགས་པར་བྱེད་དོ།། ཕྱིའི་གཟུགས་ཅན་གྱི་ཆོས་རྣམས་དུས་ལ་ལྟོས་ཏེ་འཕོ་འགྱུར་འབྱུང་དགོས་པ་དེ་ལྟ་དེ་ལྟར། ནང་ཤེས་པའི་ཆ་ནས་ཀྱང་དེ་བཞིན་ཏེ། བསམས་པ་མཐར་མ་ཕྱིན་པ་དང་དཔྱོད་པ་ཟུར་མ་བྱིན་པ་སོགས་ནི་བྱིས་པའི་སྟེང་དུ་ཡོངས་ཁྱབ་ཀྱིས་མཐོང་སླ་བའི་ཁྱད་པར་གྱི་ཆོས་དང་། དཔྱོད་སྟོབས་རྫོགས་ཤིང་རིགས་ཤེས་ཀྱིས་བརྟག་པར་ཆོད་ཆེ་བ་སོགས་ནི་ལྟོས་འཇོག་གིས་དར་མའི་མི་ལ་མངོན་པར་གསལ་བའི་ཆོས་སོ།། མི་མ་ཟད། སྲིད་པའི་འབྱུང་བཞི་ལས་བསྐྱེད་པའི་སྐྱེ་དངོས་ཕྲ་རགས་མང་པོ་ཡུལ་དང་དུས་ལ་བརྟེན་ན་གཟོད་སྐྱེ་བ་དང་གནས་པ།
གཞི་རིམ་པ། རང་ཉིད་ངོ་སྤྲོད། ང་རང་སློབ་ཆུང་འགྲིམ་མཁན་ཡིན།། ད་ལྟ་ལོ་རིམ་གཉིས་པ་ཡིན།། ལོ་ན་ཆུང་ཡང་རིག་པ་རྣོ།། ཕ་མ་གཉིས་ཀའི་འདང་ཆེན་ཡིན།།
དགའ་རོགས་དུས་ཆེན་ལ་བྲིས་པ། འུར་ལབ་ཅུང་ཟད་བྱས་ན། དེང་སང་ནུབ་རྗེས་རྒྱ་འདེད་དང་རྒྱ་རྗེས་བོད་འདེད་ཀྱིས་རོལ་བའི་དུས་ཆེན་ནི་རབ་ཏུ་མང་སྟེ། ཉིན་མ་རེ་རེར་དུས་ཆེན་ཞིག་ཏུ་བརྩིས་ཀྱང་ད་དུང་རྫོགས་པ་མེད་པ་རེད། འོན་ཀྱང་གུས་པ་ལ་ནི། དྲ་སྒང་སོགས་སུ་དགའ་རོགས་དུས་ཆེན་དང་མིང་མཛོད་དག་ཤོས་སུ་མཛའ་གྲོགས་དུས་ཆེན་དུ་འབོད་པའི་ཉིན་མོ་འདི་དང་། གཞན་ཉུང་ཤོས་ཤིག་གི་སྐབས་སུ་ད་གཟོད་སེམས་ལ་རོལ་དབྱངས་འཁྱིལ་བའི་ཚོར་བ་ཞིག་ཡོང་རྒྱུ་ཡོད། དེ་མིན། ཆབ་སྲིད་ཀྱི་དབང་གིས་དང་ཚོགས་པའི་ཆེད་དུའམ། རྗེས་ཤུལ་མེད་པའི་ལ་རྒྱ་ཕྱོགས་རེ་བའི་ཆེད་དུ་གཏོང་བའི་དུས་ཆེན་སྐོར་ཞིག་ནི་དུས་ཆེན་ཙམ་སྟེ། ང་ལ་ཧ་ལམ་འབྲེལ་བ་མེད་པ་ལྟ་བུ་ཞིག་ཆགས་ཡོད། སྒོས་སུ། སེམས་ནས་གཞན་ཞིག་སྒོམ་ཞོར་ཁ་ནས་གཞན་ཞིག་བསྒྲགས་ཏེ་སྡུག་མདོག་སྐྱིད་མདོག་དད་མདོག་གི་བཟོ་ལྟ་སྟོན་དགོས་པའི་དུས་ཆེན་སྐོར་ཞིག་གིས། ང་ཡི་དུས་ཚོད་བརླགས་ཤིང་སེམས་ཁམས་དཀྲུགས་ཏེ་ཡོང་།


text:
ཤར་པའི་སྐད།
ཤར་པའི་སྐད་ (शेर्पा भाषा, Sherpa Language), [[༡]][[༢]] ནི་གཙོ་བོ་བལ་ཡུལ་དང་། གཞན་ཡང་། འབྲུག་ཡུལ། རྒྱ་གར། བོད་ཡུལ་བཅས་སུ་སྤྱོད་པའི་སྐད་ཡིག་ཅིག་ཡིན། སྐད་ཡིག་འདི་ཁམས་པའི་མི་རིགས་ལས་གྱེས་པའི་ཤར་པ་རྣམས་ཀྱི་ཕ་སྐད་ཡིན། ཁ་སྐད་ཀྱི་འགྲོས་ལ་མི་འདྲ་བ་མཆིས་ཀྱང་། ཡིག་སྐད་ལ་བརྒྱ་ཆའི་དགུ་བཅུ་ཡོངས་གྲགས་ཀྱི་བོད་སྐད་དང་མཐུན་ཞིང་། བརྒྱ་ཆ་བཅུ་གདོད་མའི་བརྡ་རྙིང་པའི་ཐ་སྙད་སོར་བཞག་གིས་བེད་སྤྱོད་བྱེད། དེ་བཞིན་ཀློག་སྟངས་ཀྱི་འགྲོས་ཀྱང་དེང་སང་ཡོངས་གྲགས་ཀྱི་བོད་སྐད་དང་ཅུང་མི་འདྲ་སྟེ། ཐ་སྙད་མང་པོ་ཞིག་ཀློག་སྐབས་རྒྱ་གར་གྱི་སྐད་བཞིན་དབྱངས་གསལ་མིང་གཞི་དང་བཅས་པའི་སྒྲ་གདངས་ཁམས་གཙང་དུ་ཀློག་པ་ཧ་ཅང་མང་།